
Naar  man  kommer  til  Florens,  slaar  det  En  strax,  at  man 
er  kommen  til  en  By,  der  i  en  ganske  særlig  Grad  ad- 
skiller sig  fra  Italiens  andre  Byer,  ja  fra  alle  Byer,  man 
hidindtil  har  set.  Der  paatrænger  sig  En  uvilkaarlig  en  Fø- 
lelse af,  at  i  den  By  maa  der  en  Gang  være  levet  et  varmt, 
genialt  Liv,  rigt  paa  Kamp  og  Udvikling,  et  Liv,  hvori  der 
er  naaet  noget  af  det  højeste,  Mennesker  kunne  naa,  og  man 
føler,  at  det  ikke  er  en  enkelt  eller  nogle  faa,  der  have  levet 
dette  Liv,  men  at  det  er  de  mange,  som  have  levet  med  i 
det,  thi  det  har  skabt  sig  saa  store  og  saa  kraftige  Mindes- 
mærker, som  kun  det  kan  gjøre,  hvis  Aand  har  gjennem- 
trængt  et  helt  Folk.  Man  føler  det  strax,  naar  man  gaar  ned 
ad  Gaderne,  paa  det  store  reelle  Snit,  der  som  oftest  er  i 
Husene.  Kommer  man  ud  paa  Torvet,  viser  aet  sig  klart, 
naar  man  ser  Palazzo  Vecchio,  det  gamle  Raadhus,  hæve 
sig  frit  og  mægtigt,  trodsende  alle  Skjønhedens  Love  og 
Regler,  men  kjønt  ved  det  Sus  af  Kamp  og  Manddom,  der 
hviler  over  det.  Kommer  man  til  Baptisteriet,  fortæller  det  En 
det,  ikke  mindre  tydeligt,  ved  sin  aandfulde  Ynde  og  Finhed, 
som  bærer  Præget  af  den  rette  Beskedenhed,  bag  hvilken 
der  staar  saa  megen   Fasthed   og  Holdning.     Om  det  store 


Liv  vidner  Andrea  Pisano  med  sine  Broncedøre  og  Klokke- 
taarnets  Sculpturer,  og  i  mangen  Bygning  har  Giotto  og 
hans  Elever  malet  det  tydeligt  for  En.  Hver  Morgen  og  hver 
Aften  lyder  det  dybt  og  malmfuldt  fra  Domkirkens  store 
Klokker,  og  Kirkerne  S.  Croce  og  S.  Maria  Novella  tage 
saa  ogsaa  ved  og  fortælle  det  samme  med  omtrent  lige  saa 
smukke  og  fuldtonende  Røster,  saa  det  runger  ud  over  det 
ganske  Florens,  at  der  nede  har  der  en  Gang  været  levet 
et  stort,  genialt  Liv.  Men  nu  er  det  længe  siden,  snart  sex 
Aarhuridreder  siden,  det  stod  i  sin  fulde  Blomst,  og  snart 
lige  saa  længe  siden,  at  det  døde,  hurtigt,  ja  pludseligt;  men 
saa  mægtigt  har  det  været,  at  det  mere  end  halve  Tusinde 
Aar,  som  er  gaaet  siden  da,  ikke  har  formaaet  at  udslette 
dets  Spor. 


Ude  i  en  lille  Klostergaard  ved  S.  Maria  Novella,  Do- 
minicanernes  gamle  Hovedkirke,  findes  et  Par  Fresker  af 
Maleren  Giotto.  Oprindelig  har  der  paa  dette  Sted  været  en 
Række  Billeder  af  ham,  nu  ere  de  fuldstændig  ødelagte  paa 
nær  tre,  som  ere  stærkt  medtagne  af  Tidens  Tand  og  ubarm- 
hjærtig  Restauration.  De  tre,  som  ere  tilbage,  forestille 
Scener  af  Jomfru  Maries  Historie.  I  det  følgende  er  det 
navnlig  det,  som  forestiller  Joachim  og  Annas  Møde  ved  den 
gyldne  Port,  der  skal  drages  frem. 

I  Følge  den  gamle  Beretning*)  var  Joachim  en  rig  og 
gudfrygtig  Mand,  som  i  tyve  Aar  havde  været  gift  med  Anna, 

*)  De  apokryfiske  Evangelier« 

en  brav,  gudhengiven  Kvinde.  Dette  Ægteskab  var  barnløst, 
og  en  Dag,  Joachim  var  oppe  at  ofre  i  Templet,  blev  han 
haanet,  fordi  han  ikke  »havde  avlet  Sæd  i  Israel«.  Dybt 
bedrøvet  herover  forlod  han  sit  Hjem  og  drog  ud  i  Ørkenen, 
hvor  han  hungrede  og  tørstede,  thi  han  sagde:  »Jeg  vil 
hverken  sætte  mig  til  at  spise  eller  drikke,  før  Herren  min 
Gud  ser  i  Naade  til  mig,  og  min  Bøn  skal  være  mig  Mad 
og  Drikke«.  Efter  fyrretyve  Dages  Forløb  aabenbarede  Her- 
rens Engel  sig  for  ham  og  kundgjorde  ham,  at  han  skulde 
drage  tilbage  til  Jerusalem,  thi  hans  Bøn  var  bleven  hørt. 
Men  paa  samme  Tid  havde  Herrens  Engel  ogsaa  aabenbaret 
sig  for  hans  Hustru  og  sagt  hende,  at  hun  skulde  undfange 
og  føde  en  Datter,  og  at  hun  derfor  skulde  drage  sin  Mand 
i  Møde.  Det  gjorde  hun,  og  Mand  og  Hustru  mødtes  efter 
den  lange  Adskillelse  udenfor  den  gyldne  Port. 

Paa  Giottos  Freske  staar  Joachim  og  Anna  i  Midten; 
hun  er  lige  kommen  ud  af  den  gyldne  Port,  som  er  anbragt 
noget  til  venstre  i  Billedet,  hun  er  ledsaget  af  to  Kvinder, 
som  ere  i  Færd  med  at  træde  ud  af  den;  til  højre  i  Billedet 
ser  man  to  Hyrder,  som  have  fulgt  Joachim.  Anordningen 
er  saaledes  meget  simpel  og  ligefrem.  Porten,  Bymuren 
med  Husene  og  Taarnene  bagved,  ja  hele  Landskabet  er 
meget  enfoldig  fremstillet  og  øjensynlig  kun  taget  med  som 
en  let  Antydning  af  de  ydre  Forhold,  hvorunder  Begiven- 
heden foregaar,  som  en  smagfuld  Ramme  om  denne.  Det 
maa  i  flere  Henseender  betragtes  som  en  stor  Fordel,  at 
der  ikke  i  mindste  Maade  er  stræbt  efter  en  realistisk  Frem- 
stilling af  Omgivelserne,  thi  derved  henledes  Opmærksom- 
heden omtrent  udelukkende  paa  det,  som  er  det  væsentlige, 


de  to,  som  modes,  medens  det  uvæsentlige,  Scenen,  hvor 
Mødet  foregaar,  ikke  i  mindste  Maade  kommer  til  at  lægge 
Beslag  paa  Tilskuerens  Opmærksomhed. 

Hvad  Hovedpersonerne,  Joachim  og  Anna,  angaar,  saa 
har  han  lagt  sin  højre  Arm  omkring  hendes  Liv,  med  den 
venstre  vil  han  ligeledes  til  at  føre  hende  ind  til  sig,  medens 
Anna  paa  sin  Side  ogsaa  er  i  Færd  med  at  slutte  ham  i  sin 
Favn;  men  saa  er  det,  at  de  egentlig  mødes,  idet  deres 
Øjne  mødes  i  et  dybt,  forstaaende  Blik,  et  Blik,  der  fra  hans 
Side  er  mandigt  og  fast,  medens  det  fra  hendes  er  kvindeligt 
bly,  et  Blik,  hvori  to  Sjæle  aabnes  for  hinanden;  de  vide,  og 
man  ser,  at  det  ikke  er  blind  Elskov,  som  besjæler  dem,  men 
den  reneste  og  inderligste  Kjærlighed;  de  føle,  at  den  Tid, 
de  have  været  adskilte,  aldeles  ikke  har  fjærnet  dem  fra  hin- 
anden, men  tværtimod  ført  dem  ret  nær  sammen;  derfor  er 
der  ogsaa  i  deres  Blik  den  dybe  Glæde,  der  er  saa  dyb,  at 
den  vil  faa  dem  til  at.  græde,  og  som  forenes  med  Glæden 
over,  at  deres  fælles'  store  Ønske  endelig  skal  gaa  i  Opfyl- 
delse. Deres  Møde  er  tavst,  thi  Ord  kunne  ikke  udtrykke, 
hvad  de  føle;  men  ikke  alene  deres  Øjne  vidne  om  deres 
Følelsers  Ægthed  og  Storhed,  men  hver  Linie  i  deres  Ansigter, 
hele  deres  Holdnings  Simpelhed  og  den  Ro ,  der  er  over 
deres  Bevægelser.  Joachims  Ansigt  og  Skikkelse  er  en  ældre 
kraftig  Mands,  der  bære  Præg  af,  at  han  gjennem  Lidelse  og 
Kamp  har  lært  at  bøje  sig  for  Herren  i  Ydmyghed;  der  er 
Adel  og  Klogskab  udbredt  over  ham.  Annas  Ansigt  er  des- 
værre væsentlig  blevet  ødelagt  ved  Restaurering,  men  man 
sporer  endnu,  at  det  fra  Giottos  Haand  har  lyst  af  Finhed, 
Varme  og  kvindelig  Blyhed;  den  bag  hende  staaende  Kvindes 

Ansigt,  som  er  blevet  mere  skaanet  af  Tiden  og  Restaurator, 
bekræfter  i  høj  Grad  denne  Antagelse,  thi  i  det  er  der  en 
Verden  af  Aand  og  Skjønhed;  hun  er  saa  fuldt  og  hjærteligt 
med  i,  hvad  der  foregaar  imellem  Joachim  og  Anna.  Den 
Sjælsadel,  som  præger  hendes  Ansigt,  viser  sig  ogsaa  i  hele 
hendes  Skikkelses  fine  Bevægelse  og  i  den  fornemme  Maade, 
hun  bærer  sin  Kappe  paa.  Den  anden  Kvinde,  af  hvem  man 
kun  skimter  Hovedet  gjennem  Portaabningen,  ser  mere  kold 
og  udenforstaaende  ud.  Hyrderne,  som  staa  i  Snak  bagved 
Joachim,  gjøre  Indtryk  af  at  være  et  Par  skikkelige,  god- 
hjærtede  Fyre,  som  kun  have  en  dump  Opfattelse  af  Mødets 
Betydning  for  deres  Husbond,  hvem  de  øjensynlig  unde 
alt  muligt  godt. 

Giotto  har  med  den  Beskedenhed,  som  man  saa  hyppigt 
træffer  hos  store  Kunstnere,  tvivlet,  om  han  i  sin  Frem- 
stilling virkelig  havde  naaet  at  gjøre  klart,  at  det  ikke  er  ved 
et  Tilfælde,  men  efter  Guds  Bestemmelse,  at  Joachim  og 
Anna  mødes;  han  har  derfor  ladet  en  Engel  dale  ned  over 
deres  Hoveder,  og  ved  sine  udstrakte  Hænder  knytter  denne  de 
to  sammen.  Naar  man  opmærksomt  betragter  Billedet, 
glæder  man  sig  over  den  Finhed  og  Ynde,  der  er  i  Engelen, 
men  man  finder  tillige,  at  den  Dybde  og  Inderlighed,  som 
Joachims  og  Annas  Skikkelser  eje,  gjør  ham  temmelig  over- 
flødig, og  man  beklager,  at  han,  dog  væsentligst  paa  Grund 
af  en  klodset  Restaurering,  virker  noget  forstyrrende. 

Mange,  som  første  Gang  se  dette  Billede,  ville  maaske 
finde  denne  Beskrivelse  noget  overdreven;  men  give  de  sig 
Tid  til  nærmere  at  betragte  det,  saa  at  de  kunne  overse  de 
tekniske  Mangler,  som  hist  og  her  klæbe  sig  ved .  det,  og  da 


navnlig  de  lidet  harmoniske  Farver,  det  staar  i,  ville  de  sikkert 
mere  og  mere  glæde  sig  ved  dets  rige  aandelige  Indhold, 
paa  samme  Tid  som  de,  ved  at  sammenligne  det  med  andre, 
mindre  medtagne  Billeder  af  samme  Mester,  erkjende,  at  de 
fleste  af  disse  Mangler  væsentlig  skyldes  senere  Tiders  Mis- 
handling. Men  er  man  først  kommen  til  at  holde  af  Bil- 
ledet, og  det  er  blevet  en  Rigdomskilde  for  En  derved,  at  det 
sætter  En  i  Forbindelse  med  noget  af  det  bedste,  det  evige  i 
Mennesket,  saa  melder  sig  uvilkaarlig  det  Spørgsmaal:  Hvem 
var  den  mærkelige  Mand,  som  malede  det?  Og  man  ønsker 
at  faa  noget  at  vide  om  ham. 

Desværre  er  det  meget  lidt,  man  ved  om  Giotto  udover, 
hvad  hans  Arbejder  fortælle.  Hans  Forældre  vare  Bønder. 
Han  er  født  1276  og  død  1336.  Sin  Uddannelse  som  Maler 
har  han  faaet  hos  Cimabue,  der  var  en  fin  og  dygtig  Kunstner, 
og  den  første,  som  for  Alvor  brød  med  den  byzantinske 
Skole  og  dens  efterhaanden  ganske  døde  og  tomme  Formler 
for  at  søge  ud  til  Naturen  for  der  at  hente  Iagttagelser  og 
Selvsyn  til  Grundlag  for  sine  Billeder,  af  hvilke  man  ser,  at 
han  har  maattet  være  Giotto  en  udmærket  Læremester,  idet 
han  har  kunnet  give  ham  et  solidt  Kjendskab  til  Maler- 
kunstens Teknik,  men  navnlig  fordi  han  i  høj  Grad  har 
kunnet  støtte  og  fremme  hans  aandelige  Udvikling. 

Som  selvstændig  Kunstner  har  Giotto  væsentlig  virket  i 
Florens,  hvor  han  hørte  hjemme,  samt  i  Ravenna,  Padua  og 
Assisi;  navnlig  i  de  to  sidste  Byer  findes  der  mange  ud- 
mærkede Billeder  af  ham.  Man  ved  endvidere  om  Giotto, 
at  han  paa  sin  Tid  blev  regnet  blandt  Florens'  mest  ansete 
Borgere,   og  at  han   var  en  god  Ven  af  Dante.     Af  nogle 

Anekdoter,  der  ere  opbevarede  om  ham,  ser  man,  at  han  med 
sit  dybe  Syn  paa  Livet  har  forbundet  en  kraftig  Humor. 

Foruden  at  virke  som  Maler  arbejdede  han  ogsaa  som 
Arkitekt  og  Billedhugger.  Han  har  givet  Tegningen  til 
Klokketaarnet  ved  Domkirken  i  Florens,  men  kun  den  nederste 
og  langt  bedste  Del  er  opført  under  hans  Vejledning.  Resul- 
tater af  hans  Virksomhed  som  Billedhugger  kjender  man  ikke 
synderlig  til ;  man  mener  at  vide,  at  nogle  af  de  Sculpturer, 
som  smykke  ovennævnte  Klokketaarn,  skyldes  hans  Haand. 

I  de  fleste  af  hans  Billeder  finder  man  de  samme  store 
Egenskaber  som  i  den  nys  omtalte  Freske  af  Joachim  og 
Annas  Møde,  det  samme  dybe  Syn,  den  samme  fine  For- 
staaelse  og  Opfattelse  af  det  ædleste  og  bedste  hos  Mennesket; 
og  bag  dem  alle  mærker  man  stadig  den  samme  mandige 
Personlighed,  der  næsten  altid  udmærker  sig  ved  sin  klare 
Fortælling  og  tit  ved  sin  klassiske  Komposition.  Men  jo 
nærmere  man  lærer  hans  Billeder  at  kjende,  desto  stærkere 
slaar  det  En,  at  den  Ro  og  Fylde  og  den  friske  Energi,  som 
er  over  dem,  aldrig  findes  i  en  ensom  Mands  Værker.  Man 
føler,  at  bag  disse  Billeder  maa  der  foruden  den  rigt  be- 
gavede Mand,  som  skabte  dem,  nødvendigvis  staa  et  Samfund, 
som  er  i  aandelig  Overensstemmelse  med  ham  og  ligesom 
han  har  haft  sit  bestemte  Maal  at  stræbe  efter,  som  ikke 
blindt  har  famlet  rundt,  snart  frem,  snart  tilbage,  og  til  slut 
i  Grøften,  men  som  har  haft  sin  bestemte  Vejleder. 

Selv  om  Historien  ikke  klart  havde  fortalt,  at  i  Kristen- 
dommen laa  dette  Samfunds  aandelige  Tyngdepunkt,  vilde 
det  ikke  være  svært  at  se,  hvad  dets  Maal  og  hvem  dets 
Vejleder  har  været.     Giotto  har  malet  det  tydeligt  nok,   det 


lyser  ud  af  hans  Billeder,  at  han  ikke  har  malet  dem  for 
Penge,  Ære  og  Berømmelse,  men  ene  fordi  han  har  maattet 
følge  sit  Hjærtes  Trang  og  udnytte  sine  Evner  for  derved  at 
tjene  sin  Gud  og  gjøre  hans  Vilje,  og  at  han  som  Vejleder 
har  haft  Kristus,  der  for  ham  har  været  Vejen,  Livet  og 
Sandheden.  Den  indre  Kraft,  som  har  baaret  dem,  Giotto 
og  hans  Tid,  har  været  Troen,  den  Tro,  som  bevidst  eller 
ubevidst  er  fælles  for  alle  kristne  Mennesker,  den  Tro,  som 
Kristus  stadig  fordrer  af  sine  Disciple,  og  som  han  karak- 
teriserer, da  han  siger:  »Dersom  I  have  Tro  som  et  Senneps- 
korn,  da  kunne  I  sige  til  dette  Bjærg:  flyt  Dig  herfra  der- 
hen, saa  skal  det  flytte  sig;  og  Eder  skal  intet  være  umuligt«, 
den  Tro,  som  han  altsaa  betegner  som  en  vældig  Kraft,  der 
kan  gjøre  det  umulige  muligt. 

Ønsker  man  at  vide,  hvem  der  har  vakt  denne  Tro  til 
Live,  er  Svaret  heller  ikke  vanskeligt;  Giotto  har  malet  det, 
og  ■  Dante  har  sunget  det,  at  Franciscus  fra  Assisi  var  den 
store  aandelige  Vækker.  I  Franciscus -Kirken  i  Assisi  og  i 
Franciscanernes  Kirke  i  S.  Croce  i  Florens  har  Giotto  malet 
hans  Historie  med  saadant  Liv  og  Interesse,  at  man  ikke  kan 
tvivle  om  den  Betydning,  han  har  haft  for  ham.  Særlig  tydeligt 
træder  den  frem  i  hans  Allegori  over  den  første  Franciscaner- 
Dyd,  den  frivillige,  absolutte  Fattigdom,  som  findes  i  Fran- 
ciscus-Kirken,  thi  den  sjældne  Ynde  og  Storhed,  som  er  i 
dette  Billede,  maa  udelukkende  skyldes  hans  stærke  Sympathi 
for  Franciscus;  den  frivillige  Fattigdom  havde  han  nemlig 
intet  til  overs  for,  dens  Godhed  stred  imod  hans  Erfaring  og 
hans  klare  Forstand;  i  et  Digt  drager  han  endog  stærkt  til 
Felts  imod  den  og  hævder  blandt  andet,  at  naar  Kristus  har 

anbefalet  den,   saa   bør   man   ikke  holde  sig  til  Ordlyden  af 
hans  Tale,  men  søge  dens  dybere  Betydning. 

Hvad  Dante  angaar,  saa  taler  han  i  Paradisets  n.  Sang 
med  klare  Ord  om  Franciscus'  Værd.     Der  staar: 


»Fra  denne  Skrænt,  hvor  lidt  dens  Stejlhed  svinder, 
»Gik  slig  en  Sol  op  over  Verdens  Dale, 
»Som  op  af  Ganges  denne  stundom  rinder; 
»Derfor  skal  Den,  som  vil  om  Stedet  tale, 
»Ascesi  ei,  men  Orienten  sige, 
»Hvis  han  vil  fuldt  og  rettelig  det  male. 
»Knap  var  hiin  Sol  endnu  begyndt  at  stige, 
»Før  man  fornam  dens  høje  Kraft  sig  røre 
»Mildt  og  husvalende  for  Jordens  Rige.«*) 


Ved  »denne  Skrænt«  betegner  Dante  Beliggenheden  af 
Franciscus'  Fødested;  han  sammenligner  ham  altsaa  med 
Solen,  hvorfor  han  ogsaa  vil,  at  hans  Fødested  Assisi  skal 
kaldes  Orienten,  det  .Sted,  hvor  Solen  staar  op,  en  Sol,  den 
hellige  Franciscus,  med  saadan  Kraft,  som  den  virkelige  Sol 
har,  naar  den  ved  Sommersolhverv,  i  Nærheden  af  Krebsens 
Vendekreds,  synes  at  stige  op  af  Floden  Ganges.  Men  saa- 
ledes  skriver  en  alvorlig  og  dybtskuende  Mand  som  Dante 
kun  om  den,  der  har  haft  en  gjennemgribende  Betydning  for 
ham  selv  og  en  hel  Tid.  At  Franciscus  har  haft  en  saadan 
bekræftes  ogsaa  næsten  til  Fuldkommenhed  af  de  mange 
Kirker,  der  have  baaret  og  endnu  bære  hans  Navn,  og  af  den 
Hyppighed,  hvormed  hans  Eftertid  har  fremstillet  hans  Liv 
baade    i  Billeder   og  Skrift.     Da    man    derfor,    efter   alt   at 

*)  Molbechs  Oversættelse  af  »den  guddommelige  Komedie«. 

dømme,  i  Franciscus  finder  den  aandelige  Kilde  til  det  Liv, 
hvis  Spor  saa  stærkt  griber  En  i  Florens,  skal  der  i  det  føl- 
gende forsøges  paa  at  give  en  Fremstilling  af  hans  Liv. 


Franciscus  er  født  i  Assisi  1181.  Hans  Fader  var  en 
rig  Kjøbmand,  Petrus  Bernardone,  som  stod  i  livlig  Handels- 
forbindelse med  Sydfrankrig,  hvorfra  han  havde  hentet  sin 
Hustru  Pica,  der  hørte  til  den  provencalske  Adelsslægt 
Bourlemont.  I  Daaben  fik  han  Navnet  Giovanni,  som  dog 
snart  blev  fortrængt  af  Øgenavnet  Francesco. 

Han  skal  have  været  en  livlig  og  afholdt  Dreng,  som 
var  Anfører  ved  alle  de  mange  gale  Streger,  han  og  hans 
Jævnaldrende  forlystede  sig  med.  Af  de  Forhold  under  hans 
Opvæxt,  der  sikkert  have  haft  en  bestemmende  Indflydelse 
paa  hans  Liv,  maa  man  først  og  fremmest  nævne  hans 
Moders  dybe  religiøse  Sind.  Hun  skal  have  været  en  hem- 
melig Tilhænger  af  Petrus  Valdus,  der  nogle  Aar,  før  hun 
forlod  sit  Hjemland,  havde  begyndt  at  prædike  Evangeliet  i 
Lyon,  og  da  hun  ivrig  tog  sig  af  sine  Børns  Opdragelse,  kan 
det  ikke  fejle,  at  hun  har  søgt  at  sætte  sin  Søn  ind  i  den 
kristne  Tros  Hemmeligheder  eller  rettere  den  Hemmelighed, 
som  nok  kan  forklares  og  prædikes,  men  som  først  Livet 
kan  gjøre  levende;  og  det  kan  derfor  heller  ikke  fejle,  at 
hun  derved  har  nedlagt  i  Drengen  de  Korn,  som  senere,  da 
Forholdene  bleve  til  det,  spirede  frem  og  bleve  den  bærende 
Magt  i   ham.     Men  ved  Siden  af  denne  Moderens  dybe  Ind- 


flydelse  paa  Drengens  Sind  have  sikkert  de  storslaaede  og 
ejendommelige  Naturforhold,  hvorunder  han  er  opvokset, 
deres  uafviselige  Betydning. 

Assisi  ligger  paa  Toppen  af  et  Bjærg,  der  som  en 
Bastion  skyder  sig  ud  paa  en  af  Italiens  frugtbareste  Sletter, 
der  breder  sig  for  den  i  flad  Uendelighed,  medens  Apen- 
ninernes  vældige  Masser  hæve  sig  bag  den.  Der,  i  den  store 
Natur,  har  Franciscus  lært  at  føle  varmt.  Han  har  staaet 
oppe  paa  Byens  Borg  og  set  ned  i  den  dybe  snævre  Dal  bag 
den,  hvor  Floden  som  et  blankt  skinnende  Baand  slynger  sig 
frem;  Aftensolen  har  glødet  paa  Fjældtoppene,  og  Dalen  har 
ligget  i  hemmelighedsfuld  Skumring,  og  der  er  født  Længsler 
i  ham.  Han  har  fra  det  trange  søgt  til  det  vide,  det  ud- 
strakte, og  han  har  vendt  sig  mod  Sletten,  som  har  ligget 
for  ham  i  sin  Uendelighed,  medens  Husene  og  Træerne 
dernede  tegnede  sig  saa  underligt  uvirkeligt;  han  har  set  ud 
mod  de  blaa  Bjærge,  i  det  fjærne,  mod  Aftenhimlen,  som 
glødede  bag  dem,  og  han  har  været  betagen  af  al  Skjøn- 
heden;  men  den  underlige  Længsel  i  hans  Bryst  har  faaet 
Næring.  Han  har  færdedes  i  den  fri  Natur  ved  Dag  og  ved 
Nat,  naar  Stjærnerne  funklede,  i  Sol  og  i  Regn,  i  Storm  og  i 
Stille,  og  hans  Øje  og  hans  Tanke  ere  blevne  fængslede  af  det 
store  saavel  som  af  det  smaa,  og  hans  Hjærte  har  aabnet  sig 
i  Jubel  over  al  den  Skjønhed,  og  hver  Fibre  i  det  har  dirret 
af  Længsel  og  Betagelse  af  det  store  vidunderlige  Alt,  af  Higen 
mod  al  den  uendelige  Renhed  og  Ægthed,  i  Sammenligning 
med  hvilken  hvert  Menneskets  Udtryk  synes  urent  og  falskt. 

Han  maa  fra  lille  af  være  vokset  sammen  med  Naturen, 
ellers   kunde  den   ikke  være  bleven  for  ham  det,  som  den 

stadig  i  hans  Liv  var,  den  kjære,  nære  Slægtning,  hos  hvem 
han  hentede  Sundhed  og  Styrke. 

Livets  Alvor  har  tidlig  meldt  sig  hos  ham;  han  blev  i 
sin  første  Ungdom  kastet  paa  et  haardt  og  langvarigt  Syge- 
leje, men  det  kan  næppe  alene  have  været  hans  Legeme, 
som  var  sygt,  han  maa  ogsaa  have  lidt  aandeligt,  thi  da  han 
rejste  sig  fra  det,  var  han  bleven  en  anden;  fra  at  være  let- 
sindig og  lystig  var  han  bleven  alvorlig  og  søgende.  Der  kom 
nu  for  ham  en  Række  af  Aar  med  Uro,  Kamp  og  stadig 
Søgen,  indtil  han  efter  mange  Omskiftelser  endelig  fandt  sin 
Gjerning.  Disse  Aar  have  sikkert  ikke  været  spildte  for  ham, 
thi  det  er  gaaet  ham,  som  det  gaar  ethvert  Menneske,  der 
er  besjælet  af  en  levende  Sandhedstrang.  Han  kunde  ikke 
gaa  ad  den  Vej,  som  de  Tusinder  havde  trampet  før  ham,  og 
hvor  hver  Sandheds  Blomst  forlængst  var  traadt  i  Støvet, 
han  maatte  ud  at  søge  efter  den  ny  Vej,  den  smalle  Vej, 
som  fører  til  Sandheden  og  Livet,  og  saa  er  der  gaaet  de 
mange  Aar  for  ham,  som  kunne  se  saa  spildte  ud,  men  som 
i  Virkeligheden  have  været  uundværlige  for  ham,  Aar,  hvori 
hans  Aand  er  bleven  udviklet,  hvor  han  har  lært  Livet, 
Menneskene  og  sig  selv  at  kjende,  og  hvor  han  derfor  er 
bleven  forvandlet  fra  en  Blind,  som  bilder  sig  ind  at  være 
klart  seende,  til  en  Seende,  som  føler  sin  Blindhed,  hvor 
han  fremfor  alt  gjennem  sine  mange  Fejltagelser  og  Fejl- 
trin har  lært  sin  egen  Ringhed  at  kjende,  og  hvor  endelig 
den  frelsende  Tro  er  spiret  frem  i  hans  Hjærte. 

Til  at  begynde  med  drev  Uroen  i  Blodet  ham  i  Felten. 
Han  drog  med  i  en  Kamp,  hans  Fødeby  førte  mod  Nabo- 
staden  Peruggia;    men    han    var   ikke  heldig,    og  han  blev 

sammen  med  en  Del  andre  tagen  til  Fange.  I  Fængslet 
vandt  han  alles  Hjærter  ved  sit  uforknytte,  muntre  Sind,  og 
han  viste  sin  dybe  Elskværdighed  ved  at  tage  sig  af  en 
almindelig  forhadt  Medfange.  Han  blev  løskjøbt  og  kom  til- 
bage til  Assisi;  men  to  Aar  efter  (1204)  blev  han  atter  greben 
af  en  uimodstaaelig  Trang  efter  Eventyr  og  Kamp,  og  han 
drog  ud  for  at  deltage  i  den  Strid,  som  kæmpedes  i  Apulien 
mellem  Walther  af  Brienne  og  Diephold.  Dog,  enten  det  nu 
var  paa  Grund  af  Walthers  Død,  eller  fordi  han  kom  paa 
andre  Tanker,  han  vendte  i  hvert  Fald  hjem  uden  at  have 
deltaget  i  nogen  Kamp.  Da  han  var  kommen  tilbage  til 
Assisi,  deltog  han  en  Aften  med  sine  Jævnaldrende  i  et 
lystigt  Gilde,  men  der  var  ikke  rigtig  Humør  i  ham;  skjønt 
han  som  sædvanlig  var  valgt  til  Anfører  for  Laget,  sad  han 
stille  hos,  og  da  de  efter  gammel  Skik  drog  støjende  og 
syngende  hjem  gjennem  Gaderne,  var  han  stadig  stille.  Hans 
Kammerater  gjorde  sig  derfor  lystige  over  ham  og  spurgte 
ham,  om  han  gik  i ■  Giftetanker.  Da  var  det,  at  det  brød 
ud  af  ham,  som  længe  havde  gjæret  i  hans  Sind,  thi  han 
svarede  dem,  at  det  var  det,  han  gjorde,  at  han  agtede  at 
formæle  sig  med  den  fornemste,  ædleste  og  bedste  Brud  af 
alle,  nemlig  med  selve  Fattigdommen.  De  andre  forstode 
ham  naturligvis  ikke  og  haanede  ham  for  hans  Fjollethed, 
men  for  ham  selv  var  det  Alvor,  og  det  blev  af  stor  Be- 
tydning for  ham,  at  han  saaledes  fik  erklæret  sig.  Fra  da 
af  brød  han  nemlig  fuldstændig  med  sit  tidligere  Liv  og 
satte  al  sin  Energi  ind  paa  at  finde  den  rette  Vej. 

Han  drog  til  Rom  som  Pilgrim,   hvor  han  gav  al  Ting 
bort  og  holdt  til  med  de  usleste  Tiggere;   men  det  tilfreds- 

stillede  ham  ikke.  Han  vendte  hjem  og  kastede  sig  over 
Sygeplejen;  han  opsøgte  de  Stakler,  som  vare  vendte  tilbage 
fra  det  hellige  Land,  befængte  med  Spedalskhed,  og  plejede 
og  trøstede  dem,  ja  han  viste  sin  Kjærlighed  imod  dem  ved 
at  kysse  dem;  men  heller  ikke  i  denne  Gjerning  kunde  han 
finde  Ro  og  Tilfredsstillelse.  Han  gav  sig  derfor  til  at 
hjælpe  paa  den  forfaldne  Kirke  S.  Damiano's  Udsmykning, 
men  derved  kom  han  alvorlig  paa  Kant  med  sin  Fader;  i 
sin  ungdommelige  Begejstring  for  sit  gode  Formaal  tog  han 
nemlig  uden  videre  af  dennes  Klædevarer  og  solgte  dem 
for  at  give  det  indkomne  til  Kirken.  Faderen  blev  ganske 
naturlig  forbitret  paa  Sønnen,  der  derfor  skjulte  sig  i  en 
afsides  liggende  Del  af  Huset;  men  der  kom  han  ved  nær- 
mere Overvejelse  til  det  Resultat,  at  det  var  uværdigt  for 
ham  at  søge  Skjul,  hvorfor  han  opsøgte  Faderen,  hvis  Vrede 
dog  ikke  var  kølnet,  og  som  derfor  bankede  ham  og  spærrede 
ham  inde.  Thi  Faderen,  den  rige,  nærsomme  Kjøbmand,  saa 
i  Sønnen  kun  en  Dagtyv  og  Slubbert,  som  bragte  Skam  over 
ham  ved  sit  holdningsløse  Levesæt,  men  som  han  vel  haabede 
at  faa  kureret  ved  stræng  Behandling.  Da  Faderen  var  rejst 
bort  i  Forretninger,  lod  Moderen  Franciscus  slippe  ud,  og  han 
søgte  Beskyttelse  hos  Munkene  ved  Kirken  S.  Damiano.  Ved 
sin  Tilbagekomst  forlangte  Faderen  Franciscus  udleveret; 
denne  søgte  da  Hjælp  hos  Biskoppen  af  Assisi,  som  tog  sig 
af  ham.  Men  samtidig  kom  det  mellem  Fader  og  Søn  til 
det  store  Opgjør,  som  viste,  hvormegen  Fasthed  og  Alvor 
der  boede  i  den  sidste.  Han  sagde  sig  nemlig  løs  fra  Faderen 
og  gav  ham  hans  Gods  tilbage,  ja  gav  ham  alle  sine  Klæder 
tilbage,   saa  den  tilstedeværende  Biskop  maatte  skjule  hans 

Nøgenhed  med  sin  Kappe.  For  Franciscus  stod  det  nemlig 
klart,  at  han  havde  en  Fader  i  Himlen,  som  er  den  evige 
Sandhed  og  Retfærdighed;  før  vil  han  give  Afkald  paa  sin 
jordiske  Fader  end  afvige  fra  den  Vej,  der  for  ham  er  den 
rette.  Man  maa  derfor  se  hans  Optræden  i  Belysning  af 
det  bekjendte  Sted  Matt.  10,  37 — 38:  »Hvo  som  elsker  Fader 
eller  Moder  mere  end  mig,  er  mig  ikke  værd;  og  hvo  som 
elsker  Søn  eller  Datter  mere  end  mig,  er  mig  ikke  værd;  og 
hvo  som  ikke  tager  sit  Kors  og  følger  efter  mig,  er  mig 
ikke  værd«. 

I  Pjalter  maa  Franciscus  nu  drage  fra  Assisi  ud  i  Verden, 
men  i  hans  Indre  er  der  den  stille  Glæde,  som  trods  Bitterhed 
og  Sorg  over  Skilsmissen  aldrig  senere  forlader  ham;  han 
drager  fra  Sted  til  Sted  og  bærer  Lidelser  og  Savn,  uden  at 
det  gjør  Skaar  i  den,  thi  han  er  sikker  paa,  at  den  Vej,  han 
har  valgt,  er  den  rette;  det  er  jo  ikke  i  Kraft  af  en  øje- 
blikkelig Stemning,  at  han  har  valgt  den,  det  er  et  længe 
forberedt  Skridt,  han  har  fuldbyrdet. 

Efter  et  Aar  at  have  ernæret  sig  som  Kok  i  et  Kloster 
søgte  han  tilbage  til  Assisi,  hvor  han  gav  sig  til  at  arbejde 
paa  Kirken  S.  Damiano's  Fuldendelse.  Han  gik  omkring  og 
tiggede  Stenene  til  den  og  bar  dem  selv  sammen.  I  Begyn- 
delsen kneb  det  for  ham  at  maatte  henvende  sig  paa  denne 
Maade  til  sine  gamle  Jævnbyrdige,  men  han  tog  sig  sammen 
og  fik  efter  megen  Møje  og  Besvær  Kirken  bygget  færdig. 
Næppe  havde  han  løst  denne  Opgave,  før  han  gav  sig  i  Lag 
med  at  udbedre  S.  Pietro  i  Assisi  og  Kapellet  i  det  nær- 
liggende Portiuncula.  Under  alt  dette  Arbejde  maa  han 
dog  have  haft  rig  Lejlighed  til  Eftertanke  og  Selvfordybelse, 

thi  han  er  efterhaanden  modnet  til  den  Gjerning,  der  skal 
lægge  Beslag  paa  al  hans  Kraft  i  Resten  af  hans  Liv.  Da 
han  nemlig  i  Aaret  1209,  medens  han  arbejdede  paa  Ka- 
pellet i  Portiuncula,  hørte  En  læse  op  af  Matthæus -Evan- 
geliet om  Kristi  Udsendelse  af  sine  Apostle  Kap.  10,  7,  9 — 10: 
»Og  naar   I  gaar  ud,   da   prædiker  og  siger,   at  Himmeriges 

Rige  er  kommen  nær. I   skulle  ikke  have  Guld,   ej 

Sølv,  ej  Kobber  i  Eders  Bælter;  ej  Taske  til  at  rejse  med, 
ej  heller  to  Kjortler,  ej  heller  Sko,  ej  heller  Stav;  thi  en 
Arbejder  er  sin  Føde  værd«,  staar  det  ham  klart,  hvad  der 
egentlig  er  hans  Kald  i  Livet,  og  han  skal,  efter  hvad  den 
gamle  Legende  beretter,  have  udbrudt:  »Det  er  det,  jeg  vil, 
det  er  det,  som  jeg  søger,  og  det,  jeg  med  al  min  Sjæls 
Kraft  ønsker  at  gjøre«. 

Han  lod  Gjerningen  følge  paa  Ordene,  og  han  begyndte 
at  prædike.  Det  var  simple  Ord,  han  benyttede  ved  sin 
Prædiken,  som  han  altid  begyndte  med:  »Herren  give  Dig 
Fred«,  men  de  maa  have  vidnet  om  hans  rigt  udviklede 
Personlighed,  og  hans  Tilhørere  maa  have  følt,  at  bag  dem 
stod  en  Mand,  som  havde  sat  sit  Liv  ind  i  sin  Gjerning. 
Den  dybe  Kjærlighed  og  Begejstring,  der  boede  i  ham,  fik 
Luft,  han  prædikede  Kristus,  som  han  var  for  ham  selv: 
Sandheden,  Vejen  og  Livet,  den  gode  Hyrde,  den  eneste 
Vejleder  og  Frelser  fra  Mørket  og  Døden  til  Lyset  og  Livet. 
Det  var  umiddelbart  og  friskt,  det  var  sit  eget,  han  bragte, 
han  havde  selv  kæmpet  sig  til  det  gjennem  Lidelse  og  Møje. 
Han  talte  Folkets  Sprog  til  Folket,  og  det  var,  som  om  han 
havde  levet  det  altsammen  med,  naar  han  bragte  dem  det 
glade  Budskab  og  talte  til  dem  om  den  fattige  Kristus,  hvordan 

han  som  Barn  laa  i  en  Krybbe,  hvordan  hans  Moder  havde 
ammet  ham  og  kysset  ham,  hvordan  de  rige  tre  Konger  vare 
komne  at  hylde  ham,  hvordan  han  fattig  og  ydmyg  var 
dragen  omkring  og  havde  prædiket,  fulgt  af  sine  Disciple,  hvor- 
dan han  fattig  og  forhaanet  hang  paa  Korset.  Der  var  Liv  og 
Glød  i  hans  Tale,  han  vakte  det  slumrende  Folk,  saa  Kristus 
blev  en  Livskraft  for  det;  og  i  store  Skarer  flokkedes  det  om 
ham  for  at  hente  Næring  hos  ham. 

Franciscus  fik  snart  Efterfølgere;  lige  fra  Begyndelsen 
af  hans  Prædikervirksomhed  sluttede  navnlig  to  Mænd  sig  til 
ham,  den  ene  var  en  ubekjendt  Mand  fra  Assisi,  den  anden 
var  en  vis  Bernhard  fra  Qvintavalla,  der  længe  med  For- 
undring havde  iagttaget  Franciscus'  Udvikling.  Da  denne  en 
Gang  opholdt  sig  hos  ham,  blev  Bernhard  tilfældig  Vidne  til 
hans  inderlige,  sjælsfyldte  Bøn,  og  blev  i  den  Grad  henreven 
af  Franciscus'  i  Ord  og  Gjerning  lige  gudfrygtige  Vandel,  at 
han  besluttede  at  følge  Exemplet.  Da  han  spurgte  Fran- 
ciscus om,  hvad  han  skulde  gjøre  med  sin  Ejendom,  blev 
Svaret  Kristi  Ord  Matt.  19,  21:  »Vil  du  være  fuldkommen, 
da  gak  hen,  sælg,  hvad  Du  har,  og  giv  fattige  det,  og  Du 
skal  have  et  Liggendefæ  i  Himlen«.  Men  med  dette  Bibel- 
sted og  med  det  ovennævnte,  der  vakte  Franciscus  til  hans 
Prædikergjerning,  og  endelig  med  Stedet  hos  Matt.  16,  27: 
»Da  sagde  Jesus  til  sine  Disciple:  Vil  nogen  komme  efter 
mig,  han  fornægte  sig  selv  og  tage  sit  Kors  og  følge  mig«, 
fastslog  Franciscus  i  store  Træk  Levereglerne  for  det  Broder- 
samfund, som  hurtigt  og  fuldstændig  af  sig  selv  dannede  sig 
om  ham,   og  som  bestod  af  Folk  fra  alle  Samfundslag,   der 

vilde  følge  efter  ham  og  ligesom  han  prædike  Evangeliet  paa 
Gader  og  Torve  og  paa  Markerne  udenfor  Byerne. 

Det  Syn  paa  Evangelierne,  som  her  kom  frem,  viser 
baade  hans  Styrke  og  hans  Svaghed  som  Prædikant;  thi  idet 
han  tager  Kristi  Ord  bogstavelig,  som  de  lyde,  og  særlig 
drager  de  strængeste  frem  og  ikke  underkaster  dem  nogen 
Fortolkning  eller  tager  det  mindste  Hensyn  til  de  Forhold, 
hvorunder  de  ere  sagte,  kommer  der  en  Fasthed  og  Styrke  i 
hans  Forkyndelse,  som  er  uomtvistelig;  men  der  kommer 
ogsaa  noget  sygeligt  overspændt  over  den,  paa  samme  Tid 
som  Evangeliernes  aandelige  Rigdom  for  en  Del  gaar  tabt 
ved  denne  massive  Opfattelse;  dette  sidste  gjælder  naturligvis 
ikke  saa  meget  for  Franciscus  selv  som  for  hans  Tilhængere, 
idet  disse  jo  gjennemgaaende  ikke  have  raadet  over  saa  rig  en 
Aand  og  saa  dyb  en  Udvikling  som  han.  Men  hvad  man  nu 
end  kan  indvende  mod  hans  Kristendoms-Forkyndelse,  den 
var  baaret  af  Liv  og  Aand,  han  rev  Folket  med  sig,  saa 
hans  Tilhøreres  saavelsom  hans  Disciples  Antal  voxede  med 
en  saa  rivende  Hast,  at  Paven  blev  tvungen  til  at  fæste  sin 
Opmærksomhed  paa  dem. 

Det  maa  sikkert  have  været  med  meget  blandede  Fø- 
lelser, at  Paven,  Innocens  III,  har  set  paa  Franciscus  og  hans 
Tilhængere,  thi  i  hele  deres  Fremtræden  var  der  saa  megen 
Lighed  med  Valdensernes  og  Albigensernes,  der  efterhaanden 
havde  udviklet  sig  til  saa  haarde  Modstandere  af  Pavestolen, 
at  deres  Undertrykkelse  havde  kostet  meget  Blod.  Det  var 
maaske  med  disse  Forhold  frisk  i  Minde,  at  Innocens  be- 
sluttede at  forsøge,  om  han  ikke  med  Mildhed  kunde  vinde 
den  ny  Bevægelse  for  Pavemagten  og  finde  en  Støtte  i  den. 

Da  derfor  Franciscus  i  Aaret  1210,  ledsaget  af  11  Disciple, 
bønfaldt  ham  om  Tilladelse  for  sig  og  sine  Brødre  til  frit  at 
prædike  Evangeliet,  blev  hans  Andragende  foreløbig  tilstaaet, 
og  Franciscus'  ovenomtalte  Leveregler  anerkjendte,  men  alt 
kun  mundtligt,  saa  det  stod  Paven  frit  for,  om  Udviklingen 
ikke  gik  efter  hans  Hoved,  strax  at  skride  ind. 

I  de  følgende  Aar  blev  Portiuncula  Franciscus'  Hoved- 
opholdssted; derfra  drog  han  og  Brødrene  gjennem  Landet 
og  prædikede.  Da  hans  Tilhængeres  Antal  imidlertig  stadig 
voxede,  blev  det  snart  nødvendigt  at  fastslaa-  bestemtere 
Regler  for  dem,  ligesom  det  Samfund,  de  dannede,  krævede 
sin  faste  Organisation.  Til  at  begynde  med  brugte  hans  vidt 
spredte  Menigheds  Medlemmer  at  samles  to  Gange  om  Aaret 
for  at  drøfte  de  Spørgsmaal,  som  laa  dem  paa  Sinde,  og  for 
at  hente  Raad  og  Opmuntring  hos  hinanden;  tillige  benyttede 
Franciscus  disse  Sammenkomster  til  at  udvælge  dem  af 
Brødrene,  han  fandt  skikkede  til  at  prædike;  thi  af  de  mange, 
som  sluttede  sig  til  ham,  var  det  naturligvis  kun  en  mindre 
Part,  som  egnede  sig  til  at  være  Evangeliets  Forkyndere.  Da 
denne  Ordning  snart  viste  sig  utilstrækkelig,  blev  der  udar- 
bejdet nærmere  Bestemmelser,  som  bleve  vedtagne  paa  et 
Menighedsmøde. 

Brødrene  bibeholdt  det  Navn,  som  de  hurtigt  havde 
faaet,  »fratres  minores«  (de  smaa  Brødre,  Minoriterne).  I 
Spidsen  for  dem  skulde  der  altid  staa  en  General,  under 
hvem  der  saa  stod  et  passende  Antal  Provinsialer,  Forstan- 
dere for  de  enkelte  Provinser,  og  under  dem  igjen  de  saa- 
kaldte  Custodes,  Tilsynsmænd  med  en  større  eller  mindre 
Del  af  en  Provins.     Omraadet  for  disse  Lederes  Arbejde  og 


Myndighed  blev  nærmere  fastslaaet.  Hovedsummen  af  Reg- 
lerne var  naturligvis  absolut  Lydighed,  Kyskhed  og  Fattig- 
dom. Hvad  Lydigheden  angik,  saa  fremhævedes  den,  der 
skyldtes  Paven,  thi  Franciscus  lover  i  Begyndelsen  af  Reg- 
lerne at  vise  Paven  og  Romerkirken  al  skyldig  Lydighed  og 
Ærefrygt,  medens  de  øvrige  Brødre  love  at  adlyde  Broder 
Franciscus  og  hans  Efterfølgere.  Hvad  Fattigdommen  angik, 
saa  fremhævedes  det  særligt,  at  alle  Brødre,  der  kunde  det, 
skulde  arbejde,  men  som  Løn  maatte  de  kun  modtage,  hvad 
Legemet  trængte  til  og  ikke  Penge.  Ejendom  maatte  de 
ikke  erhverve  sig:  »Brødrene  maatte  ikke  tilegne  sig  noget«, 
hedder  det,  »hverken  Hus  eller  Sted  eller  nogen  Ting,  men 
som  fremmede  og  tilrejsende  i  denne  Verden  skulle  de  tjene 
Herren  i  Fattigdom,  Ydmyghed  og  gaa  efter  Almisser.  Og 
de  bør  ikke  skamme  sig;  thi  Herren  har  for  vor  Skyld  gjort 
sig  fattig  i  denne  Verden«.  Franciscus'  Orden  var  saaledes 
ganske  vist  fastslaaet  som  Tiggerorden,  men  det  bør  frem- 
hæves, at  medens  den  stod  i  sin  Ungdoms  Kraft,  tog  Brø- 
drene nødigt  mod  nogen  Gave  uden  at  yde  et  passende 
Vederlag  i  Form  af  Arbejde. 

Ogsaa  blandt  Kvinderne  viste  der  sig  Tilbøjelighed  til  at 
blive  optaget  i  Ordenen.  I  Aaret  12 12  sluttede  en  Ridder- 
datter fra  Assisi,  Clara  Schiffi,  sig  til  Franciscus  og  blev  af 
ham  højtidelig  indlemmet  i  Samfundet,  hvorved  hun  blev 
Stifterinde  af  Nonne -Ordenen  Clarisserne,  Franciscanernes 
anden  Afdeling. 

Saa  stor  var  Tilslutningen  efterhaanden  til  Franciscus' 
Orden,  at  det  blev  umuligt  at  optage  i  den  alle  de  Mænd 
og  Kvinder,   som  ønskede  det.     Der  blev  derfor  dannet  en 

tredje  Afdeling  af  Lægfolk,  de  saakaldte  Tertiarier.  Disse 
maatte  være  i  Besiddelse  af  verdsligt  Gods  og  blive  i  deres 
borgerlige  Stillinger,  men  de  vare  forpligtede  til  at  tilbage- 
levere uretfærdig  erhvervet  Ejendom,  forsone  sig  med  deres 
Næste  og  følge  Kristi  Befalinger;  ligeledes  skulde  de  holde 
sig  fjærnt  fra  verdslige  Fornøjelser,  som  Dans  og  Skuespil, 
og  for  Resten  skulde  de  faste  og  bede  flittigt.  De  maatte 
gaa  klædt  paa  almindelig  Vis,  men  saa  enkelt  og  tarveligt 
som  muligt;  og  de  maatte  ikke  bære  Vaaben,  med  mindre 
Fædrelandets  Forsvar  i  en  særlig  Grad  krævede  det. 

Denne  Afdeling  fik  en  ganske  overordenlig  Udbredelse 
og  en  tilsvarende  Betydning,  som  for  en  Del  skyldtes,  at 
Medlemmerne  vare  i  Besiddelse  af  et  levende  Kjendskab  til 
Bibelen,  at  de  bevirkede  en  Nedbryden  af  Standsforskellen, 
og  endelig  at  de  lagde  en  Dæmper  paa  Tidens  krigerske 
Tilbøjeligheder.  Hvornaar  denne  Afdeling  blev  oprettet,  ved 
man  ikke  med  Bestemthed;  sin  pavelige  Stadfæstelse  fik  den 
den  12.  Decbr.  1221. 

Men  kort  forinden  var  der  sket  en  stor  Forandring  i 
Ordenen,  idet  Franciscus  havde  trukket  sig  tilbage  fra  sin 
ledende  Stilling  som  General.  Hvilke  hans  Grunde  have  været 
til  dette  Skridt,  ved  man  ikke  med  Sikkerhed,  usandsynligt 
er  det  vel  næppe,  at  den  Udvikling,  Ordenen  havde  taget, 
stærkt  har  drevet  ham  dertil.  Han  var  selv  en  Frihedsmand, 
han  ønskede  ikke  at  paatvinge  nogen  sine  Anskuelser,  Or- 
denen havde  dannet  sig  ved  frivillig  Tilslutning  til  ham,  men 
jo  ældre  den  blev,  desto  mere  bundet  blev  den;  det,  der 
var  udsprunget  af  hans  Hjærtes  Trang,  blev  til  Lovbud  for 
andre,  og  dette  maa  sikkert,  efter  hele  hans  Natur  at  dømme, 

have  været  ham  imod.  Men  ogsaa  paa  andre  Punkter  havde 
»de  smaa  Brødre«  bragt  ham  Skuffelser.  Da  han  i  Aaret 
12 19  var  i  Ægypten  med  en  Korshær  for  at  prædike  Evangeliet 
for  Hedningerne,  opstod  der  Splid  mellem  Brødrene;  han 
vendte  ilsomt  hjem  og  fik  snart  gjenoprettet  den  gode  Orden, 
men  det  kan  ikke  være  andet,  end  at  han  ved  denne  Lejlig- 
hed har  gjort  overordenlig  bitre  Erfaringer,  navnlig  i  Retning 
af,  at  kun  forholdsvis  faa  af  Brødrene  delte  hans  alvorlige 
og  strænge  Syn  og  fuldt  forstode  ham.  Saaledes  havde  nogle 
af  dem  ment,  at  Fordringen  om  absolut  Fattigdom  ikke  burde 
tages  saa  ordret,  hvorfor  de  havde  stræbt  at  indføre  Lettelser 
i  den  Retning.  En  anden  Broder  havde  faaet  udvirket  en 
pavelig  Bulle  mod  »de  smaa  Søstres«  Modstandere,  og  det 
skjønt  Franciscus  paa  det  strængeste  havde  hævdet,  at  al  Sejr 
og  Fremgang  skulde  vindes  ved  fredelige  Midler.  Endelig  har 
han  sikkert  ogsaa  truffet  paa  mange,  for  hvem  det,  der  for 
ham  kun  var  et  Hjælpemiddel,  om  end  et  uundværligt,  til 
at  leve  et  kristeligt  Liv,  som  f.  Ex.  den  frivillige,  absolute 
Fattigdom,  har  været  en  i  og  for  sig  god  Gjerning,  der 
gjorde  dem  selvretfærdige  og  indbildske.  Af  en  »medita- 
zione«,  man  har  af  ham  fra  den  Tid,  faar  man  Indtryk  af, 
hvor  nær  disse  Forhold  ere  gaaede  ham;  han  søger  nemlig  i 
den  at  undskylde  sig,  fordi  han  har  unddraget  sig  en  Generals 
Pligter  og  med  dem  den  sørgelige  Opgave  at  straffe  syndige 
Brødre.  Han  holdt  trods  alt  meget  af  sin  Orden,  og  fulgte 
den  stadig  med  stor  Interesse  og  støttede  den,  hvor  han 
kunde;  det  lykkedes  ham  endog  inden  sin  Død  at  faa  ud- 
virket dens  endelige  Stadfæstelse,  som  blev  tildelt  den  ved 
en  pavelig  Bulle  af  30.  Januar  1223. 

Efter  at  Franciscus  havde  trukket  sig  tilbage  fra  sin  Stil- 
ling som  General,  anvendte  han  mer  og  mer  sin  Tid  til  Bøn, 
hvilket  ofte  synes  at  være  gaaet  over  til  sygelig  Overspændthed ; 
dette  laa  vel  noget  i,  at  hans  Legemskræfter  vare  fuldstændig 
nedbrudte,  hvad  der  ikke  var  at  undres  over,  thi  han  havde 
budt  sig  selv  ganske  overordenlig  store  Anstrængelser,  baade 
aandelige  og  legemlige,  medens  han  vel  aldrig  havde  taget 
tilstrækkelig  Næring  til  sig.  Han  maatte  derfor  ogsaa  nu,  da 
Sygdommen  meldte  sig,  med  Sorg  indrømme,  at  han  havde 
syndet  meget  mod  »sin  Broder  Legemet«. 

Hvad  man  end  vil  indvende  mod  hans  Liv,  det  maa 
i  hvert  Fald,  og  ikke  mindst  den  sidste  Del  af  det,  have  været 
som  en  mægtig  Prædiken,  der  mer  end  nogen  af  hans  andre 
Prædikener  har  grebet  Folket  og  sat  dets  Tanke-  og  Følelses- 
liv i  Bevægelse;  de  talrige  Legender,  der  findes  om  ham, 
vidne  i  rigt  Maal  derom.  Paa  den  ene  Side  vise  mange 
af  dem  rigtignok  baade  hans  og  Tidens  Overspændthed,  men 
paa  den  anden  Side  give  de  ofte  et  Indblik  i  hans  overor- 
dentlige Sjælsadel,  Renhed  og  Uskyld.  Der  fortælles  saa- 
ledes  om  ham,  at  han  en  Gang  paa  Grund  af  en  Øjensygdom 
skulde  brændes  med  glødende  Jærn  mellem  Ørene  og  Øjnene; 
da  Lægen  kom  med  Operations-Instrumenterne,  skal  han  have 
sagt:  »Min  Broder  Ild,  fremfor  alle  Ting,  som  kunne  gjøre 
Fordring  paa  Skjønhed ,  har  den  Almægtige  skabt  Dig  virk- 
som, skjøn  og  nyttig.  Da  jeg  altid  har  elsket  Dig  i  Herren, 
saa  vær  mig  gunstig  i  denne  Time,  vær  venlig  mod  mig.  Jeg 
beder  den  store  Herre,  som  har  skabt  Dig,  at  han  vil  for- 
vandle Din  Hede  til  mild  Brænden,  saa  jeg  kan  udholde 
den«.     Da  Operationen  var  overstaaet,  skal  han  leende  have 

forsikret,  at  den  ikke  havde  smertet.  Der  fortælles  ogsaa 
om  ham,  at  han,  trods  hans  Legemssvaghed  stadig  tog  til, 
nødig  vilde  opgive  sin  strænge  asketiske  Levemaade.  I  sin 
Tvivl  henvendte  han  sig  saa  en  Gang  til  en  af  sine  Fæller  med 
det  Spørgsmaal,  om  det  vilde  være  syndigt,  hvis  han  sørgede 
noget  bedre  for  sit  Legeme.  Denne  gav  ham  følgende  Svar: 
»Kan  Du  ikke,  Fader,  give  Dit  Legeme  det  Vidnesbyrd,  at 
det  stadig  har  vist  sig  lydigt  i  Herrens  Tjeneste?«  Da  den 
Syge  bejaede  dette,  fortsatte  den  anden:  »Men  Fader,  hvad 
bliver  der  saa  af  Din  Gavmildhed,  hvad  af  Din  fromme  Tak? 
Er  det  ikke  Ret,  at  Du  i  denne  store  Nød  hjælper  en  saadan 
Ven,  der  saa  ofte  for  Din  Skyld  har  udsat  sig  for  Døden?« 
Franciscus  skal  have  fulgt  Raadet  og  søgt  bedre  Pleje,  men 
hans  Legeme  var  saa  nedbrudt,  at  intet  mere  kunde  hjælpe 
paa  det,  og  under  stadig  tiltagende  voldsomme  Smerter  nær- 
mede Døden  sig.  Da  dennes  snarlige  Komme  kunde  forudses, 
lod  han  sig  bringe  til  Assisi  for  endnu  en  Gang  at  se  sin 
kjære  Fødeby,  hvor  han  blev  modtagen  med  mægtige  Hæders- 
bevisninger. De  sidste  Dage  tilbragte  han  i  Portiuncula, 
hvor  han  døde  om  Aftenen  den  4.  Oktober  1226.  Hele 
den  følgende  Nat  tilbragte  Brødrene  og  Folket  fra  Omegnen, 
der  havde  samlet  sig  om  Kapellet,  hvori  han  laa,  med  at 
synge  Lovsange  —  »det  var,  som  om  Engle  holdt  Vagt«. 
Den  næste  Morgen  blev  Liget  under  uendelig  Deltagelse 
ført  op  til  Assisi  og  foreløbig  bisat  i  Kirken  S.  Giorgio.  Den 
16.  Juli  1228  blev  han  med  stor  Højtidelighed  canoniseret 
og  endelig  blev  han  i  1230  efter  sit  udtrykkelige  Ønske  be- 
gravet i  det  nøgne  Fjæld,  men  rigtignok,  hvad  der  sikkert 
har  været  mod    hans  Ønske,   i   den   et  Par  Aar  i  Forvejen 

paabegyndte  Franciscus- Kirke,  som  snart  efter  fuldendtes  og 
blev,  hvad  det  Indre  angik,  en  af  Italiens  smukkeste  og 
ejendommeligste  Bygninger. 

I  Franciscus'  sidste  Leveaar  skal  hans  Stigmatisation  være 
foregaaet,  hans  mirakuløse  Modtagelse  af  Herrens  Mærkesaar, 
Naglegabene  i  Hænderne  og  Fødderne,  samt  Spydstikket  i 
Siden.  De  ældste  Vidner,  som  ere  af  mer  end  tvivlsom 
Værd,  vide  kun  lidet  at  berette  om  denne  Begivenhed,  der 
i  de  senere  Legender  skjænkes  en  betydelig  Opmærksomhed, 
ligesom  den  ogsaa  spiller  en  fremtrædende  Rolle  i  den  ka- 
tolske Kirke,  hvor  den  anses  for  Guds  Anerkjendelse  af,  at 
Franciscus'  Liv  fuldt  ud  har  været  ført  i  Kristi  Spor.  For  vor 
Tids  Betragtning  maa  den  jo,  om  den  virkelig  har  fundet 
Sted,  staa  som  et  Udslag  af  hans  utvivlsomme  sygelige  Over- 
spændthed, der  præger  saa  meget  i  hans  Liv,  men  som  ikke 
væsentlig  kan  forringe  hans  Betydning,  da  hans  Gjerning  har 
sat  sig  saa  gode  og  blivende  Spor. 


Dante  sammenlignede  Franciscus  med  Solen;  trods  det 
overdrevne  i  denne  Sammenligning,  kan  man  ikke  andet  end 
finde  den  træffende,  thi  netop  som  Solen  kalder  Naturen  til 
Live,  saaledes  vakte  Franciscus  det  slumrende  Folk.  Ved 
sit  Liv  og  sin  Prædiken  fik  han  Folkets  Øjne  aabnede  for 
de  store  Spørgsmaal  og  fik  det  til  at  arbejde  med  dem,  ved 
sin  ildnende  Overbevisning  trak  han  det  til  sig,  saa  Kristen- 
dommen atter  blev  levende  i  det.     Den  Menighed,   der  dan- 

nede  sig  om  ham,  blev  derfor  virkelig  Kristi  Brud,  idet  den 
gav  Kristus  sin  Tro,  ligesom  Bruden  giver  den  rette  Brudgom 
sin;  dens  Kristendom  kom  derved  til  at  præge  hele  dens 
daglige  og  borgerlige  Liv  og  gjorde  dens  Medlemmer  til 
Saltet  i  Samfundet,  som  gjennemtrængte  det  og  hindrede  det 
fra  Forraadnelse,  som  drev  det  frem  og  højnede  det.  Naar 
man  tager  i  Betragtning,  at  snart  Halvdelen  af  Folket  kom  til 
at  høre  til  dens  læge  Medlemmer,  kan  man  ane,  hvilken 
vældig  Betydning  denne  har  haft,  nu  da  netop  den  store 
sociale  Forandring  foregik,  at  Borgerne  og  med  dem  Byerne 
frigjorde  sig,  hvorledes  den  har  fremmet  og  retledet  denne 
Bevægelse.  Men  ogsaa  for  den  enkelte  maa  Ordenen  have 
haft  sin  store  Betydning,  dens  Medlemmer  vare  jo  knyttede 
sammen  ved  den  samme  Tro  og  det  samme  Maal,  og  saa 
længe  den  var  sund  og  levedygtig,  kunde  den  med  Lethed 
udskille  de  daarlige  Elementer,  hvis  Gjerninger  viste,  at  de 
ikke  af  Hjærtet  hørte  til  den,  medens  den  paa  den  anden 
Side,  ved  de  Fordringer,  den  stillede  om  en  til  en  vis  Grad 
asketisk  Levemaade,  holdt  svage  Levemænd,  som  ved  deres 
Overdaadighed  vilde  undergrave  Samlivet  og  stjæle  dets 
Kraft,  fra  at  slutte  sig  til  Broderskabet.  Her  maa  virkelig 
have  været  dannet  et  Samfund,  hvor  den  enkelte  har  kunnet 
finde  Hjælp  og  Støtte,  og  til  hvilket  han  har  kunnet  hen- 
vende sig  i  vanskelige  Tilfælde. 

Som  en  kristen  Tyrtæos  gik  Franciscus  i  Spidsen  for 
sin  Menighed  og  rev  den  med  fremad  ved  sin  Tale,  idet 
han  skildrede  for  den  Maalets  Herlighed;  det  var  derfor  ikke 
en  Trældommens  Aand  med  Frygt  for  Helvede,  der  drev  den 
frem,  det  var  Frihedens  Aand  med  Higen  mod  det  Evige. 

I  hvor  høj  Grad  Franciscus  var  det  glade  Budskabs  For- 
kynder, har  Dr.  Schmieder*)  tydelig  faaet  frem  ved  at  sam- 
menligne ham  med  Petrus  Valdus;  han  skriver:  »Franciscus 
viste  sig  som  Forkynder  af  et  saligt  Liv,  Valdus  viste  sig 
som  Forkynder  af  den  hellige  Lov;  Franciscus  prædikede 
Kristi  Kjærlighed,  Valdus  Herrens  Lov;  Franciscus  strøm- 
mede over  af  Gudsbørnenes  Glæde,  Valdus  straffede  Verdens 
Synder;  Franciscus  samlede  dem,  som  ønskede  Lægedom, 
om  sig  og  lod  roligt  de  andre  gaa  deres  Vej,  Valdus  angreb 
den  ugudeliges  Ugudelighed  og  forbitrede  Præsterne.« 

Sit  Liv  igjennem  gik  Franciscus  i  Spidsen  med  sit 
Exempel;  han  var  altid  glad,  han  var  aldrig  ledig,  han  hæv- 
dede, at  et  Gud  velbehageligt  Liv  blev  udfyldt  med  tre  Ting, 
from  Tænken,  from  Tale  og  flittigt  Arbejde;  han  anvendte 
derfor  de  Timer,  som  ikke  vare  helligede  Prædiken  og  Bøn, 
til  Haandarbejde;  han  sagde  nemlig:  »Naar  vi  arbejde,  falde 
vi  ikke  andre  til  Byrde  og  holde  Tungen  fra  at  strejfe  om- 
kring«. 

Der  var  ingen  Grænse  for  hans  Kjærlighed  til  Næsten; 
den  ytrede  sig  ved  Omsorg  baade  for  dennes  timelige  og 
aandelige  Vel,  ved  oprigtig  Medlidenhed  og  ydmyg  Selv- 
fornedrelse. Han  kunde  med  Glæde  give  alting  bort,  ja  han 
gav  en  Gang  sit  ny  Testamente  til  en  fattig  Kone,  at  hun 
kunde  sælge  det  og  hjælpe  sig  med  det  indkommende.  Mod 
andre  var  han  omsigtsfuld,  mod  sig  selv  var  han  stræng. 

Foruden  paa  den  ovennævnte  Maade  kan  Franciscus 
endnu  paa  en  anden  Maade  sammenlignes  med  Solen;  thi 
han  var  ligesom  den  en  Lysbringer,  han  førte  den  fri  Naturs 

*)  Evangelische  Kirchen-Zeitung  1854.     Side  288. 

Lys  og  Luft  med  sig,  han  lærte  Folket  at  erkjende  Gud 
gjennem  Naturen.  Hans  ældste  Biograf,  Thomas  Celano,  skal 
have  udtrykt  hans  Forhold  til  Naturen  paa  følgende  Maade: 
»I  det  skjønne  erkjendte  han  den  Skjønneste,  alt  godt  for- 
talte ham:  Den,  som  har  skabt  os,  er  den  bedste.  Paa 
Sporene,  som  ere  indtrykte  i  Tingene,  følger  han  over  alt 
den  elskede  og  danner  sig  af  alt  en  Trappe,  ad  hvilken  han 
naar  op  til  Tronen.«  Hvor  inderlig  Franciscus  har  følt  sig 
knyttet  til  Naturen,  faar  man  maaske  dog  bedst  at  vide  af 
hans  Solsang.     Den  lyder:*) 


»Allerhøjeste,  almægtige,  gode  Herre, 
Din  er  Rosen,  Herligheden  og  Æren 
Og  al  Velsignelse, 

Dig  alene  tilhøre  de, 

Og  intet  Menneske  er  værdigt  at  nævne   Dig. 

Lovet  være  min  Herre  med  alle  Dine  Skabninger, 
Først  og  fremmest  ved  den  høje  Herre,  Broder  Sol, 
Som  skaber  Dagen  og  ved  den  lyser  for  os; 
Og  han  er  skjøn  og  straalende  med  stor  Glans, 
Af  Dig,  o  Højeste,  bærer  han  et  Sindbillede. 

Lovet  være  min  Herre  ved  Søster  Maane  og  Stjærnerne, 

Paa  Himlen  har  Du  dannet  dem  klare  og  kostelige  og  skjønne. 

Lovet  være  min  Herre  ved  Broder  Vinden 

Og  ved  Luften  og  Skyerne  og  den  klare  Himmel  og  alle  Slags  Vejr, 

Ved  hvilke  Du  giver  Dine  Skabninger  Ophold. 

Lovet  være  min  Herre  ved  Søster  Vand, 

Som  er  meget  nyttig  og  ydmvg  og  kostelig  og  kysk. 

*)  Ed.  Bohmer,  Romanische  Studien  I.  Bd.   187 1 — 75. 

Lovet  være  min  Herre  ved  Broder  Ild, 

Ved  hvilken  Du  oplyser  Natten. 

Han  er  smuk  og  lystig  og  saare  stærk  og  vældig. 

Lovet  være  min  Herre  ved  Søster,  vor  Moder  Jord, 

Som  opholder  og  ernærer  os 

Og  frembringer  forskjellige  Frugter  og  brogede  Blomster  og  Urter. 

Lovet  være  min  Herre  ved  dem,  som  tilgive  for  Din  Kjærligheds  Skyld 
Og  bære  Sygdom  og  Modgang. 

Lyksalige  de,  som  bære  den  i  Fred, 

Thi  af  Dig,  Du  Højeste,  skulle  de  vorde  kronede. 

Lovet  være  min  Herre  ved  Søster,  vor  legemlige  Død, 
For  hvem  intet  levende  Menneske  kan  undslippe. 
Ve  dem,  som  dø  i  Dødssynderne, 
Lyksalige  de,  som  befinde  sig  i  Din  helligste  Vilje, 
Thi  den  anden  Død  vil  ikke  kunne  gjøre  dem  ondt. 

Lover,  velsigner  og  takker  min  Herre 
Og  tjener  ham  med  stor  Ydmyghed.« 


I  al  sin  Simpelhed  rummer  dette  Digt  en  sjælden  dyb 
Følelse  for  Naturen.  Der  er  intet  i  den,  som  er  ham  frem- 
med og  udenforstaaende,  det  er  alt  hans  nære  Slægt.  Ele- 
menterne, som  alt  det  øvrige  skabte,  ere  hans  Søstre  og 
Brødre;  man  føler  tydeligt,  at  det  ikke  er  tomme  Ord,  men 
at  der  staar  tilsvarende  Følelser  bag  ved,  at  han  i  disse  sine 
Slægtninge  finder  noget  af  det  samme  gaadefulde,  vidunder- 
lige, som  er  i  Mennesket,  i  ham  selv;  han  viser  det  ved 
aldrig  at  blive  hængende  i  det  skabte,  men  ved  stadig  at 
søge  til  Skaberen,  som  han  bringer  al  Prisen  og  Æren.  Naar 
man  desuden  lægger  Mærke  til,  at  denne  Sang  er  skreven 
kort  før  hans  Død,  da  han  plagedes  af  Sygdom  og  Lidelser, 

føler  man,  i  hvor  høj  Grad  han  har  levet  og  bygget  paa  sin 
stærke  Følelse  for  Naturen. 

Legenderne  give  mange  fine  Træk  af  hans  Leven  med, 
af  hans  Leven  sig  ind  i  Naturen.  Endelig  træder  den  stærkt 
frem  ved  hans  Valg  af  Opholdssteder;  ved  Carceret  ser  man 
det  tydeligt.  Nu  til  Dags  er  det  et  Kloster,  men  oprindelig 
bestod  det  af  et  lille  Kapel  med  et  Par  Celler,  som  Fran- 
ciscus  skal  have  opført  i  Begyndelsen  af  sin  Virksomhed 
som  Prædikant,  og  hvortil  han  holdt  meget  af  at  trække  sig 
tilbage,  naar  han  trængte  til  Ensomhed.  Det  ligger  en  Mils 
Vej  fra  Assisi,  afsides  mellem  øde  Fjælde,  som  der  tegne  sig 
sjældent  storslaaede  og  vældige  i  deres  fuldstændige  Nøgen- 
hed; det  ligger  i  en  Kløft,  hvor  et  Vandløb  bringer  rige 
Livsbetingelser  for  en  frodig  Plantevæxt,  der  virker  saa  for- 
friskende i  de  ørkenagtige  Omgivelser;  det  ligger  højt  til 
Vejrs,  saa  først  dybt  nede  i  det  fjærne  har  man  Sletten  med 
dens  travle  Rigdom.  Der  er  noget  ejendommeligt  tiltalende 
ved  disse  Naturforhold.  Er  man  træt  af  det  vide,  det  ud- 
strakte, kan  man  snart  finde  Hvile  og  Vederkvægelse  i 
Kløften  under  de  løvrige  Træer,  i  det  friske  Græs  med  de 
mange  Urter;  men  længes  man  til  Gjengjæld  fra  det  fine  og 
smaa  til  det  store  og  vældige,  saa  er  det  kun  et  Par  Skridt 
om  at  gjøre,  og  man  har  det  milevidt  udbredt  for  Øjet. 

Men  den  samme  storladne  Natur,  man  finder  her  ved 
Carceret,  skal  man  gjenfinde  paa  Bjærget  Alvernia,  hvor 
Franciscus  ogsaa  ofte  opholdt  sig,  og  hvor  han  tilbragte  sine 
sidste  Aar. 

Naar  man  ser  hen  til  denne  Franciscus'  dybe  Kjærlighed 
til  Naturen,  og  naar  man  tager  i   Betragtning,  at  den  for 

ham,  ikke  theoretisk,  men  virkelig  var  en  Livskilde,  saa 
forstaar  man,  at  han  med  sin  storslaaede  vækkende  Veltalen- 
hed aabnede  Øjnene  paa  sine  Tilhængere,  saa  at  ogsaa  de 
fandt  en  Livskilde  i  den;  det  er  derfor  ganske  naturligt,  at 
de  smaa  Brødre,  Franciscanerne,  i  den  følgende  Tid  ikke 
alene  udbredte  en  levende  Tro,  men  tillige  bevirkede,  at 
Gudserkjendelsen  blev  uddybet  ved  den  livfulde  Naturiagt- 
tagelse, som  udmærkede  dem.  Det  er  derfor  sikkert  ogsaa 
rigtigt,  naar  man  gaar  ud  fra,  at  det  ny,  friske,  selvstændige 
Aandsliv,  der  nu  brød  den  romanske  Tids  efterhaanden 
fuldstændig  formalistiske  Mørke,  og  hvis  kunstneriske  Gjennem- 
brud  som  omtalt  var  fuldbyrdet  med  Cimabue,  i  en  væsentlig 
Grad  havde  Franciscus  og  hans  Følgesvende  til  Ophav. 

Der  var  vakt  saa  meget  til  Live  i  Folket,  det  laa  i 
Sindene  og  gjærede  og  længtes  efter  at  blive  klaret  ud  og 
antage  bestemt  Form,  og  det  benyttede  selv  den  mindste 
Lejlighed  til  at  bryde  frem.  Det  var  derfor  i  Italien,  i  Slut- 
ningen af  det  13  de  og  Begyndelsen  af  det  14de  Aarhundrede 
som  om  Foraaret,  naar  den  ny  Sol  faar  Bladene,  Blomsterne 
og  de  friske  Skud  til  at  bryde,  ja  at  vælde  frem;  men  hvert 
nyt  Skud,  hvert  Blad  og  Blomst  blev  hilset  med  Jubel,  thi 
det  var  Folkets  Tanker,  det  var  Folkedigtning  og  Folke- 
kunst, der  fremstod.  Det  var  det  ædle  og  store,  som  boede 
i  Folket,  det,  som  gav  dets  Liv  Indhold  og  Værd,  det,  der 
havde  ligget  som  uformelige  Taagemassér  og  længtes  i  det, 
at  Tænkerne,  Digterne  og  Kunstnerne  nu  gav  Udtryk  og 
Form;  det  var  Folkets  eget,  det  havde  Rod  i  Hjærternes 
Dyb,  det  var  det,  som  det  syntes  at  kjende  saa  godt,  men 
som  det  nu  først  virkelig  kom  til  at  kjende,    det  var  det, 

som  det  havde  trængt  til  at  elske,   men  som   det  først  nu, 
da  det  saa  det  og  hørte  det,  ret  kunde  elske. 

Over  hele  Italien,  over  hele  Kristenheden  skinnede  Solen 
fra  Assisi  og  bragte  Lys  og  Varme  med  sig.  Men  intet 
Steds  var  Jorden  saa  tjenlig  og  Forholdene  saa  gunstige 
som  i  Florens;  da  nu  atter  den  store  Sædemands  Korn 
spredtes  ud  over  Verden,  var  der  derfor  intet  Sted,  hvor  de 
spirede  saa  godt  og  satte  saa  mangefold  Frugt  som  der. 


I  Løbet  af  det  12te  Aarhundrede  var  det  lykkedes  Florens, 
sammen  med  mange  andre  af  Norditaliens  Byer,  at  til- 
kæmpe sig  kommunalt  Selvstyre,  hvad  der  gav  Anledning  til, 
at  det  udviklede  sig  stærkt,  blev  mægtigt  og  rigt. 

De  to  gamle,  udbredte  politiske  Partier,  Ghibellinerne 
og  Guelferne,  forlode  da  mere  og  mere  deres  kejserlige  og 
pavelige  Interesser  og  gik  fra  disse  europæiske  Anliggender 
over  til  at  beskæftige  sig  med  de  stedlige,  de  kommunale. 
I  Begyndelsen  gik  Udviklingen  fredeligt  og  roligt,  Partistridig- 
hederne holdt  sig  indenfor  den  gode  Ordens  Grænser,  men 
allerede  12 15  begyndte  Forholdene  at  udarte,  Familiestridig- 
hederne blandedes  ind  i  Partistridighederne,  som  de  gjorde 
bitre  og  blodige.  Det  ene  Parti  fordrev  det  andet,  Byen 
hærjedes  og  brændtes,  Folk  forvistes  og  deres  Ejendomme 
konfiskeredes.  Folk  myrdedes  og  ny  Familiefejder  opstode, 
Partiernes  Antal  voxede,  saa  der  blev  et  Virvar  af  Guelfer 
og  Ghibelliner,  Donatier  og  Cerchier,  Neri  og  Blanchi  o.  s.  v. 
Naar  man  betragter  denne  hærjende  Kamp,  Uro  og  Om- 
skiftelse, som  navnlig  florerede  i  Slutningen  af  det  13  de  og 
Begyndelsen  af  det  14de  Aarhundrede,  føler  man,  hvilken 
Betydning  Franciscus  har  haft  for  Florens;  thi  i  det  væsent- 
lige   stod  Kirken  overlegent,   uanfægtet  af  Døgnets  Politik. 

Forynget  ved  Franciscus'  Aand,  med  Franciscanerne  i  Spidsen, 
samlede  den  store  Skarer  om  sig  og  dannede  med  dem  den 
stille  Magt,  som  hævede  Aandslivet  og  Borgerlivet  trods 
Kiven  og  Striden,  saa  Byen  gik  frem  i  Aandsudvikling,  i 
Magt  og  Rigdom.  At  Franciscus'  Syn  paa  Livet  fandt  saa 
stærk  Tilslutning  i  Florens,  stod  naturligvis  ogsaa  i  Forbin- 
delse med,  at  Florentinernes  mandige  og  kraftige  Aand,  der 
paa  den  ene  Side  gav  sig  Udslag  i  al  Kampen,  paa  den 
anden  Side  higede  mod  et  Ideal,  der  gik  i  Retning  af  strænge, 
rene  Sæder  og  tarvelig  Levemaade.  At  det  har  været  saa, 
kan  man  blandt  andet  se  deraf,  at  de  strænge  Sæder  holdt 
sig  længere  i  Florens  end  i  nogen  anden  af  Italiens  Byer; 
desuden  fortæller  Dante  det  klart  i  sin  skjønne  Fremstilling 
af  Livet  i  det  gamle  Florens  (Paradisets  15de  Sang).  Han 
lader  der  sin  Tipoldefader  Cacciaguida,  der  døde  c.  1147, 
sammenligne  Florens  fra  sin  egen  Tid  med  Dantes  Florens, 
saaledes  som  det  altsaa  var  i  Begyndelsen  af  det  14de  Aar- 
hundrede,  da  det  allerede  var  begyndt  at  komme  i  Forfald. 
Stedet  lyder  i  Molbechs  Oversættelse  saaledes: 

»»Fiorenza  var,  mens  bag  de  gamle  Volde 

»Det  laa,  hvor  endnu  Timeslaget  toner, 

»Nøjsomt  og  kysdk  og  vidste  Fred  at  holde. 

»Da  kjendte  man  ei  Kjeder  eller  Kroner, 

»Ei  Kvinder  med  Sandaler  og  med  rige 

»Bælter,  som  saaes  før  Eiernes  Personer.  i 

»Da  frygted  Faderen  ikke,  naar  en  Pige 

»Blev  født,  at  Bryllupstid  og  Medgift  skulde 

»Hver  paa  sin  Viis  fra  Maal  og  Maade  vige. 

»Da  var  ei  tomme  Husene,  men  fulde; 

100.     Høje  Kroner  af  Guld  og  Sølv,  ofte  besatte  med  Perler  og  Ædelstene,  brugtes  af  de 
florentinske  Damer  som  Hovedpynt. 

»Sardanapal  endnu  ei  havde  fundet 
108  »Til  Kamret  Vei  og  underviist  de  Hulde. 

»Da  var  ei  Montemalo  overvundet 

»Af  Jert  Uccellatojo,  der  skal  ende 

»Snelt,  som  det  seired,  naar  dets  Tid  er  rundet. 

»Bellincion  Berti  saae  jeg  gaae  med  Spænde 

»Af  Been  og  Lædergjord,  hans  Ægtekvinde 
114  »Sig  med  usminket  Kind  fra  Speilet  vende. 

»Og  jeg  saa  Nerlier  og  del  Vecchier  binde 

»Skindkjortlen  nøjsomt  om  sig,  som  de  pleied, 

»Og  deres  Kvinder  vinde  Garn  og  spinde. 

»De  Lykkelige!     Og  Hver  af  dem  eied 

»I  Ro  sit  Gravsted,  Ingen  maatte  græde 
120  »For  Frankrigs  Skyld,  forladt  paa  Ægteleiet. 

»Een  vaagede  ved  Vuggen,  og  den  Spæde 

»Hun  stilled  med  de  Ord,  som  tidligst  smelte 

»Et  Moderbryst  og  Faderhjertet  glæde; 

»En  anden  drog  af  Rokken  Traad,  og  meldte 

»I  Kreds  af  sine  Børn  om  Troias  Slotte, 
126  »Det  gamle  Fiesole  og  Romas  Helte. 

»En  Lapo  dengang  og  Cianghella  maatte 

»Slig  Undren  have  vakt,  som  hvis  for  Tiden 

»Cornelia  eller  Cincinnat  fremtraadte. 

»Saa  herligt  var  det  Liv,  ukjendt  med  Striden, 

»Saa  trofast  var  det  Borgerskab,  saa  fager 
132  »Den  Bolig,  mig  Maria  gav  som  Liden, 

»Da  hun  blev  kaldt  til  Hjælp  med  høie  Klager; 

»Christen  og  Cacciaguida  blev  jeg  henne 

»Hvor  Baptisteriet  over  Pladsen  rager.« 

107.     Sardanapal  d.  v.  s.  Overdaadighed,  yppig  Luksus. 

109  flg.  Montemalo  (nu  Montemario)  og  Uccellatojo,  to  Bjærge,  det  første  i  Nærheden 
af  Rom,  det  andet  af  Florens,  staa  her  i  Stedet  for  den  Udsigt ,  man  fra  dem  havde  over  disse 
Byer.  Denne  var  paa  Dantes  Tid  prægtigst  fra  Uccellatojo  paa  Grund  af  de  mange  Paladser, 
der  havde  rejst  sig  i  Florens. 

112  flg.  Bellincion  Berti  dei  Ravignani  hørte  til  en  af  de  ældste  og  mest  udmærkede 
Familier  i  Florens.    Ogsaa  Familierne  Nerli  og  de    Vecchio  vare  gamle,  ansete  Slægter. 

118.  Paa  Dantes  Tid  drog  mange  Florentinere  i  Handelsforretninger  til  Udlandet,  navnlig 
til  Frankrig. 

127.  Lapo  Salterello,  en  florentinsk  Retskyndig,  var  bekjendt  som  en  overdaadig  og 
kivagtig  Mand.     Cianghella  della  Tosa  var  en  herskesyg  og  letfærdig  Dame  i  Florens. 

129.  Cornelia,  Gracchernes  Moder,  og  Dictatoren  Cincinnatus  vare  lysende  Mønstre  paa 
Dyd  og  Fædrelandskærlighed,  Nøjsomhed  og  Uegennyttighed. 

132.    Mane,  Guds  Moder,  pa^.kaldtes  af  de  fødende  Kvinder  i  deres  Smerter. 

Der  er  i  denne  Skildring  af  Livet  i  det  gamle  Florens 
en  Begejstring  og  Varme,  saa  man  tør  formode,  at  det  mere 
er  Dantes  eget  Ideal  af  borgerligt  Liv,  han  fører  frem,  end 
et  fuldt  historisk  Billede  af  det  forsvundne.  Han  synes  at 
røbe  sig  ved  at  skildre  det  som  fuldendt,  medens  hans  sam- 
tidige, Historikeren  Villani,  der  ogsaa  er  begejstret  for  strænge, 
rene  Sæder,  i  sin  Florens  Historie  hævder,  at  de  gamle  ved 
Siden  af  deres  mange  fortræffelige  Egenskaber  vare  befængte 
med  en  Del  Raahed  og  Plumphed.  Naar  man  saa  desuden 
fastholder,  at  Villanis  Beskrivelse  af  Borgernes  Sæder  og 
Klædedragt  i  Florens  Aar  1259  falder  saa  temmelig  sammen 
med  den,  Dantes  Tipoldefader  giver  af  sin  Tids,  og  tillige 
lægger  Mærke  til,  med  hvilken  Følelse  Dante  faar  fine  Træk 
af  Huslivet  og  Hjemlivet  frem,  som 

»En  vaaged  ved  Vuggen,  og  den  spæde«  o   s.  v., 

saa  kommer  man  næsten  til  at  formode,  at  dette  hans  Ideal 
af  Borgerliv,  som  han  skildrer  som  dødt,  ikke  fuldt  har  været 
det  paa  hans  Tid,  men  at  han  tværtimod  selv  har  levet  med 
i  det  og  holdt  af  det  over  al  Maade.  I  Samklang  hermed 
staar  ogsaa  den  Bitterhed,  hvormed  han  vender  sig  mod  det 
herlige  Livs  stærke  Fjender,  Overdaadigheden,  Nydelsessygen 
og  Pragtlysten. 

At  det  skjønne  Liv,  Dante  skildrer  i  sin  Sang,  virkelig 
endnu  var  til  paa  hans  Tid,  har  man  et  fuldgyldigt  Bevis  for 
i  den  samtidige  Maler-  og  Billedhuggerkunst,  thi  baade  Giotto 
og  Andrea  Pisano  have  med  stor  Kjærlighed  fremstillet  Tids- 
alderens borgerlige  Liv,  og  man  finder  i  deres  Skildringer  just 
de  samme  Træk  og  Ejendommeligheder,  som  Dante  berømmer. 

Giottos  ovenomtalte  Billede  af  Joachim  og  Annas  Møde 
er  egentlig  et  fyldigt  Vidnesbyrd  i  denne  Retning;  ganske 
vist  giver  det  ikke  et  realistisk  Billede  af  Malerens  Samtid  i 
den  Forstand,  at  han  deri  giver  en  nøjagtig,  detailleret 
Fremstilling  af  et  Stykke  Landskab  med  tilhørende  Figurer, 
alt  opfattet  med  ligelig  Interesse  for  væsentligt  og  uvæsentligt, 
men  det  er  realistisk  for  saa  vidt,  som  det  er  bygget  paa  noget 
virkeligt,  noget  selvset.  Giottos  Storhed  kommer  netop  frem 
ved,  at  han  ikke  har  drømt  og  tilspekuleret  sig  de  Mennesker, 
han  har  fremstillet,  men  ved,  at  han  har  kjendt  dem  og 
hos  dem  set  og  elsket  de  Følelser  og  Ejendommeligheder, 
som  han  særlig  har  dvælet  ved,  og  som  ved  deres  Simpelhed 
og  Dybde  staar  i  saa  nøje  Samklang  med  Dantes  Sang. 

Et  ikke  fuldt  saa  dybt,  men  maaske  nok  saa  realistisk 
Indblik  i  Datidens  borgerlige  Liv  giver  Giotto  i  et  andet 
Billede,  hvor  det  navnlig  er  én  Side  af  Livet  i  Hjemmet, 
han  beskæftiger  sig  med;  det  forestiller  Maries  Fødsel  og  er 
malet  ude  i  Klostergaarden  ved  S.  Maria  Novella  ved  Siden 
af  Joachim  og  Annas  Møde. 

Paa  en  Seng  midt  i  Billedet  ligger  Anna,  støttende  sit 
Hoved  paa  den  højre  Arm;  hun  er  øjensynlig  stærkt  udmattet 
af  den  nylig  overstaaede  Fødsel,  hun  er  falden  til  Ro  og 
ligger  halvdrømmende  hen  i  vage,  milde  Tanker.  Ved  Foden 
af  Sengen  staar  to  Kvinder;  den  ene  er  betænkt  paa  at  bringe 
Anna  en  Læskedrik,  hun  holder  en  Kande  i  Haanden  og  er 
parat  til  at  skjænke,  men  hun  vil  dog  først  spørge  den  anden 
Kvinde,  om  det  gaar  an  at  forstyrre  Patienten;  hun  har 
derfor  heftet  sit  varme  Blik  paa  hende  og  venter  nu  med 
Taalmod  Svaret.    Den  adspurgte  bøjer  sig  forsigtig  lidt  frem 

for  bedre  at  kunne  iagttage  Anna;  hun  er  saa  optagen  deraf 
og  af,  hvad  Svar  hun  skal  give  paa  det  vanskelige  Spørgs- 
maal,  at  hun  staar  aandeløs  med  halvaaben  Mund,  medens 
hun  af  Frygt  for  at  forstyrre  samler  sin  Kjortel  ind  til  sig. 
Paa  lave  Skamler  foran  Sengen  sidde  to  Kvinder  og  pusle 
med  den  Nyfødte;  de  have  vasket  den  og  ere  nu  blevne  fær- 
dige med  at  svøbe  den.  De  ere  saa  fuldstændig  optagne  af 
deres  ansvarsfulde  Gjerning,  saa  de  ikke  have  Sans  for  noget 
som  helst  andet;  den  ene  holder  Barnet,  der  ser  meget 
løjerligt  og  ikke  synderlig  nyfødt  ud  med  det  store,  forun- 
drede Hoved  stikkende  op  af  det  futteralagtige  Svøb;  den 
anden  har  lagt  sin  Haand  paa  Barnets  Hoved  og  ser  paa  det 
med  et  af  de  Blikke,  som  ubevidst  bringer  Bud  fra  en 
Kvindesjæls  Dybder.  Ind  ad  en  Dør  til  Venstre  træder  en 
Kvinde,  vel  sagtens  en  Nærpaarørende,  der  kommer  for  at 
høre,  hvordan  Sagerne  staa;  der  er  megen  Adel  udbredt 
over  hende,  hvad  der  træder  frem  dels  i  Ansigtets  Ro  og 
Finhed,  og  dels  i  den'  Maade,  hendes  Dragt  er  ordnet  paa  i 
store,  simple  Folder.  Man  ser  hurtigt,  at  det  er  hos  vel- 
havende Folk,  man  er.  Rummet,  der  som  alle  Omgivelser  i 
Giottos  Billeder  langt  fra  er  realistisk  fremstillet,  er  ganske 
vist  tarveligt  med  samt  dets  simple  Udsmykning,  men  det 
bærer  Præg  af  en  fin,  gjennemsolid  Smag,  som  ikke  kan 
komme  frem,  hvor  Fattigdommen  hersker.  Sengen  er  stor 
og  bred  med  et  kjønt,  højt  Hovedstykke,  den  er  redt  med 
hvide  Lagener,  og  Hovedgjærdet  er  ordnet  paa  samme  Maade, 
som  det  bruges  den  Dag  i  Dag  i  Florens.  Kvindernes 
Dragter  ere  i  høj  Grad  enkelte  og  tarvelige  og  sandsynligvis 
i  det  væsentlige,  som  de  brugtes  paa  Giottos  Tid  af  gammel- 

dags  Folk;  de  svare  da  saa  temmelig  til  Villanis  Beskrivelse 
af  dem,  som  brugtes  i  1259:  »De  florentinske  Kvinder  gik 
uden  Pynt,  og  de  fornemste  af  dem  nøjedes  med  en  Kjole 
af  grovt  Skarlagen,  der  foroven  blev  holdt  sammen  af  et 
gammeldags  Læderbælte,  og  over  den  en  Kappe,  foret  med 
Graaværk,  med  en  Hætte,  som  bedækkede  Hovedet«.  Man 
kan  heller  ikke  klage  over,  at  disse  Dragter  fange  Ens  Øje 
ved  deres  Pragt,  saa  man  derved  glemmer  at  se  paa  deres 
Bærere.  Billedet  er  holdt  i  faa,  sammenstemte  Farver;  der 
findes  kun  hvidt,  rødt,  gult,  brunt,  grønt  og  sort  i  det; 
den  rolige  Virkning,  som  derved  opnaas,  hjælper  sammen 
med  Kompositionens  Enkelthed  til,  at  Beskueren  faar  et  le- 
vende Indtryk  af  det  faste  Hold  og  Alvor,  der  er  i  Hjemmet, 
paa  samme  Tid  som  det  faar  En  til  at  føle,  hvilket  stort 
Øjeblik  af  Livet,  her  er  fremstillet,  saa  den  Følelse  af  det 
vidunderlige,  der  er  foregaaet,  at  der  er  født  et  nyt  Men- 
neske til  Verden,  den  Følelse,  som  er  Sjælen  i  Billedet, 
griber  En,  saa  man  ikke  tvivler  om,  at  de  Ord  ogsaa  ville 
lyde  her, 

» som  tidligst  smelte 

»Et  Moderbryst  og  Faderhjertet  glæde.« 

I  Samklang  med  Billedets  Finhed  og  Dybde  staar  dets 
Kvinders  ægte  Kvindelighed,  der  slaar  En  her  som  for 
Resten  i  næsten  alle  Giottos  Kvindeskikkelser;  man  huske 
til  Exempel  paa  hans  Fremstilling  af  Anna  og  de  Kvinder, 
som  fulgte  hende  ved  Mødet  med  Joachim.  Hos  disse  Kvinder 
ere  de  Evner,  som  Naturen  særlig  har  forlenet  deres  Kjøn 
med,  og  med  hvilke  de  bedst  kunne  gjøre  Fyldest  i  Til- 
værelsen, fuldt  og  harmonisk  udviklede;  de  ere  ikke  pjankede 

og  pjattede,  de  ere  ikke  kokette,  forskruede  og  mandhaftige, 
der  er  tværtimod  hos  dem  noget  af  den  samme  Kvindelighed, 
der  gjør  Eleonore  Kristine  til  en  saa  mægtig  Skikkelse  i  vor 
Historie;  man  føler,  hvordan  disse  Kvinder  have  været  langt 
mere  end  Hjemmets  Pryd,  hvordan  de  i  en  væsentlig  Grad 
have  været  dets  Bærere  ved  deres  Karakterfasthed  og  den 
Dybde  og  Inderlighed,  de  have  bragt  med  sig. 

Som  ovenfor  sagt  er  det  ikke  alene  Giotto,  som  giver  os 
værdifulde  direkte  Indblik  i  sin  Samtids  Liv;  Andrea  Pisano 
gjør  det  ogsaa.  Af  de  to  Rækker  Relieffer,  som  smykke 
den  nederste  Del  af  Domkirkens  Klokketaarn,  ved  man  med 
Bestemthed,  at  Pisano  har  udført  dem,  som  'forestille  de 
syv  Sakramenter. 

Der  er  en  sjælfuld  Enfold  og  en  barnefrisk  Umiddel- 
barhed over  dem  alle;  skjønnest  og  tydeligst  træder  det 
maaske  frem  i  »Barnedaaben«,  som  tillige  i  en  særlig  Grad 
bærer  Præget  af  at  være  taget  ud  af  Livet  Kompositionen 
er  meget  simpel.  Paa  den  ene  Side  af  den  temmelig  store 
firkantede  Døbefont  staar  en  Kone  og  holder  det  nøgne 
Barn  midt  ud  over  den,  paa  den  anden  Side  staar  Munken, 
som  forretter  Daaben.  Det  synes  at  være  et  Billede  af 
Fattigmands  Liv,  thi  der  er  noget  forslæbt  i  Konens  Holdning, 
hvad  der  ikke  har  hindret  Pisano  i  at  faa  i  hende  frem  noget 
af  det  skjønneste,  der  overhovedet  kan  faas  frem ;  hun  bærer 
den  hellige  Enfolds  Skjønheds  Stempel,  hvad  der  træder 
stærkt  frem  i  det  Blik,  hvormed  hun  omfatter  Daabshand- 
lingen,  og  i  den  sarte,  men  dog  faste  Maade,  hun  holder 
Barnet  paa.  Munken  danner  paa  sin  Side  ved  sin  Stilling, 
ved  den  Maade,  han  støtter  sig  til  Døbefonten  paa,  ved  den 

Ro,  Alvor  og  Strænghed,  der  er  udbredt  over  ham,  en  sjælden 
smuk  og  tillidindgydende  Skikkelse.  Barnet,  der  bliver  døbt, 
er  meget  realistisk  opfattet;  det  strutter  af  Sundhed  og  er 
ganske  naturlig  noget  mellemfornøjet  ved  det  kolde  Bad. 

Den  Renhed  og  Alvor,  der  er  over  denne  Gruppe,  og 
som  faar  den  saa  stærkt  til  at  minde  om  Tonen  i  Dantes 
Sang,  finder  man  igjen  mer  eller  mindre  udpræget  i  de  aller- 
fleste af  Andrea  Pisano's  Relieffer,  baade  i  dem  paa  Klokke- 
taarnet  og  i  dem  paa  Baptisteriets  Broncedøre. 

De  øvrige  Relieffer  paa  Taarnet  eje  det  samme  Præg. 
Hovedrækken  af  dem  begynder  med  Adams  og  Evas  Skabelse 
og  skildrer  Menneskeliv  og  Menneskevirksomhed;  de  fleste  af 
dem  ere  overordentlig  kjønne.  Som  et  Exempel  kan  nævnes 
»Astronomien«  med  Stjærnekiggeren,  der  sidder  i  den  stille 
Nat  og  stirrer  med  Andagt  mod  Himmelhvælvingen,  fra 
hvilken  Engle,  Hoved  ved  Hoved,  følge  Jordelivets  Gang. 

Karakteristisk  for  alle  disse  Relieffer,  baade  dem  af 
Pisano  og  de  andre,  ere  Figurernes  svære,  noget  korte  For- 
hold og  den  grove  kraftige  Maade,  de  ere  udførte  paa,  hvad 
der  aabenbart  er  Udslag  af  en  beundringsværdig  dekorativ 
Sans.  De  ere  nemlig  alle  anbragte  i  fri  Luft  til  Vejrs,  saa 
de  altid  maa  ses  paa  Afstand;  de  vilde  derfor  ikke  kunne 
gjøre  sig  saa  godt  gjældende,  om  de  vare  fine  i  Forholdene 
og  Udførelsen.  Ved  Broncedørene,  hvis  Relieffer  ses  nærved, 
har  Pisano  ogsaa  anvendt  en  større  Gjennemførelse,  paa 
samme  Tid  som  han  har  givet  Figurerne  elegantere  og  lettere 
Forhold. 

Disse  Billeder  og  Relieffer  saavel  som  Giottos  mange 
indholdsrige  Billeder  i  S.  Croce,  hvor  han  skildrer  Scener  af 

Franciscus,  Johannes  den  Døbers  og  Johannes  Apostels  Liv, 
vidne  til  Overflod  om,  at  der,  trods  Kiven  og  Striden,  i 
Florens  dog  er  blevet  levet 

»Saa  herligt  et  Liv,  ukjendt  med  Striden«, 

et  Liv,  der  blev  baaret  af  saa  trofast  et  Borgerskab,  et  Liv,  hvis 
Vækker  og  Bygmester  Franciscus  fra  Assisi  var.  Thi  man  ser 
paa  alle  disse  Mennesker,  som  her  ere  fremstillede,  paa  deres 
faste  Holdning  og  den  Aandsfylde,  som  er  udbredt  over  dem,  at 
de  ikke  have  levet  en  Døgntilværelse,  revet  med  af  Øjeblik- 
kets Nydelser,  men  at  de  have  været  hærdede  i  Kampen  for 
det  høje  Maal  at  leve  et  ædelt  Menneskeliv. 

Det  er  dog  ikke  alene  indirekte  af  den  Tids  Billedfrem- 
stillinger, at  man  ser,  hvor  stærk  en  Vægt  de  gamle  Floren- 
tinere have  lagt  paa  Viljeslivet  og  Selvopdragelsen;  man  har 
ogsaa  ude  i  det  spanske  Kapel  ved  S.  Maria  Novella  et 
direkte  Udtryk  for,  i  hvilken  Grad  de  have  set  disse  som 
Grundlaget  for  deres  Samfund,  som  de  vel  ere  det  for  et- 
hvert levedygtigt  Samfund. 

I  Midten  af  den  mægtige  Freske,  som  dækker  den  venstre 
Sidevæg  i  det  store  Rum,  ser  man  Thomas  Aquinas  sidde 
i  Række  med  det  gamle  og  ny  Testamentes  mest  betydende 
Mænd,  medens  syv  gyddommelige  og  syv  jordiske  Viden- 
skaber med  deres  fornemste  Udøvere  slutte  sig  til  dem,  an- 
bragte i  Rækker  under  dem.  Over  dem  svæve  de  fire 
Cardinaldyder,  Maadehold,  Klogskab,  Retfærdighed  og  Styrke ; 
men  øverst  over  dem  alle  ere  fremstillede  som  de  alt  bærende 
Kræfter,  uden  hvilke  hverken  et  Samfund  eller  et  Liv  kan 
bestaa,  de  tre  evangeliske  Dyder,  Troen,  der  er  karakteriseret 

som  den  personlige,  Haabet  og  Kjærligheden.  Thomas  Aquinas, 
der  sidder  paa  en  pragtfuld  Stol,  holder  en  opslaaet  Bog  ud 
imod  Tilskuerne,  og  i  denne,  der  danner  Centret  i  Bil- 
ledet, læses  paa  Latin  Texten  fra  Visdommens  Bog  7,  6 — 8: 

»Optavi,  et  datus  est  mihi  sensus. 
Invocavi,  et  venit  in  me  Spiritus  Sapientiæ 
Et  præposui  illam  regnis  et  sedibus.« 

»Jeg  vilde,  og  mig  blev  given  Forstand. 

Jeg  bønfaldt,  og  Visdoms  Aand  kom  over  mig. 

Og  jeg  holdt  den  for  ypperligere  end  Kongedømmer  og  Troner.«*) 

I  disse  faa  Ord  af  den  gamle  Visdom  males  kort  og  fyndigt 
det  gamle  Florens'  Liv. 

»Jeg  vilde«,  det  vil  sige,  jeg  ønskede  af  al  min  Sjæls  Kraft, 
saa  jeg  ikke  sad  passiv  hen,  men  af  al  min  Magt  stræbte  at 
naa  mit  Ønskes  Maal,  og  Forstand  blev  given  mig.  Det  staar 
som  et  jublende  Udbrud  fra  En,  som  har  troet  paa  Gud,  paa 
den  evige  Retfærdighed  og  Kjærlighed,  som  har  begyndt  og 
fortsat  sin  Selvopdragelse  paa  den  eneste  rette  Maade  med 
bestemt  at  ville  gjøre  sig  klart,  hvad  der  er  sandt  og  hvad 
der  er  ret  og  handle  derefter,  og  som  derved  har  valgt  den 
trange  Vej,  hvor  man  ene  møjsommeligt  maa  kæmpe  sig 
frem,  og  ikke  den  brede,  som  man  magelig  kan  danse  hen 
ad  i  Flok  og  Følge.  Dag  efter  Dag  har  han  været  besjælet 
af  den  samme  faste  Villen  og  Ønsken,  som  har  faaet  ham 
til  at  anstrænge  sig  af  al  sin  Evne ;  Dag  for  Dag  er  saa  hans 
»Forstand«  paa,  hvad  der  er  Ret  og  Uret,  Godt  og  Ondt,  Skjønt 
og  Uskjønt  bleven  uddybet.    Men  han  maa  erkjende  netop  i 

*)  Ruskin:  »Morning  in  Florence«. 

Kraft  af  denne  dybere  Forstaaelse,  at  han  har  faaet  den, 
ikke  som  en  nødvendig  Følge  af  sine  Anstrængelser,  thi  saa- 
danne  Anstrængelser  ere  altid,  naar  alt  kommer  til  alt,  vage 
og  utilstrækkelige,  men  som  en  Gave,  given  som  ufortjent 
Løn  for  den  ærlige  Vilje,  som  stod  bag  Anstrængelserne,  paa 
samme  Maade  som  Arbejderne  i  Vingaarden  fik  Løn  for  den 
gode  Vilje,  der  drev  dem  til  at  gjøre  deres  bedste,  og  ikke 
for  deres  mangelfulde  Arbejde. 

Men  dette  er  ikke  nok,  der  er  ikke  Tilfredsstillelse  ved 
at  have  Forstaaelsen  af  Ret  og  Skjønt,  naar  Ens  Gjerning 
dog  er  død  og  aandløs;  Sjælen  higer  mod  den  levendegjø- 
rende  Aand,  men  den,  siger  den  gamle  Vismand,  naas  ikke 
ved  Arbejde,  men  ene  ved  Bøn: 

»Jeg  bønfaldt,  og  Visdoms  Aand  kom  over  mig.« 

Atter  her  mærker  man  Jubel  bag  Ordene.  Det  staar 
som  det  selvoplevede.  Han  har  bedt,  i  Ydmyghed,  af 
Hjærtets  Nød,  og  fra  dets  stille  Lønkammer  er  hans  Bøn 
stegen  op,  og  den  har  gjenfødt  ham  og  gjort  ham  til  Barn 
paa  ny,  og  Visdommens  Aand,  den  umiddelbare  Sandheds 
Aand,  er  kommen  over  ham,  den,  som  sætter  Evighedsstemplet 
paa  hans  Gjerning,  som  fylder  hans  Hjærte  med  Fryd  og 
Glæde,  idet  den  sætter  ham  i  Forbindelse  med  det  guddom- 
melige, og  som  derfor  er  ham  mere  værd  end  al  jordisk  Magt 
og  Herlighed. 

Men  saaledes  har  det  gamle  Florens  villet,  og  saaledes 
har  det  bønfaldet,  og  saaledes  har  det  faaet  den  Forstand 
og  Aand,  som  præger  dets  Værker,  som  det  aldrig  mente  at 
have  og  som  det  derfor  stadig  stræbte  efter. 

I  Samklang  med  dette  dybe,  djærve  Kristenliv,  som  her 
kommer  til  Orde,  staa  den  Tids  Kristus- Fremstillinger,  der 
have  noget  saa  menneskeligt  over  sig,  og  som  derved  bære 
saa  tydelige  Spor  af  Franciscus'  Prædiken.  Særlig  karak- 
teristisk i  denne  Henseende  ere  Billederne  af  Kristus  som 
spæd.  Det  er  ganske  betegnende,  at  han  af  denne  Tids  Mestre, 
hvis  Kristendoms  Ægthed  ingen  Forsker  har  draget  i  Tvivl, 
bliver  fremstillet  som  et  Barn,  der  ganske  vist  fra  Fødselen 
bærer  Præg  af  at  være  »den,  i  hvem  Gud  har  villet,  at  al 
Fylde  skulde  bo«,  men  som  paa  den  anden  Side  øjensynlig 
er  født  med  Smerte  og  i  Lighed  med  andre  Børn  maa  søge 
sin  Næring  hos  sin  Moder,  der  i  det  hele  er  fremstillet 
som  Moder  og  ikke  som  Jomfru,  medens  den  senere  Tids, 
Høj-Renaissancens,  Kunst,  hvis  Kristendoms  Ægthed  med 
rette  er  bleven  draget  i  Tvivl,  mest  har  taget  Sigte  paa 
Jomfrufødslen  og  den  ubesmittede  Undfangelse;  man  tænke 
paa  Rafaels  sixtinske  Madonna  eller  paa  Robbias  og  Cor- 
reggios  Fremstillinger  af  Kristusbarnet,  tilbedt  af  Jomfru 
Marie,  der  paa  ingen  af  disse  Fremstillinger  i  mindste  Maade 
gjør  Indtryk  af  at  være  hans  Moder,  da  det  jomfruelige  saa 
stærkt  er  understreget  hos  hende.  Det  kunde  næsten  synes, 
som  om  de  yngre  have  villet  glemme  eller  gjøre  Vold  paa 
deres  Tvivl  om  og  Misforstaaelse  af  hans  Guddommelighed 
og  Betydning  ved  særlig  at  dvæle  ved  Beretningen  om  hans 
overnaturlige  Oprindelse,  medens  de  gamle,  for  hvem  han 
var  alt,  og  som  have  været  saa  stærkt  betagne  af  det  gud- 
dommelige hos  ham,  have  fundet  særlig  Glæde  ved  at  drage 
det  rent  menneskelige  frem  hos  ham,   som  de  gjærne  vilde 

efterfølge,  og  om  hvem  de  derfor  ikke  have  villet  glemme,  at 
han  var  et  fattigt,  foragtet  Menneske,  underkastet  lige  Kaar 
med  andre  Mennesker. 

Et  smukt  Exempel  paa  dette  gamle  Syn  har  man  i 
Giottos  Billede  af  Kristi  Fødsel  i  Capella  Scrovegni  i  Padua. 
Skjønt  det  ikke  hører  til  hans  bedste  Kompositioner,  gribes 
man  dog  hurtigt  af  den  ægte  Julestemning,  som  er  over 
det,  som  træder  saa  kjønt  frem  i  de  glade  Engle,  der  dale 
ned  fra  Sky  og  fylde  Luften  med  deres  Sang,  i  Hyrderne, 
som  staa  betagne  og  lytte  til  det  gode  Budskab,  de  bringe, 
i  den  Fred,  der  hviler  over  den  fattige  aabne  Stald  derude 
paa  Marken,  hvor  Marie  ligger  paa  sit  simple  Leje  og, 
hjulpen  af  en  Kvinde,  er  i  Færd  med  at  lægge  Kristus  i 
Krybben.  Selv  paa  Dyrene  har  den  store  Julestemning  sat 
sit  Præg;  ogsaa  de  synes  grebne  af  Øjeblikkets  Verdensstorhed ; 
kun  Joseph,  som  sidder  drømmende  ved  Maries  Leje,  synes 
uberørt  af  den.  Betragter  man  Billedet  nøjere,  fængsles  man 
stærkest  af  de  to  Kvinder,  Marie  og  den  fremmede,  af  den 
fine,  sikre  Maade,  hvorpaa  deres  forskjellige  Forhold  til 
Kristus  er  karakteriseret.  Den  fremmede,  af  hvem  man  kun 
ser  Hovedet  og  den  højre  Arm,  da  hun  ellers  skjules  af  en 
Bjælke  og  Billedets  Indramning,  tager  med  kjærlig  Omhu  paa 
Barnet,  og  hendes  Ansigt  lyser  af  Velvilje  for  det,  men  man 
ser  tydeligt,  at  det  ikke  er  hendes  eget  Barn,  hun  pusler 
med.  Betragter  man  derimod  Maries  Ansigt,  er  man  intet 
Øjeblik  i  Tvivl  om,  at  hun  er  Barnets  Moder;  det  træder 
tydeligt  frem  i  det  mærkelig  rige  Blik,  hun  omfatter  det 
med,  et  Blik,  der  synes  at  udtrykke  et  Væld  af  underlige 
Følelser  og  af  Tanker,  der  flakke  vide  om,  langt  ud  i  Frem- 

tiden  med  dens  Alvor  og  Smerte,  men  som  alligevel  stadig 
kredse  om  det  samme:  det  nyfødte  Liv,  der  er  Kjød  af  hendes 
Kjød  og  Blod  af  hendes  Blod. 


Giotto:    Kristi  Fødsel 


Glider  Ens  Øje  fra  Maries  Skikkelse  ned  til  Joseph,  som 
sidder  og  drømmer  og  ser  paafaldende  uinteresseret  ud,  saa 
slaar  det  En,  at  det  maa  være  med  velberaad  Hu,  at  Maleren 

har  fremstillet  ham  saaledes.  En  gammel  Anekdote,  som 
Sacchetti  fortæller  om  Giotto,  bekræfter  denne  Formodning 
og  klargjør  desuden  den  Opfattelse  af  Joseph,  som  kommer 
frem  i  dette  Billede.  Anekdoten  beretter,  at  Giotto  i  Selskab 
med  en  Del  andre  efter  et  Besøg  paa  S.  Gallo  vendte  tilbage 
til  Florens  forbi  S.  Marco  og  Servitternes  Kirke,  hvor  de 
som  sædvanlig  saa  paa  Malerierne,  da  en  af  dem,  som  særlig 
havde  set  paa  en  Freske  af  Marie  med  Joseph  ved  sin  Side, 
udbrød:  »Hvor  kan  det  være,  at  Joseph  altid  fremstilles  med 
saadant   et   melankolsk  Ansigt?«     Hvorpaa  Giotto    svarede: 

»Er  det  ikke  naturligt «? 

Crowe  og  Cavalcaselle*),  som  fortælle  denne  Anekdote, 
drage  dens  Paalidelighed  i  Tvivl,  idet  de  synes,  den  staar 
i  Modstrid  med  den  dybe,  alvorlige  Kristentro,  som  lyser  ud 
af  Giottos  Billeder;  men  mon  den  gjør  det?  Mon  ikke  enhver 
sund,  naturlig  Kristen,  naar  han  skal  være  ærlig,  maa  er- 
klære sig  enig  med  Giotto?  Rembrandt,  der  i  den  senere 
Del  af  sit  Liv  var  en  oprigtig  Kristen**),  viser  en  lignende 
Opfattelse  i  en  lille  Radering,  hvor  man  ser  Marie  sidde  i 
en  Stue  og  pusle  med  den  spæde  Kristus,  medens  Joseph 
staar  udenfor  og  sørgmodig  kiger  ind  gjennem  Vinduet. 


Det   gaar  imidlertid   med   Kunsten  som  med  Blomsten: 
naar  den  staar  i  sin  skjønneste  Udvikling,  er  dens  Tid  snart 

*)  Crowe  &  Cavalcaselle:  A  new  history  of  painting  in  Italy,  vol.  I.  S.  3 15. 
**)  K.   Madsen:  Studier  fra  Sverig.     S.  69. 

udrunden.  Giotto  døde,  som  ovenfornævnt,  1336;  endnu  en 
30  Aar  holdt  hans  Elever  hans  Fane  højt,  og  ledede  af  det 
samme  Livssyn  kæmpede  de  for  samme  Maal  som  han,  og 
om  de  end  ikke  vare  i  Besiddelse  af  hans  Kraft  og  dybe 
Genialitet,  saa  skabte  de  dog  mange  Værker,  hvis  Værd  har 
holdt  sig  gjennem  Aarhundrederne,  som  Gaddiernes  i  Ca- 
pella  Spagnuola  og  ikke  mindst  Orcagnas  Paradis  i  Capella 
Strozzi  ved  S.  Maria  Novella.  Men  allerede  i  Slutningen  af 
Treserne  vare  de  mest  betydende  af  dem  døde  og  med  dem 
det  gamle  store  Livssyn,  som  vel  endnu  i  nogle  Aar  førte 
en  Skintilværelse  uden  Evne  til  at  sætte  sig  et  varigt  Spor, 
baaret  af  uforstaaende  og  lidet  betydende  Folk.  Først  i 
Slutningen  af  Aarhundredet  fødtes  de  Mænd,  som  paa  Kun- 
stens Omraade  vandt  saa  megen  Berømmelse,  og  som  derved 
i  Begyndelsen  af  det  15de  Aarhundrede  bidroge  saa  stærkt 
til  at  hævde  Florens'  Ry,  Mænd  som  Ghilberti,  Donatello, 
Brunelleschi,  Masaccio,  og  hvad  de  alle  hedde,  den  nye 
Æras  Mænd,  som  alle  vare  besjælede  af  en  anden  Aand  end 
Giotto  og  hans  Tid. 

Det  er  ganske  betegnende,  at  det  nye  Livssyns  væsent- 
ligste Bærere  vare  Billedhuggere  som  Donatello  og  Ghilberti; 
paa  deres  Omraade  havde  den  svundne  Tid  udrettet  mindst, 
de  stode  derfor  langt  friere  end  Malerne,  der  vanskelig  helt 
kunde  frigjøre  sig  fra  de  gamle,  der  ved  deres  Storhed  bøjede 
dem  mod  sig.  Masaccio  og  Fra  Fiesole,  den  nye  Tids  mest 
fremragende  Malere,  ere  derfor  ogsaa  i  en  særlig  Grad  knyt- 
tede til  de  gamle.  Man  føler  saaledes  i  Masaccios  Arbejder, 
hvordan  han  vel  ikke  har  haft  de  gamles  Aand,  men  hvordan 
han  af  Hjærtet  har  elsket  dem,   medens  Fra  Fiesole  paa  en 

ganske  ejendommelig  Maade,  der  nærmere  skal  blive  gjort 
Rede  for,  er  bunden  til  den  svundne  Tid. 

Jo  nærmere  man  lærer  den  nye  Tid  at  kjende,  desto 
underligere  et  Spil  af  Skjæbnen  synes  det  En  at  være,  at 
dens  mest  gribende  Værk  fremstiller  Adams  og  Evas  Ud- 
drivelse af  Paradiset;  thi  det  synes  at  pege  i  Retning  af  den 
Forandring,  der  var  sket  eller  maaske  skete  paa  den  Tid. 
Det  Billede,  der  sigtes  til,  er  malet  ude  i  Kirken  del  Car- 
mine  af  Masaccio,  der  som  Kunstner  aldrig  i  levende  Live 
vandt  Berømmelse,  som  levede  fattig  og  døde  ung,  men 
som  af  Naturen  havde  et  rigt  og  varmt  Hjærte. 

Paa  Billedet  ser  man  Adam  og  Eva  ile  ud  af  Paradisets 
Port;  Adam  skjuler  sit  Ansigt  og  bøjes  af  sin  Sorg,  Eva 
glemmer  alt  i  sin  Fortvivlelse,  kun  ikke  sin  Nøgenhed;  det 
er,  som  om  de  drives  frem  af  den  Engel,  der  svæver  over 
dem,  han  har  et  Sværd  i  sin  Haand  og  peger  den  Vej,  de 
skulle  fly;  hans  Ansigt  .er  ædelt  medfølende  og  fint,  men  man 
ser,  at  han  er  Bud  fra  den  evige  Retfærdighed,  som  ikke 
lader  sig  bøje  af  Taarer  eller  Suk. 

Der  er  i  dette  Billede  et  Sving  og  en  Dristighed  i  Teg- 
ningen og  en  Bravour  i  Penselføringen,  som  man  ikke  finder 
hos  Giotto  og  hans  Elever,  ligesom  ogsaa  Figurfremstillingen 
bæres  af  et  fyldigere  Kjendskab  til  det  menneskelige  Legeme, 
end  han  og  hans  raadede  over.  Der  er  tillige  en  mandig, 
deltagende  Opfattelse  af  Menneskets  Rædsel,  naar  det  staar 
overfor  en  urokkelig  Kjendsgjerning,  som  ved  sin  Forfærde- 
lighed lammer  dets  Hjærteslag  og  fylder  det  med  Gru.  Men 
det'  husvalende  Pust  af  Inderlighed,  som  kom  fra  Menneske- 
sjælens Dybder,  og  som  mødte  En  i  den  gamle  Kunst,  finder 


Masaccio:    Uddrivelsen  af  Paradiset. 


man  ikke  i  dette  Billede  og  heller  ikke  i  Masaccios  andre 
Værker,  ikke  engang  i  hans  Freske  af  Legenden  om  Skattens 
Mønt,  der  dog  udmærker  sig  ved  saa  megen  Storhed  i  Kom- 
positionen og  ved  saa  megen  Adel  og  Ro  i  hele  Gjennem- 
førelsen. 

Som  man  ikke  træffer  dette  Livspust  hos  ham,  der  havde 
det  varmeste  Hjærte  af  den  Tids  Mænd,  saa  finder  man  det 
heller  ikke  hos  nogen  af  de  ovrige;  det  er  en  ny  Tid  og  et 
nyt  Livssyn,  der  er  opstaaet,  man  vandrer  ikke  længere  i 
Fredens  og  Herlighedens  Have,  man  er  som  Adam  og  Eva 
dreven  ud  af  den.  Vil  man  nærmere  klare  sig  Forskjellen 
mellem  den  gamle  og  den  nye  Tid,  saa  mindes  man  følgende 
Strofer  hos  Dante  i  Paradisets  19de  Sang*). 

»»Han«,  lød  det,  »som  lod  rundt  sin  Passer  gange 
»Ved  Veriens  Grændseskjel  og  aabenbared 
»Os  mange  Ting  i  den  og  skjulte  mange, 
»Har  ei  sin  Kraft  afpræget  og  bevaret 
.Saadan  i  Verden,  at  hans  Ord  ei  throne 

Høit  over  den  'opløftet  og  forklaret. 

Det  vidner  han,  al  Skabnings  stolte  Krone, 
»Han,  som  ei  vented  efter  Lysets  Straale, 
»Og  faldt  umodnet,  for  sin  Trods  at  sone. 
»Og  deraf  ses  det,  at  for  trange  Skaale 
»Er  alle  mindre  Væsner  for  det  Gode, 
»Der  ene  selv  sit  eget  Selv  kan  maale«. 

Ved  ham,  .som  lod  rundt  sin  Passer  gange  ,  menes  Gud,  som 
har  skabt  Verden  og  draget  dens  Grænser,  og  som  vel  har 
afpræget  sin  Kraft  i  den,  men  dog  ikke  anderledes,  end  at 
det  store  Verdenshele  med  alt,  hvad  det  indeholder,  kun  er 
ufuldkomment  og  endeligt,   saa  den  uendelige  Skabertanke, 

*'    Molbechs  Oversættelse. 

Guds  Ord,  staar  højt  over  det  og  derfor  ikke  fuldt  kan  for- 
staas  af  det.  -Det  vidner  han,  al  Skabnings  stolte  Krone«, 
det  vil  sige  Lucifer,  den  ypperste  af  alt  det  skabte,  han 
vidner  det  ved  sit  Fald;  thi  i  Følge  den  gamle  Theologi 
skyldtes  dette,  at  han  mente  at  have  forstaaet  Gud  af  hans 
Værk,  og  da  han  tillige  erkjendte  sig  ypperligere  end  alt  det 
øvrige  skabte,  saa  ventede  han  ikke  paa  -Lysets  Straale«, 
Aandens  Lys,  men  henreves  af  sin  egen  Storhed  og  troede 
sig  Gud  lig,  hvorfor  han  hævede  sig  til  Trods  og  faldt, 
umoden  som  han  var.  Men  som  det  var  med  Lucifer,  er 
det  med  alle  de  mindre  Væsner,  Menneskene;  de  ere  -for 
trange  Skaale«,  for  smaa  til  at  rumme  det  gode,  til  at  føle 
Guds  Storhed,  naar  de  ligesom  Lucifer  kun  kunne  maale 
deres  eget  Selv,  naar  de  udelukkende  ere  optagne  af  sig  selv 
og  deres  indbildte  Storhed,  naar  de  ere  sig  selv  nok. 

Men  saaledes,  at  Menneskene  vare  -for  trange  Skaale«, 
synes  det  at  have  forholdt  sig  med  denne  nye  Tid;  den  var 
stolt  og  selvbevidst,  den  higede  mod  Kundskab,  den  be- 
gyndte at  tilegne  sig  Naturen  i  en  ganske  anden  Grad  end 
den  ældre  Tid  og  at  forklare  mange  af  dens  Fænomener; 
den  gik  frem  i  ydre  Færdigheder  paa  Kunstens  Omraade,  i 
at  tegne  og  male  og  i  det  hele  i  at  behandle  de  Materialer,  der 
stod  til  dens  Raadighed,  med  en  udmærket  Teknik;  men 
den  higede  ikke  som  den  gamle  Slægt  mod  at  faa  Forstand 
paa  Ret  og  Uret,  den  var  beruset  af  sin  egen  Dygtighed. 
Det  gik  den  som  hin  Bygmester  Solness,  som  vilde  være  fri 
Bygmester  paa  sit  eget  Omraade  og  ikke  længer  bygge  for 
den  mægtige-,  men  til  sin  egen  Ære,  Magt  og  Fordel;  de 
Huse,   han   saa   byggede,    skaffede   ham  Ry  viden  om  Land, 

og  Folk  begejstredes  for  hans  Dygtighed  og  Snille,  men  det, 
han  byggede,  blev  aldrig,  hvad  han  ønskede,  Hjem,  hvori 
Livet  trivedes  og  udvikledes,  det  blev  kun  kalkede  Grave. 

Et  karakteristisk  Exempel  paa  den  unge  Slægts  Evner 
og  Syn  har  man  i  Donatellos  Statue  af  S.  Georg,  der  er  an- 
bragt udvendig  paa  Kirken  Or  San  Michele.  Det  er  en  ung 
Mand,  vel  ikke  tyve  Aar  endnu,  han  staar  ret  op  og  ned  og 
skræver  noget  paa  Benene,  han  holder  sit  Hoved,  som  sidder 
saa  kjækt  paa  Halsen,  højt,  hans  Ansigt,  der  er  yderst  kraftigt 
og  energisk,  fortæller,  at  dets  Ejer  er  snar  til  Handling  og 
Slag.  Haaret,  som  er  stort  og  vildt,  og  som  vo.xer  langt  ned 
i  Panden  og  Tindingerne,  harmonerer  godt  med  hele  Skik- 
kelsens Udtryk  af  ubændig  Styrke;  de  hvasse,  bestemte  Øjne 
ere  drejede  noget  til  venstre  og  ligesom  sige:  »Der  kan 
komme,  hvad  der  komme  vil,  mig  skal  det  ikke  faa  til  at 
blinke«.  Han  er  iført  fuld  Rustning,  over  Skuldrene  har  han 
kastet  en  Kappe,  som  er  knyttet  sammen  foran  paa  Brystet; 
den  højre  Arm  hænger  løst  ned,  den  venstre  er  bøjet,  og 
Haanden  h\iler  let  paa  Skjoldet,  der  staar  foran  ham,  støttet 
paa  Jorden. 

Den  dygtige  Fremstilling  og  sikre  Forstaaelse  af  det 
menneskelige  Legeme,  der  er  i  denne  Figur,  vil  altid  bevare 
den  og  dens  Mester  en  fremragende  Plads  i  Kunstens  Hi- 
storie. Den  Sikkerhed,  hvormed  Ynglingens  Spændstighed 
og  hans  Legemes  fine  Bevægelse  er  opfattet  og  gjengivet,  er 
sikkert  enestaaende.  Men  gaar  man  fra  disse  mere  ydre 
Forhold  over  til  Figurens  Aandsindhold,  saa  kan  man  ikke 
andet  end  føle  en  ikke  ringe  Tomhed;  der  er  intet  i  den  af 
det   dybe  og  rige,  som  mødte  En  i  den  gamle  Kunst,  man 


Donatello:    S.  Georg. 

føler  heller  ikke  her,  at  man  staar  over  for  al  Ridderskabets 
Helgen,  den  ædle,  selvforglemmende  Kæmpe,  der  drog  ud 
og  vog  Drager  og  til  sidst  ofrede  Livet  for  sin  ideale  Sag. 
Den  Aand,  der  her  slaar  En  i  Møde,  er  brutal  og  selvisk: 
»Her  staar  jeg,  og  jeg  vil  herske,  og  jeg  vil  lydes,  og  jeg  vil 
have  al  Magt  og  Ære«.  Den  krasse  Egoisme,  som  saaledes 
taler  ud  af  denne  Skikkelse,  synes  at  være  Bud  fra  Kunst- 
nerens Selv,  thi  den  møder  En  i  de  fleste  af  hans  Værker, 
om  ikke  fuldt  saa  tydelig  udtalt  som  her;  ja  den  synes  at 
være  den  eneste  Følelse,  han  træffende  kan  gjengive;  i  hvert 
Fald  bliver  han  i  de  Figurer,  hvor  han  har  villet  fremstille 
ædle,  selvforglemmende  Karakterer,  som  f.  Ex.  i  den  »Be- 
budelse«, han  har  udført  i  Kirken  S.  Croce,  yderlig  indholdsløs 
og  affekteret. 

Ligesom  Giotto  var  et  levende  Udtryk  for  sin  Tids 
Livsindhold,  var  den,  i  hvem  det  traadte  tydeligst  og  mest 
potenseret  frem,  saaledes  synes  Donatello  til  en  vis  Grad  at 
være  det  for  sin.  Ganske  vist  er  der  efter  Kunstværkerne 
at  dømme  ikke  den  Ensartethed  over  hans  Tid  som  over 
den  svundne.  De  gamle  havde  alle  søgt  at  følge  og  danne 
sig  efter  deres  fælles  store  Vejleder,  som  de,  da  de  hørte  til 
samme  Menighed,  væsentligst  opfattede  paa  samme  Maade, 
og  det  havde  været  den  stærke  Aarsag  til,  at  der  var  kommet 
den  store  Overensstemmelse  mellem  dem.  De  unge  vilde  være 
»sig  selv«  men  vare  tillige  »sig  selv  nok«;  der  kom  derfor  flere 
smaa  individuelle  Træk  frem  hos  dem,  men  i  det  store  finder 
man  hos  dem  alle  den  samme  mere  eller  mindre  fuldblodige 
ogJ  viljestærke  Selviskhed,  som  træder  saa  stærkt  frem  i 
S.  Georg,  den  Selviskhed,  der  ogsaa  ytrer  sig  som  Indbildskhed 

og  Vigtighed,  og  som  gjør  Menneskene  til  »for  trange  Skaale« 
til,  at  de  kunne  tilegne  sig  noget  af  det  guddommelige  og 
bringe  Bud  derfra.  Kun  én  af  den  Tids  fremragende  Kunst- 
nere danner  en  decideret  Undtagelse  fra  denne  Regel,  det 
er  Munken  Fra  Giovanni  da  Fiesole. 

Som  ung  blev  han  (1407)  optagen  i  det  den  Gang  nylig 
oprettede  Dominicaner- Kloster  i  Fiesole,  der  var  grundlagt, 
for  at  det  ved  en  stræng  Hævdelse  af  Munkeløftet  skulde 
modarbejde  Dominicaner-Ordenens  Forfald.  Hans  Livssyn  er, 
set  i  Forhold  til  hans  Tid,  saa  sært  forbavsende,  tilsyne- 
ladende mod  alle  Udviklingens  Regler  og  Love,  han  virker 
som  et  Pust  fra  Oasen  midt  i  Ørkenens  Sand.  Bedst  kan 
man  maaske  karakterisere  hans  Stilling  ved  at  sammenligne 
ham  med  en  fin  Plante,  der  er  bleven  skaanet  af  den  øde- 
læggende Sirokko,  som  har  hærjet  Landet  og  har  ødelagt  og 
forkrøblet  alle  de  fine  Spirer,  der  skulde  have  baaret  de 
fineste  og  kjønneste  Blomster;  kun  den  ene  er  bleven  bevaret. 
I  Læ  bag  det  stærke  Klosters  Mure  har  den  faaet  Lov  at 
skyde  frem  og  blomstre;  men  bag  Klostrets  Mure  er  der 
tungt  og  indelukket,  den  friske  Luft  og  den  varme  Sol,  som 
skulde  give  Planten  Styrke  og  Farve,  kan  ikke  trænge  gjen- 
nem  dem,  den  bliver  derfor  kun  bleg  og  svag.  Som  en 
saadan  Blomst,  der  i  sin  Svaghed  ejer  en  egen  Ynde,  og 
som  er  i  Slægt  med  noget  svundet,  staar  Fra  Fiesole.  De 
gamle  bragte  Bud  fra  et  Liv,  baaret  af  en  levende  og  levet 
Kristendom,  han  bringer  Bud  fra  et  Liv,  der  bygger  paa  en 
drømmende  og  drømt  Kristendom. 

Et  fyldigt  Billede  af  hans  Person  og  Syn  faar  man  af 
hans    Freske    »Bebudelsen«,    der   er   malet   i    Dormitoriet   i 

Klostret    S.    Marco,    hvor    han    opholdt   sig   en    lang   Aar- 
række. 

Under  en  hvidkalket  Buegang,  der  bæres  af  fine,  lette 
Granitsøjler,  knæler  Engelen  for  Marie,  som  sidder  paa  en 
Træstol.  Gjennem  en  Dør  i  Baggrunden  ser  man  ind  i  en 
simpel,  hvid  Celle;  bag  Engelen  ser  man  ud  i  en  Have,  der 
grænses  af  et  Plankeværk,  ovenover  hvilket  løvrige  Træer 
dække  Udsigten.  Der  er  noget  særligt  yndigt  og  fint  i  den  Maade, 
Marie  bøjer  sig  frem  paa,  i  den  Maade,  hvorpaa  hendes  tykke 
blonde  Haar  bølger  ned  ad  Nakken,  i  det  brede  Baand,  som 
er  bundet  om  det  over  Panden,  i  hendes  hvide  Klædning 
og  den  store  blaa  Kappe,  som  halvvejs  er  gleden  af  hende; 
helt  er  hun  præget  af  den  samme  Ynde  og  Finhed,  som  man 
finder  igjen  i  Engelen,  i  den  dybe  Ærbødighed,  hvormed  han 
bøjer  sig  for  den  »benaadede,  den  velsignede  blandt  Kvin- 
derne«, i  hele  hans  Holdning  og  ikke  mindst  i  hans  store, 
farverige  Vinger,  som  han  holder  højt  løftede.  Men  trods  al 
Ynden  og  Finheden  savner  man  i  begge  disse  Skikkelser  et 
beaandende  Pust  fra  det  virkelige  Liv;  de  ere  og  blive  kun 
Bud  fra  et  Drømmeliv,  om  det  end  er  baaret  af  et  sjældent 
fint  og  aandfuldt  Menneskes  Drømme.  Paa  en  noget  anden 
Maade  forholder  det  sig  med  Billedets  Arkitektur;  i  den  er 
der  noget  langt  mere  set,  man  føler,  hvor  Maleren  maa  have 
holdt  af  de  kjønne  Klostergaarde,  som  Billedets  Buegange  ere  saa 
nær  i  Slægt  med,  hvor  hans  Øje  har  glædet  sig  ved  deres 
fine,  graa  Søjler  mod  det  hvidkalkede  Murværk,  hvordan  hans 
Sind  har  fundet  Hvile  i  deres  Enkelthed  og  Ro,  medens 
hans  Aand  i  høje  Drømme  har  svunget  sig  bort  fra  Jorde- 
livets Møje   til   Himmerigets  Glans;    man   føler,    at   han    af 

Hjærtet  har  foretrukket  sine  kjære  Klostergaarde  med  deres 
Stilhed,  deres  svale  Skygger  og  deres  friske  Græs  for  al 
Verdens  brogede  Pragt. 

Som  Helhed  har  dette  Billede  en  stor  og  god  Egenskab, 
som  ikke  bør  lades  uomtalt;  det  ejer  en  sjælden  yndefuld, 
dekorativ  Holdning,  som  træder  frem  baade  i  dets  Linier, 
dets  Gruppering  og  i  dets  klare,  rene  Farver.  Denne  gode 
Egenskab  træffer  man  igjen  i  de  fleste  af  hans  Billeder,  af 
hvilke  mange  i  denne  Henseende  ere  sande  Perler. 

Fra  Fiesole  fik  i  sit  lange  Liv  malet  talrige  Billeder; 
deres  Værd  er  selvfølgelig  meget  forskjelligt,  men  baade  i 
Indhold  og  Form  have  de  alle  i  det  væsentlige  de  samme 
Egenskaber,  som  det  her  omtalte.  Det  gaar  med  ham  som 
med  de  fleste  Kunstnere;  naar  man  har  lært  et  af  deres  Hoved- 
værker at  kjende,  har  man  i  Reglen  ogsaa  lært  Grundtonen 
i  deres  Kunst  at  kjende. 


En  enlig  Mand,  der  oven  i  Købet  er  en  Drømmer,  for- 
andrer ikke  sin  Tid.  Fra  Fiesole  er  derfor  snarere  en  af  de 
Undtagelser,  der  bekræfte  det  Forhold,  som  denne  Tids  Kunst 
som  Helhed  klargjør,  at  Florentinernes  Livssyn  var  blevet  et 
andet,  at  de  fra  et  troende  Folk  vare  blevne  et  hovmodigt  og 
selvgodt  Folk;  og  denne  Betragtnings  Rigtighed  bekræftes 
yderligere,  naar  man  kaster  et  Blik  paa  de  politiske  Tilstande. 
Thi  netop  paa  de  Tider,  ved  Midten  af  det  15de  Aarhundrede, 
omdannedes  Florens    saa    lempeligt  fra  en  fri   By  med  ud- 

præget  folkeligt  Selvstyre  til  en  By,  der  stod  under  en  Ene- 
herskers Kommando.  Men  den  inderste  og  dybeste  Aarsag 
til  en  saadan  Forandring  er  altid  en  sædelig  Decadence  i 
Folket. 

Vil  man  have  et  klart  og  stort  Billede  af  den  Omdan- 
nelse, som  foregik  i  Florens,  og  som  kom  til  at  gribe  saa 
stærkt  ind  i  den  følgende  Tids  Kunst,  bør  man  læse  den 
Karakteristik  af  Kongedømmet,  som  findes  i  Samuels  første 
Bog,  8 — 12  Cap.,  og  som  ikke  mindst  passer  paa  floren- 
tinske Forhold. 

Først  og  fremmest  skildres  dér  Kongedømmet  som  en 
Straffedom  over  Folket  for  dets  Ugudeligheds  og  Ryggesløs- 
heds  Skyld.  »Kongernes  Vis«  skal  være,  at  de  tage  Folkets 
Sønner  og  Døtre,  Karle  og  Piger  til  at  gjøre  deres  Gjerning, 
at  de  tage  Folkets  Agre,  Vingaarde  og  Oliegaarde,  dem,  som 
ere  gode,  og  give  dem  til  deres  Tjenere,  at  de  tage  Tiende 
af  Korn  og  Vin,  af  stort  Kvæg  og  smaat  Kvæg,  at  de  kort 
sagt  udsuge  og  pine  Folket  efter  bedste  Evne.  Men  paa 
den  anden  Side  fremhæves  det,  at  Kongen  tillige  skal  være 
en  Frelse  for  Folket,  thi  da  dette  er  sunket  ned  i  Ugude- 
lighed og  ligger  under  for  Egoismens  Blødagtighed,  Svig  og 
Splid,  er  det  blevet  et  Bytte  for  Filistrene;  men  Kongen 
skal  samle  det  og  føre  det  frelst  af  Fjendernes  Vold.  Ved 
Siden  af  det  store  dobbelte  i  Kongedømmet,  Straffen  og 
Frelsen,  som  saaledes  klares  ud,  gives  der  i  smaa  Skil- 
dringer den  Baggrund,  det  dannes  paa:  Slavesjælene,  som 
ønske  at  regeres  af  en  Konge,  fordi  de  ville  have  en  synlig, 
pragtfuld  Gjenstand  for  deres  Tilbedelse,  og  de,  der  nok  ville 
have  en  Konge,  men  en  anden  end  den,  Stemningen  samler 

sig  om.  Al  Spliden  og  Daadløsheden  føres  frem,  medens  hanr 
der  bliver  Konge,  skildres  som  den,  der  er  rask  til  Handling 
og  forstaar  at  benytte  Øjeblikket.  Endelig  bæres  hele 
Skildringen  af  Sorgen  hos  den  enkelte,  som  ser  al  Nedvær- 
digelsen ved  Kongedømmet,  og  som  ser,  hvordan  dette  vil 
føre  Folket  endnu  dybere  ned,  hvis  det  ikke  omvender  sig 
og  søger  at  følge  Herrens  Lov. 

Men  som  det  var  med  Kongedømmet  i  Israel,  saaledes 
var  det  i  det  store  og  hele  med  Medicæervælden  i  Florens, 
baade  i  Maaden,  hvorpaa  den  var  opstaaet,  og  i  Forholdene, 
hvorunder  den  var  dannet.  Medicæerne,  der  havde  tjent 
deres  vældige  Formue  ved  heldige  Handelsspeculationer,  for- 
stode at  benytte  Øjeblikket  og  berøvede  efterhaanden  Floren- 
tinerne, der  vare  svækkede  ved  indre  Splid  og  Strid,  dels  med 
disses  Samtykke  og  dels  ved  egen  Snedighed  al  Frihed  og 
Selvstændighed,  paa  samme  Tid  som  de  i  materiel  Hen- 
seende udsugede  dem  for  bedre  at  kunne  lønne  og  sikre 
sig  Tjenere  og  Haandlangere,  alt  imedens  de  fik  Folket  til 
delvis  at  glemme  sin  Nedværdigelse  ved  den  ydre  Glans, 
de  kastede  over  det.  Men  vare  Medicæerne  saaledes  en  Straf 
over  Florentinerne,  saa  vare  de  til  Gjengjæld  til  en  vis  Grad 
en  Frelse  for  dem,  dog  kun  i  ydre  Henseende,  idet  de  tIL 
Tider  frelste  dem  fra  deres  Fjenders  Angreb  og  fra  helt  at 
bukke  under  for  indre  Splid.  I  dybere  Forstand  bleve  de  dem 
ikke  til  Frelse,  snarere  det  modsatte;  den  Demoralisation,, 
som  havde  bragt  Magten  i  Florens  paa  deres  Haand,  greb 
stadig  om  sig.  Atter  her  giver  den  samtidige  Kunst  et 
fyldigt  Vidnesbyrd. 

Hvad  den  ydre,  den  tekniske  Dygtighed  angaar,  staar 
den  ny  Slægt  ganske  vist  ikke  tilbage  for  den  ældre.  Dens 
Malere  og  Billedhuggere  ere  paa  den  Tid  i  Besiddelse  af  en 
Sikkerhed  og  Bravour,  som  næsten  maa  siges  at  være  ene- 
staaende,  men  aandeligt,  som  Mennesker,  synes  dens  Mænd 
at  være  sunkne  et  Trin  dybere  end  den  forrige  Slægt.  Disse 
ejede  nemlig  en  vis  Holdning;  de  ejede  ganske  vist  ikke 
Giottos  og  hans  Tids  dybe  Syn,  men  de  vare,  hvad  der  ikke 
maa  glemmes,  i  en  betydelig  Grad  sig  selv;  der  var  noget, 
de  ansaa  for  god  Kunst,  som  de  stræbte  efter  at  naa,  saa  de 
ikke  lode  sig  paavirke  af  Per  eller  Povl  og  fremfor  alt  ikke 
vare  til  fals.  Men  netop  dette  kan  man  ikke  sige  om  den 
nye  Slægt.  Den  havde  de  fleste  af  den  forriges  Fejl  og  saa 
desuden  disse,  at  den  stod  i  Magthavernes  Sold  og  lod  sig 
benytte  af  dem  til  Reklame,  at  den  leflede  for  deres  og 
Publikums  Gunst  og  mere  saa  paa,  hvad  der  behagede,  end 
paa,  hvad  der  i  Sandhed  var  god  Kunst. 

I  Modsætning  til  den  foregaaende  Slægt  er  det  mest 
Malerne,  som  karakterisere  den  ny.  De  mest  betydende 
af  dem  som  Botticelli,  Ghirlandajo  og  Filippino  Lippi  ere 
fødte  ved  Midten  af  det  15  de  Aarhundrede,  medens  Benozzo 
Gozzoli  og  Verocchio,  som  ogsaa  maa  regnes  til  denne  Kreds, 
ere  noget  ældre. 

Den  af  den  ny  Tids  Kunstnere,  hos  hvem  den  tekniske 
Dygtighed  og  Livsanskuelsens  Tomhed  træder  mest  poten- 
seret frem,  er  ubetinget  Domenico  Ghirlandajo. 

Ude  i  S.  Maria  Novella's  Kor  har  han  malet  en  Række 
Billeder,  som  forestille  Scener  af  Jomfru  Maries  og  Johannes 
den  Døbers  Liv.    Aandsindholdet  er  i  dem  alle  det  samme, 

de  bæres  alle  af  den  samme  kolde,  haarde  Aand,  der  er 
blottet  for  enhver  dyb  og  rig  Følelse,  og  i  dem  alle  er  der 
de  samme  Trompetstød  for  Malerens  høje  Velyndere,  for 
Tornabuonier,  Tornaquincier,  Sassetier  og  Medicæer.  I  alle 
Billederne  danne  nemlig  Portrætter  af  disse  ledende  Fami- 
liers Medlemmer  det  centrale,  medens  de  bibelske  Emner, 
de  bære  Navn  af,  blot  danne  Rammer  og  Baggrunde,  som 
ret  kunne  fremhæve  de  stolte  Damers  og  de  høje  Herrers 
Fortræffelighed.  Som  et  karakteristisk  Exempel,  der  tillige 
tydeliggjør  Forskjellen  mellem  før  og  nu,  mellem  Giottos  Tid 
og  Medicæernes,  kan  der  fremdrages  det  af  dem,  som  fore- 
stiller Johannes  den  Døbers  Fødsel. 

I  Midten  af  Billedet  staar  en  fornem  Dame,  maaske  en 
Medicæer,  der  roligt  og  overlegent  ser  ud  mod  Tilskuerne; 
hun  er  absolut  Hovedpersonen  i  Billedet,  om  hende  drejer 
hele  Handlingen  sig.  Et  Par  Selskabsdamer  følge  tæt  efter 
hende,  hendes  Pige  iler  ind  ad  Døren  med  hendes  Gaver 
til  Patienten.  Elisabet,  der  har  rejst  sig  op  i  Sengen,  be- 
kæmper sin  Træthed  for  ret  at  kunne  gjøre  Honnør  ved  det 
fornemme  Besøg.  Hun  ved  øjensynligt  at  vurdere  den  Ære, 
der  vises  hende,  hun  har  sine  Øjne  opmærksomt  fæstede  paa 
den  fremmede,  medens  hun  med  venstre  Haand  hemmelig 
gjør  Tegn  til  sin  Pige,  der  er  i  Færd  med  at  bringe  hende 
Forfriskninger,  at  hun  foreløbig  skal  sætte  disse  Sager  af 
Vejen.  De  to  Kvinder,  der  sidde  foran  Sengen,  have  ogsaa 
deres  Opmærksomhed  udelukkende  henvendt  paa  den  fine 
Gjæst.  Den  af  dem,  som  giver  Barnet  Bryst,  er  spændt  paa, 
am  hun  ikke  snart  vil  blive  beæret  med  et  Par  naadige  Ord; 
den  anden  Kvinde  rækker  Hænderne  ud  efter  den  lille,  hun 

er  misundelig  over,  at  det  ikke  er  hende,  som  holder  Barnet; 
nu  henvender  den  fremmede  sig  maaske  ikke  til  hende,  og 
det  er  grumme  slemt,  thi  tænk,  om  man  kunde  fortælle 
Slægt  og  Venner,  at  man  havde  talt  med  en  Medici  eller  en 
anden  lige  saa  fornem  »Signora«.  Rummet,  hvori  Handlingen 
foregaar,  er  meget  rigt  udstyret,  men  ved  sin  gode  Enkelthed 
virker  det  fornemt. 

Hvilken  Forskjel  er  der  dog  ikke,  trods  den  sidste  gode 
Egenskab,  paa  dette  Billede  og  paa  Giottos  af  Maries  Fødsel; 
dér  grebes  man  af  Øjeblikkets  Højtid,  af  det  vidunderlige, 
som  var  sket,  her  ser  man  Tidens  Snobbethed  over  for  dens 
mægtige;  dér  kom  man  i  Berøring  med  det  ædleste  og 
bedste,  der  kan  bo  i  et  Menneske,  her  mødes  man  af  Hov- 
mod og  Pragt.  Gaar  man  fra  det  aandelige  Indhold  over  til 
den  ydre  Fremstilling,  saa  kan  man  vel  ikke  nægte,  at  Ghir- 
landajo  udmærker  sig  ved  en  fortrinlig  manuel  Færdighed, 
der  langt  overstraaler  Giottos,  hvad  Sikkerhed  og  Bravour 
angaar,  men  ser  man  nærmere  paa  Detaillerne,  synker  atter 
Vægtskaalen  til  Fordel  for  Giotto,  idet  man  igjennem  disse 
mærker  hans  ædlere  Personlighed.  Sammenligner  man  saa- 
ledes  den  Maade,  de  to  Kunstnere  have  ordnet  Kjolernes 
Folder  paa,  saa  ser  man,  at  Giotto  har  haft  Øjet  aabent  for 
disses  Storhed  og  Ynde  og  faaet  dem  frem,  medens  de  hos 
Ghirlandajo  ere  tunge  og  klodsede,  ja  mere  fotografisk  be- 
handlede. 

Et  maaske  endnu  mere  slaaende  Exempel  paa  Tidens 
aandelige  Degeneration,  et  Exempel,  der  tillige  giver  et  Ind- 
blik i  Tidens  religiøse  Liv,   har  man   i  Ghirlandajos  Billede 

af  Franciscus'  Død,  der  er  malet  i  Capella  Sassetti  ved  Kirken 
S.  Trinita. 

Han  har  taget  Kompositionen  fra  Giottos  berømte  Billede 
af  det  samme  Emne  i  S.  Croce.  Ved  den  Sammenligning, 
man  derved  næsten  tvinges  til  at  anstille,  træder  Forskjellen 
mellem  de  to  Kunstneres  og  ikke  mindst  mellem  de  to  Tiders 
Aand  særdeles  klart  frem. 

I  Midten  af  Giottos  Billede  ser  man  Franciscus  ligge 
Lig,  Brødrene  knæle  omkring  ham,  kysse  Stigmatisationsteg- 
nene  og  kaste  et  sidste  Blik  paa  den  kjære  afdøde;  bag 
Baaren,  hvorpaa  han  hviler,  staa  andre  Brødre  næsten  over- 
vældede af  Sorg,  medens  en  af  dem  som  i  et  Syn  ser  Fran- 
ciscus' Sjæl  hæves  af  Engle  mod  Himmelen.  Ved  Hovedenden 
af  Lejet  staa  tre  Præster,  bag  dem  lytte *et  Par  Borgere  til; 
ved  Fodenden  staa  tre  unge  Mænd  i  præstelige  Klædninger 
og  holde  Kirkens  Banner,  medens  et  Par  Munke  slutte  sig 
til  dem;  alle  ere  de  prægede  af  Stedets  Alvor.  Rammen 
omkring  Handlingen  dannes  af  en  rolig  og  ædel  Arkitektur, 
som  ved  sine  simple  Linier  og  store  Flader  stemmer  nøje 
sammen  med  Tonen  i  Billedet,  der  er  som  Dødens  underlige 
Musik,  der  indledes  med  Højhed  og  Ro,  men  som  saa  sænker 
sig  og  bølger  i  Sorg  og  Smerte  for  atter  at  hæve  sig  til 
Højhed  og  Ro,  medens  Aanden  søger  mod  Himlens  Evigheds 
Haab. 

Har  man  ret  glædet  sig  ved  Giottos  Billede,  ved  dets 
mange  Finheder  og  ikke  mindst  ved  den  yndefulde  Maade, 
hvorpaa  Englene  svæve  til  Himlen  med  Franciscus'  Sjæl,  saa  er 
det  en  lidet  tiltalende  Overgang  at  se  Ghirlandajos  Behand- 
ling af  det  samme  Emne.     Som  ovenfor  sagt  er  hans  Kom- 

position  omtrent  den  samme;  hos  ham  knæle  nogle  færre 
Munke  omkring  Franciscus'  Baare,  medens  til  Gjengjæld 
nogle  flere  staa  bag  den.  Er  saaledes  den  rent  ydre  For- 
skjel  mellem  Brødrene  paa  de  to  Billeder  kun  ringe,  saa  er 
til  Gjengjæld  Aandsforskjellen  desto  større.  Medens  Giottos 
Munke  vare  dybt  grebne,  er  dette  slet  ikke  Tilfældet  med 
Ghirlandajos;  de  fleste  af  dem  give  sig  vel  Skin  af  at  være 
bedrøvede,  men  det  lykkes  dem  ikke  i  mindste  Maade  at 
faa  Beskueren  til  at  tro  paa  deres  Sorgs  Alvor;  et  Par,  der 
staa  bag  Baaren,  opføre  sig  endda  ligefrem  usømmeligt,  idet 
de  synes  at  betragte  det  hele  som  en  ret  spændende  Begi- 
venhed, man  dog  ikke  bør  skjænke  en  alvorligere  Tanke. 
Som  det  er  med  Munkene,  noget  lignende  er  det  med  Præ- 
sterne; for  dem  er  Deltagelsen  i  Sørgehøjtiden  en  indholdsløs, 
formel  og  kjedelig  Handling,  som  det  er  deres  Pligt  at  for- 
rette, men  som  de  af  Hjærtet  ønske  snart  maa  være  over- 
staaet.  Ligesaa  lidt  som  de  her  fremstillede  Mænds  Skik- 
kelser og  Ansigter  afspejle  en  dybere  Sorg  eller  Følelser,  der 
gaa  ud  over  det  timelige,  ligesaa  lidt  bor  der  noget  Evig- 
hedshaab  i  dem,  og  det  er  derfor  i  god  Overensstemmelse 
med  Billedets  Aand,  at  Ghirlandajo  ikke  har  fulgt  Giotto  i 
at  lade  Franciscus'  Sjæl  hæves  mod  Himlen.  Hvad  Billedets 
Arkitektur  angaar,  saa  er  den  ret  tom,  mere  pragtfuld  og 
prunkende  end  skjøn,  saa  den  svarer  paa  sin  Vis  godt  til 
Præsterne  og  Munkene.  Naar  man  her  tillige  lægger  Mærke 
til,  hvorledes  Ghirlandajo  har  anbragt  sine  Figurer  i  Rum- 
met, træder  det  tydeligt  frem,  hvor  lidt  han  har  forstaaet 
det  gode  i  Giottos  Komposition.  Thi  medens  denne  ved 
den  rythmiske  Maade,    hvorpaa  han  har  fordelt  Munkene  og 

Præsterne  i  bestemt  udformede  Grupper  om  Franciscus'  Lig, 
har  opnaaet  en  stor  Stemning,  som  yderligere  samler  Op- 
mærksomheden om  det  centrale  i  Billedet,  har  Ghirlandajo 
undladt  denne  Adskillelse;  hans  Figurer  danne  mere  en 
Masse,  hvor  hver  enkelt  gjør  lige  stærkt  Krav  paa  Ens  Op- 
mærksomhed, saa  at  de,  der  burde  være  underordnede  og 
tjene  til  at  samle  Interessen  om  Franciscus'  Lig,  blive  frem- 
trædende og  derved  virke  forstyrrende. 

Atter  ved  dette  Billede  maa  man  bemærke,  hvilken 
dygtig  Tegner  og  Maler  Ghirlandajo  er,  men  atter  her  faar 
man  fyldig  godtgjort,  hvor  lidet  en  saadan  ydre  Dygtighed 
kan  tilfredsstille,  naar  den  ikke  bæres  af  en  dyb  og  rig  Aand. 


Man  vilde  dog  faa  et  alt  for  vrangt  Billede  af  Tiden, 
om  man  udelukkende  holdt  sig  til  Ghirlandajo;  der  har  i 
den  været  Mænd,  som  længtes  mod  noget  højere  og  varmere, 
end  han  og  hans  gjorde.  Rigtignok  have  de  været  underlig 
svage  og  leddeløse,  helt  blottede  for  Fasthed  og  Holdning, 
de  synes  næsten  at  have  været  som  enlige  Sejlere  uden  Ror 
og  uden  bestemt  Erkjendelse  af  deres  Maal,  eller  maaske 
rettere  med  et  negativt  Maal  i  Form  af  noget,  de  søgte  bort 
fra;  de  have  været  Boldte  for  Tilfældet,  men  de  ere  blevne 
reddede  fra  helt  at  bukke  under  af  deres  egen  godhjærtede 
Natur. 

En  Mand  med  et  saadant  godt  og  varmt  Hjærte  har 
Maleren  Botticelli  været.     Han  var  ikke  af  de  store,  stærke 


76 

Naturer,  der  ville  noget  bestemt,  som  trodse  paa  med  deres 
Vilje  mod  alle  Hindringer,  og  som  ikke  lade  sig  rokke  ud 
af  deres  Bane.  Han  var  i  mangt  og  meget  en  let,  flagrende 
Natur,  der  gjærne  vilde  saa  nemt  som  muligt  gjennem  Til- 
værelsens »dunkle  Skov«.  Han  lod  sig  ofte,  uden  nøjere 
Eftertanke,  lede  af  dem,  som  sagde,  hvor  Vejen  gik,  og  han 
kom  derfor  tit  paa  Afveje;  men  selv  naar  han  ret  er  paa  de 
gale  Veje,  slaar  som  oftest  hans  gode  Natur,  lig  et  friskt 
Pust,  En  i  Møde  fra  hans  Arbejder  og  hindrer  det  affekterte 
i  helt  at  faa  Overtag  over  ham. 

Til  Tider  kunde  han  se  saa  kjønt  og  friskt  ;paa  Livet 
og  aflure  det  de  fineste  Træk,  men  saa  til  andre  Tider  sank 
han  hen  i  underlige  tomme  Drømme.  Det  er  særlig  i  hans 
nytestamentlige  Billeder,  at  det  drømte  kommer  frem;  de 
fleste  af  dem  forestille  paa  forskjellig  Vis  Marie  med  Kristus- 
barnet  og  ere  som  Regel  lidet  sete  og  temmelig  indholds- 
løse, saa  det  synes,  at  Kristendommen  og  Livet  for  ham 
intet  have  haft  med  hinanden  at  gjøre,  ligesom  det  ogsaa 
synes,  at  han  ikke  ret  har  erkjendt,  at  den  rigeste  Afglans 
af  det  evige,  det  guddommelige,  finder  man  i  Livet  og  ikke 
i  sine,  naar  alt  kommer  til  alt,  temmelig  tomme  Drømme.  I 
de  fleste  af  hans  Billeder  er  der  noget  vemodigt,  som  vækker 
Ens  Sympathi,  og  som  tyder  paa,  at  han  har  længtes  mod 
noget  rigere  og  dybere,  end  Livet  har  bragt  ham.  Det,  hans 
Tid  kaldte  Kristendom,  det,  han  selv  har  skildret  som  saa- 
dan,  var  mere  Overtro  end  Tro  og  har  vel  kun  lidet  kunnet 
tilfredstille  ham;  men  Livet  førte  ham  ikke  saaledes,  at  han 
-fandt  Vejen  gjennem  Skallen  til  Kjærnen.  Da  Savonarola 
slog   til  Lyd  og  kæmpede  for  noget  alvorligere  og  dybere 


77 

end  det  gængse  i  Tiden,  var  han  ganske  vist  parat  og  blev 
en  af  hans  ivrige  Tilhængere*);  dog  atter  her  viste  hans 
Svaghed  sig,  idet  han  igjen  i  Slutningen  af  sit  Liv  traadte  i 
Medicæernes  Sold.  Som  ung  havde  han  tjent  dem  med  Iver 
og  gjort  Reklame  for  dem,  men  han  vendte  sig  mod  dem,  da 
han  sluttede  sig  til  Savonarola;  nu  endte  han  med  at  leve 
af  deres  Naade**). 

Af  hans  Billede  »Foraaret«,  som  findes  i  »Accademia 
delle  belle  Årti«  i  Florens,  faar  man  et  fyldigt  Indtryk  af  hans 
Kunstnerpersonlighed.  Hans  gode  Egenskaber  træde  navnlig 
frem  i  den  midterste  af  de  tre  Kvinder,  der  danse  til  venstre 
i  Billedet.  Hun  ser  forelsket  paa  en  ung  Mand,  som  staar 
og  slaar  Frugt  af  Træerne;  hun  er  saa  fuldstændig  reven 
med  af  sin  varme  Følelse,  at  hun  helt  glemmer  sig  selv  og 
sin  Egenkjærlighed  og  bliver  en  anden  og  bedre  i  Kraft  af 
den.  Maleren  maa  have  set  og  forstaaet  hende,  ellers  havde 
han  ikke  kunnet  skildre  hende  saa  kjønt  og  træffende;  dette 
træder  ogsaa  frem  i  den  klare  Maade,  han  har  faaet  hendes 
Betagethed  fremhævet  paa  gjennem  den  unge  Pige,  som  holder 
hende  i  højre  Haand,  og  paa  hvis  rolige,  energiske  Ansigt 
man  læser,  at  hun  kjender  en  Del  til  Livet,  at  hun  ikke  er 
greben  af  en  lignende,  varmende  Følelse,  men  at  hun  vel 
kan  gribes  af  en  saadan  og  beriges  ved  den.  Disse  to  Ho- 
veder, der  ere  saa  sundt  og  elskværdig  sete,  danne  en  sær 
Modsætning  til  det  meste  andet  i  Billedet,  der  er  skruet  og 
affekteret  og  i  god  Overensstemmelse  med  dets  flove  Sym- 
bolik.   En  Undtagelse  danner  dog  til  en  vis  Grad  den  Kvinde, 

*)  Cantu:  Verdenshistorie,  ved  E.  Holm  og  Ph.  Weilbach.    5te  B.   1875. 
**)  Crowe   &  Cavalcaselle:  History  of  Painting  in  Italy.     Vol  II. 


78 

som  staar  i  Midten  af  Billedet.  Hendes  Ansigt  ejer  en  Ynde 
og  Vemod,  som  minder  om  det  ufordærvede  hos  Botticelli; 
tillige  er  det  i  Samklang  med  noget  i  Billedets  dekorative 
Holdning,  der  har  en  egen  Charme,  skjøndt  den  som  Helhed 
er  for  overlæsset  til  at  kunne  kaldes  god. 

Som  ovenfor  antydet  give  disse  to  Malere,  Ghirlandajo 
og  Botticelli,  et  ganske  fyldigt  Billede  af  det  væsentligste  i 
den  Tids  florentinske  Kunst.  Hos  den  første  træder  det 
kolde,  tomme  og  hypersnobbede  frem;  hos  den  anden  ser 
man  en  Stræben  bort  fra  dette;  men  denne  Stræben  faar 
ingen  Dybde,  thi  det  varmhjærtede  hos  Botticelli  og  hans 
aandelige  Slægtninge  driver  dem  vel  bort  fra  det  kolde,  men 
da  de  ikke  eje  synderlig  Personlighed  og  absolut  mangle  den 
Fasthed,  som  er  karakteristisk  for  den,  der  uden  at  se  til 
højre  eller  venstre  stiler  mod  sit  bestemte  Maal,  glide  de 
ofte  ned  i  det  affekterte,  ligesom  de  ogsaa  ofte  glemme, 
hvad  de  selv  i  Grunden  anse  for  ret  og  godt  for  at  behage 
Magthaverne  og  Publikum. 

Som  det  Indblik,  man  faar  i  denne  Tid  ved  at  betragte 
dens  Kunst,  er  lidet  tiltalende,  saaledes  er  det  ogsaa  med 
det  Billede,  man  faar  af  den,  naar  man  læser  dens  Historie,  idet 
det  temmelig  nøjagtig  svarer  til  den  bekjendte  Skildring  af 
dem,  der  troede  sig  vise  og  derfor  bleve  Daarer,  som  satte 
Skabningen  over  Skaberen,  som  sank  ned  og  bleve  Slaver  af 
deres  Lidenskaber  og  Lyster,  og  som  til  sidst  besmittede  sig 
med  alle  mulige  Laster.  Thi  netop  saaledes  vare  Forholdene 
paa  den  Tid  i  Florens,  som  forøvrigt  i  det  meste  af  Italien; 
den  fuldstændige  Demoralisation,  Ryggesløshed  og  Ugude- 
lighed i  de  højere  Lag  havde  bredt  sig  til  de  lavere,  og  alt 

var  Opløsning  og  Forvirring,  hvor  ikke  en  kraftig  Hersker 
holdt  nogen  Orden  paa  Tingene.  For  de  øverste  Lags  Ved- 
kommende kan  man  vel  nok,  som  før  ved  Kunsten,  søge 
Grunden  til  dette  Forhold  i,  at  de  i  saa  høj  Grad  ere  blevne 
sig  selv  nok  og  derfor  »for  trange  Skaale«  til  at  kunne  rumme 
det  Gode,  paa  samme  Tid  som  de  store  Rigdomme,  der  vare 
strømmede  ind  i  Landet,  under  disse  Forhold  vel  ogsaa  havde 
gjort  sit  til,  at  det  var  gaaet  mange,  som  Holberg  siger  i 
Niels  Klim: 

»Tidt  sank,  beladt  med  Titler  og  med  Guld, 
Den,  som  gled  ellers  sikkert  gjennem  Livet; 
At  bære  dette  Jordens  tunge  Muld 
Blev  meget  faa  blandt  dødelige  givet.« 

Men  alt  dette  forklarer  dog  ikke  Hovedfænomenet,  at 
Massen  af  det  florentinske  Folk,  der  knap  to  Aarhundreder 
tidligere  havde  været  stærkt  og  karakterfast,  saa  hurtigt  var 
demoraliseret,  thi  til  denne  store  Virkning  kan  man  næppe 
udelukkende  søge  Gunden  i  den  slette  Paavirkning  fra  oven, 
den  maa  ligge  dybere.  Macchiavelli  og  mange  have  ment  at 
finde  Grunden  i  det  slette  Exempel  og  den  Lastefuldhed, 
som  udgik  fra  Kirkens  Præster,  og  læser  man  om  disses 
Ryggesløshed,  Løsagtighed  og  Pengegriskhed  og  ser,  hvordan 
de,  der  skulde  være  Saltet  i  Samfundet,  vare  sunkne  ned  til 
at  blive  dets  værste  Kræftbylder,  saa  synes  han  at  have  Ret. 
Men  tænker  man  nærmere  efter  og  drager  sig  det  Fingerpeg 
til  Nytte,  som  Ghirlandajo  giver  ved  sin  realistiske  Frem- 
stilling af  Tidens  Præster  i  sit  ovenomtalte  Billede  af  Fran- 
ciscus'  Død,  saa  kommer  man  til  det  Resultat,  at  Præsternes 
'  Lastefuldhed  ikke  var  selve  Aarsagen,  men  kun  en  af  dennes 

dybere,  at  den  maa  søges  i,  at  Kirkens  Lære  var  bleven  som 
en  gammel,  hullet  Læderflaske,  der  ikke  mere  rummede  en 
Draabe  Kristendom,  men  kun  var  den  ganske  tomme  Skal, 
hvori  denne  engang  havde  boet.  Thi  denne  Aarsags  Virk- 
ninger ere  vidtrækkende ;  paa  Grund  af  den  bleve  selv  de 
hæderlige  blandt  Præsterne,  der  maaske  vare  pligtopfyldende 
Embedsmænd,  indbildske  og  selvretfærdige  Farisæer,  der 
som  disse  havde  taget  Kundskabens  Nøgle,  og  skjønt  de  ikke 
selv  vilde  gaa  ind,  dog  formente  dem,  som  ønskede  det,  at 
gaa  ind;  de  bleve  Levebrødsmænd,  som  valgte  deres  præste- 
lige Gjerning,  fordi  de  derved  kom  ind  i  ansete  og  ind- 
bringende Stillinger,  hvorfor  de  ogsaa  havde  nok  i  Kristen- 
dommens Skal,  medens  de  ingen  Trang  havde  til  at  søge  dens 
Kjærne,  og  hvorfor  de  ogsaa  bleve  den  dræbenck  Bogstavs 
og  ikke  den  levendegjørende  Aands  Tjenere.  Hvor  de  gamle, 
Apostlene  og  Kirkefædrene,  kun  havde  følt  dunkelt  og 
dæmrende  og  bestemt  havde  erkjendt,  at  de  kun  saa  »som  i 
et  Spejl,  i  en  mørk  Tale«,  og  at  de  derfor  kun  »forstode 
stykkevis  og  profeterede  stykkevis«,  dér  saa  den  Tids 
Præster  Ansigt  til  Ansigt,  de  kjendte  Guds  uransagelige  Veje, 
de  havde  fuldstændig  Klarhed  over  Kristi  Forsoningsdød, 
de  vidste,  at  Brødet  og  Vinen  i  Sakramentet  virkelig  bleve 
forvandlede  til  Kristi  Legeme  og  Blod,  de  vidste,  at  den 
vrede  Gud  lod  sig  forsone  ved  visse  gode  Gjerninger,  de 
kjendte,  hvad  Hjælp  man  kunde  faa  ved  Helgeners  Forbøn, 
de  kjendte,  hvilket  Overskud  af  gode  Gjerninger,  der  var  for 
Haanden,  og  kunde  sælge  af  det  i  Form  af  Aflad,  o.  s.  v., 
og,   hvad   der  var  det  værste,   hvad  enten  de  hørte  til  dem, 

som  fuldt  og  fast  troede  paa  deres  Læres  Sandhed,  eller  de 
hørte  til  de  mange,  som  havde  indset  dens  Uvederhæftighed, 
saa  hævdede  de  ikke  alene  denne  Læres  Sandhed,  men  hæv- 
dede tillige,  at  den  var  identisk  med  Kristendommen.  Men 
derved  dreve  de  Folket  i  store  Skarer  bort  fra  denne,  thi 
Kristendommen  kom  ved  deres  Udlægning  for  alle  oprigtige 
sandhedssøgende  til  at  staa  som  en  Afskyelighed,  som  en- 
hver, der  havde  Gnist  af  Kjærlighed  til  Sandheden,  burde 
holde  sig  fjærnt  fra;  og  de  dreve  disse  Skarer,  af  hvilke 
mange  af  Hjærtet  higede  mod  Evangeliets  Lys,  bort  fra  dette 
og  de  tusindaarige  Erfaringer,  det  hviler  paa;  de  dreve  dem 
ud  i  Mørket,  hvor  de  kun  vare  sikre  paa,  at  Livet  er  kort 
og  Døden  vis,  hvor  det  derfor  blev  deres  eneste  Maal  at 
skaffe  sig  den  størst  mulige  øjeblikkelige  Nydelse.  Som 
Lorenzo  #  Medici  sang,  saaledes  sang  den  hele  By: 

»—  Lad  den,  der  vil  være  lykkelig,  være  det  strax! 
Ingen  kjender  den  Dag  i  Morgen.«*) 

Men  skjønt  de,  derforlode  Kirken,  hurtig  ødelagdes  af  deres 
Jagen  efter  materielle  Glæder,  vare  de  endda  ikke  de  ulykke- 
ligste; thi  de,  der  bleve  i  Kirken,  pressedes  ned  i  den  mør- 
keste Overtro  og  Uvidenhed,  saa  de  døde  aandeligt  og  bleve 
ikke  mindre  let  end  de  andre  et  Bytte  for  enhver  Demo- 
ralisation. 


Næsten  overalt  i  Kristenheden  føltes  Trykket  af  Kirkens 
elendige  Tilstand,   og  talrige  vare  de   Forsøg,    som  gjordes 

*)  H.  Taine:    Den  italienske  Kunsts  Filosofi,  paa  Dansk  ved  N.  K. 

paa  at  afhjælpe  Nøden,  men  alle  vare  de  uheldige;  man  har 
derfor  ikke  uden  Grund  kaldt  det  15de  Aarhundrede  for  de 
mislykkedes  Reformationers  Aarhundrede. 

I  Florens  føltes  de  ulykkelige  kirkelige  Forhold  ikke 
mindst,  da  de  dér  forenedes  med  de  nedværdigende  politiske. 
Thi  vel  havde  Medicæerne  ladet  Florentinerne  beholde  Skinnet 
af  at  være  et  frit  Folk,  idet  de  ikke  havde  berøvet  dem 
nogen  af  deres  frie  Institutioner,  men  faktisk  regerede  de 
som  Enevoldsherskere.  Der  har  derfor  været  mange,  som 
have  lidt  under  Savnet  af  Friheden,  som  ikke  have  ladet  sig 
nøje  med  dens  tomme  Skin,  men  som  have  længtes  mod  den. 
Disse  mange  have  ikke  ladet  sig  blænde  af  Medicæernes 
Rigdom  og  Magt  og  al  den  Ære  og  Berømmelse,  de  for- 
skaffede sig  selv  og  deres  Fødeby  ved  deres  rundhaandede 
Gavmildhed  og  deres  Interesse  for  Videnskab  og  Kunst;  de 
have  heller  ikke  ladet  sig  rive  med  af  Lorenzo  il  magnifico, 
den  mest  fremragende  af  alle  Medicæerne,  af  hans  Klogskab 
og  kongelige  Optræden,  af  hans  glimrende  Fester  og  pragt- 
fulde Optog  og  af  det  Brus  af  Livsglæde,  som  fulgte  i  hans 
Spor,  men  de  have  længtes  mod  det  gamle  Florens  med  dets 
faste,  rene  Sæder,  hvor  den  overdaadige  og  kivagtige  »Lapo« 
og  den  skamløse  »Cianghella«  maatte 

»Slig  Undren  have  vakt,  som  hvis  for  Tiden 
»Cornelia  eller  Cincinnat  fremtraadte«. 

Men  i  det  væsentlige  maa  det  have  været  en  drømmende, 
marvløs  Længsel,  de  have  været  besjælede  af;  de  mægtede  i 
hvert  Fald  ikke,  trods  deres  Oprørsforsøg,  at  give  den  et 
blivende  Udtryk,  før  en  fremmed  ved  sin  Energi  og  sin  ild- 

fulde  Tale  vakte  de  slumrende  og  samlede  de  spredte.  Den 
fremmede,  der  derved  opflammede  Florentinerne  til  deres 
sidste  Kampe  for  Frihed  og  Selvstændighed  og  fik  dem  til  at 
forsøge  paa  endnu  en  Gang  at  leve  et  værdigt  Liv,  var 
Ferrarenseren  Girolamo  Savonarola.  Han  satte  dybe  Spor  i 
Florens'  Historie,  og  vil  man  forstaa  den  sidste  store  floren- 
tinske Kunst,  Michelangelos  Kunst,  saa  maa  man  først 
kjende  og  forstaa  Savonarola,  thi  den  maa  væsentlig  ses  i 
Belysning  af  hans  Gjerning. 


Girolamo  Savonarola  er  født  i  Ferrara  den  21.  Septb. 
1452.  Fra  Barn  af  var  han  stærkt  religiøst  greben  og 
havde  tidlig  mest  Lyst  til  at  gaa  i  Kloster  og  studere  Theo- 
logi.  Sine  stærke  Følelser  udtrykte  han  allerede  som  ganske 
ung  i  Digte.  Han  væmmedes  ved  Verdens  Fordærvelse  og 
Raaddenskab,  han  led  sjæleligt  ved  at  se  den  i  Ruiner,  for- 
ladt af  al  Dyd  og  Sædelighed,  medens  Lasterne  udbredtes  i 
Triumf,  ærede  af  den  blinde  Mængde.  Han  saa  i  Aanden, 
at  der  snart  vilde  fremstaa  en  ny  Tid,  i  hvilken  Gud  vilde 
holde  en  frygtelig  Straffedom  over  Verden.  Det  var  dog 
ikke  alene  Verdens  Elendighed,  han  væmmedes  ved;  ogsaa 
Kirkens  Tilstand  fyldte  ham  med  Foragt,  og  han  vendte  sig 
med  Bitterhed  mod  den  store  Skjøge  »Rom«,  som  udsugede 
dens  Kraft. 

Knap  23  Aar  gammel  lod  han  sig  optage  i  Dominicaner- 
Klostret  i  Bologna,  hvor  han  hærdedes  ved  en  stræng  Opfyl- 
delse af  Klosterløfterne,  alt  imedens  han  gjorde  sig  saa  be- 
mærket ved  sin  Lærdom  og  Dygtighed,  at  han  snart  blev 
udset  til  at  være  Prædikant.  I  1482  blev  han  ansat  som 
Læsemester  ved  S.  Marco-Klostret  i  Florens. 

Lorenzo  il  magnifico  stod  den  Gang  paa  Højden  af  sin 
Magt  og  Berømmelse;  alt,  hvad  der  var  af  Vid  og  Aand, 
samlede    han    om    sig.      Selv    deltog   han    med    Interesse    i 

Undersøgelser  om  Dyd  og  Udødelighed,  alt  imedens  han  be- 
røvede Florens  Resten  af  dets  Frihed  og  lod  sit  Liv  glide 
hen  i  pragtfulde  Optog  og  dundrende  Orgier.  Hans  Tid  var 
det  lystige  Hedenskabs,  og  man  interesserede  sig  langt  mere 
for  Aristoteles  og  Platon  end  for  Kristus. 

Da  Savonarola  begyndte  at  prædike,  stræbte  han  at 
dæmpe  Begejstringen  for  de  klassiske  Forfattere  og  faa  Folket 
til  at  beskæftige  sig  med  Bibelen.  Der  var  dog  ingen,  som 
brød  sig  om  at  høre  ham,  og  han  var  nær  ved  i  Fortvivlelse 
at  opgive  sin  Prædikergjerning;  men  saa  søgte  og  fandt  han 
Trøst  i  det  gamle  Testamentes  Beretning  om  Profeterne 
og  deres  mærkelige  Kamp  mod  Israeliternes  Vantro  og  Haard- 
hjærtethed,  og  han  fyldtes  med  store  Syner  om  Fremtiden. 
I  denne  Gjæringsperiode  blev]  han  af  sin  Orden  sendt  op 
at  prædike  i  de  lombardiske  Byer;  deroppe,  under  hans 
Vandring  fra  By  til  By,  kom  det  mægtige  i  hans  Natur  til 
Gjennembrud. 

Den  bundfordærvede  Pave  Sixtus  IV  var  bleven  efter- 
fulgt af  den  om  muligt  endnu  værre  Innocens  VIII.  Savo- 
narola var  rystet  i  sit  Inderste  over  Demoralisationen;  i 
glødende  Ord  talte  han  til  Folket  om  den  forestaaende  Rev- 
selse og  Renselse  af  Kirken,  han  skildrede  de  kommende 
Trængsler,  han  manede  til  Bod.  Han  rev  Folket  med  sig, 
og  hans  Ry  fløj  over  hele  Italien;  mange  fornemme  Mænd 
søgte  hans  Venskab,  og  Lorenzo  il  magnifico,  som  yndede 
at  samle  alle  mærkelige  Mænd  om  sig,  sørgede  for,  at  han 
blev  kaldt  tilbage  til  S.  Marco. 

Her  begyndte  han  at  prædike  for  en  mindre  Skare,  der 
samledes    om    ham    i   Klostergaarden    under   en   Rosenbusk; 

atter  at  bestige  Prædikestolen.  Hans  Klosterkirke  blev  snart 
for  lille,  saa  han  maatte  forlægge  sin  Virksomhed  til  selve 
Domkirken,  der  fyldtes  af  den  lyttende  Mængde. 

Mer  og  mer  traadte  hans  Uforfærdethed  og  Mægtighed 
frem;  djærvt  dæmmede  han  op  imod  Tidens  Strøm  og  blot- 
tede hensynsløst  dens  Brøst,  i  dristige  Fantasier  skildrede 
han  Fremtidens  Rædsler,  og  i  mørke  Profetier  varslede 
han  den  kommende  Straf,  og  Folket  sluttede  sig  mere  og 
mere  til  ham.  Lorenzo  og  hans  Tilhængere  bleve  efter- 
haanden  ret  ilde  berørte  af  Savonarolas  Virksomhed  og  op- 
fordrede ham  paa  det  kraftigste  til  Maadehold;  det  brød  han 
sig  imidlertid  intet  om,  og  da  de  truede  ham  med  Kirkens 
Band,  svarede  han,  at  han  skulde  blive  i  Florens,  medens 
Lorenzo  skulde  komme  til  at  forlade  det.  Hans  brændende 
Sjæl  saa  ind  i  Fremtiden,  han  varslede  Lorenzos,  Pavens  og 
Kongen  af  Neapels  nærforestaaende  Død,  og  hans  Profetier 
sloge  til. 

Han  var  stærk  og  ubøjelig  og  tog  intet  Hensyn  til  Magt- 
haverne. Da  Lorenzo  il  magnifico  laa  paa  sit  Dødsleje, 
bøjedes  hans  Sind  mod  Savonarola,  og  han  ønskede,  at 
denne  skulde  give  ham  Absolution.  Det  fortælles,  at  Savo- 
narola nægtede  at  give  ham  den,  da  Lorenzo  ikke  vilde  op- 
fylde den  sidste  af  de  tre  Fordringer,  han  stillede  som  Be- 
tingelse, nemlig  levende  Tro  paa  Guds  Barmhjærtighed, 
Tilbagegivelsen  af  uretfærdig  erhvervet  Gods  og  sluttelig 
Gjenoprettelsen  af  Florens'  Frihed. 

Med  Lorenzos  Død  brød  Urolighederne  ind  over  Florens 
og  hele  Italien,  thi  hans  Søn  Piero,  som  fulgte  efter  ham, 


havde  ikke  hans  Klogskab,  og  da  han  desuden  i  højere  Grad 
end  Faderen  var  et  uvederhæftigt  Nydelsesmenneske,  formaaede 
han  ikke  at  holde  Orden  i  Florens  og  endnu  mindre  at  bi- 
lægge Stridigheder  mellem  de  andre  italienske  Fyrster.  Da 
saa  desuden  Paven  omtrent  samtidig  døde,  og  det  utrolige 
skete,  at  den  grænsesløst  ryggesløse  Innocens  VIII  blev  efter- 
fulgt af  den  endnu  mere  ugudelige  og  ryggesløse  Alexan- 
der VI,  var  det  ikke  at  undres  over,  at  Folket  yderligere 
sluttede  sig  til  Savonarola,  der  stadig  stod  fast  og  urokkelig 
og  med  usvækket  Iver  hudflettede  Fyrsternes  og  Gejstlig- 
hedens Synder  og  blottede  Forholdene  i  Rom,  og  som  des- 
uden ved  Siden  af  sin  utrættelige  Stemmen  mod  Strømmen 
og  ved  Siden  af  sine  underlige  Profetier,  der  i  saa  rigt 
Maal  sloge  til,  søgte  at  uddybe  sine  Tilhøreres  Kristendoms- 
opfattelse. Han  formanede  dem  saaledes  til  stadig  at  bære 
Evangeliet  hos  sig,  dog  ikke  Bogen,  men  dens  Aand;  han 
viste  Daarskaben  ved  at  stole  paa  den  kjøbte  Aflad;  Kristi 
sande  Bøger  vare  Apostlene  og  de  hellige,  og  den  sande 
Læsen  af  dem  var  deres  Efterfølgelse. 

Over  sin  Prædikervirksomhed  glemte  Savonarola  imid- 
lertid ikke  at  tage  sig  af  S.  Marco.  Et  Par  Aar  før  Lorenzos 
Død  var  han  bleven  valgt  til  dets  Prior.  Som  saadan  fik 
han  det  grundigt  reformeret,  han  gjenindførte  Fattigdommen 
blandt  Brødrene  og  fik  det  ordnet  saaledes,  at  disse  skulde 
ernære  sig  ved  deres  eget  Arbejde.  I  sin  Stilling  som  Prior 
fik  han  tillige  Lejlighed  til  at  vise  sig  som  en  dygtig  Poli- 
tiker, idet  han  fik  gjennemført  en  Adskillelse  mellem  den 
toskanske  Dominicaner-Congregation  og  den  lombardiske, 
hvorved  han  opnaaede  en  betydelig  større  Selvstændighed  for 

sig  og  sit  Kloster.  Som  Politiker  skulde  han  snart  komme 
til  at  spille  en  betydeligere  Rolle,  thi  Forholdene  udviklede 
sig  paa  en  underlig  og  hastig  Maade  i  Italien. 

I  sine  Prædikener  havde  Savonarola  varslet  om  en  ny 
Cyrus,  der  skulde  komme  med  en  mægtig  Hær  over  Bjær- 
gene  og  erobre  Landet;  denne  Profeti  syntes  virkelig  at 
skulle  gaa  i  Opfyldelse.  I  Slutningen  af  1494  drog  nemlig 
Karl  d.  VIII  i  Spidsen  for  en  mægtig  Hær  ned  gjennem 
Italien  for  at  erobre  Neapel.  Hans  Vej  gik  over  Florens 
og  Toskana.  Da  han  nærmede  sig,  tabte  Piero  af  Medici 
fuldstændig  Hovedet  af  Skræk  og  flygtede  til  hans  Lejr  for 
at  opnaa  Fred  for  enhver  Pris.  Florentinerne  forbitredes 
over  denne  Fejghed  og  Daarskab,  Misfornøjelsen  blev  til 
Handling,  Medicæernes  Aag  blev  afkastet  og  de  selv  lands- 
forviste som  Rebeller. 

Under  de  lovløse  Forhold,  der  derved  opstode,  var  Sa- 
vonarola den  eneste  Mand  i  Florens,  som  havde  en  virkelig 
Indflydelse  paa  Mængden;  han  blev  derfor  ogsaa  med  en  vis 
Naturnødvendighed  den  ledende  baade  i  Byens  indre  og 
ydre  Politik.  Da  de  Gesandter,  som  Florens  sendte  ud  til 
Karl,  intet  kunde  udrette,  drog  Savonarola  selv  til  hans 
Lejr  og  forkyndte  ham  Guds  Vrede,  om  han  i  Stedet  for  at 
opfylde  sin  Mission:  at  befri  Italien  for  dets  Lidelser  og  re- 
formere Kirken,  vendte  sig  mod  Florens.  Vel  fik  han  ikke 
Kongen  fra  at  drage  ind  i  Byen  som  Erobrer,  men  da  hans 
Forbliven  dér  fremkaldte  heftige  Gadekampe,  fik  han  sluttet 
en  hæderlig  Fred  med  ham.  Den  Forvirring,  som  under 
disse  Forhold  stadig  herskede  i  Florens,  gjorde  en  stærk 
Regering  i  høj  Grad  ønskelig.    Savonarola  tog  derfor  fat  paa 

at  skabe  en  saadan.  I  sine  Prædikener  talte  han  for  Ind- 
førelsen af  en  Republik  paa  bredt  demokratisk  Grundlag; 
den  blev  snart  bragt  i  Stand  og  dens  Styrelse  indrettet  efter 
Savonarolas  Forslag.  Selv  vedblev  han  stadig  i  Kraft  af  sin 
Personlighed  at  være  Byens  højeste  Autoritet,  og  gjennem 
sine  Prædikener  var  han  den  egentlige  Styrer  af  Staten; 
hvad  han  talte  for  blev  snart  bragt  frem.  Mægtige  vare  de 
Forandringer,  han  hurtigt  fik  gjennemført.  Domstolene  og 
Skattevæsenet  blev  retfærdigere  ordnet,  der  blev  givet  ud- 
strakt Amnesti,  Aager  blev  undertrykt,  og  han  fik  indrettet 
en  almindelig  og  billig  Laanekasse.  Jøderne,  som  havde  er- 
næret sig  ved  at  tage  blodige  Renter,  og  som  ved  Bestik- 
kelser havde  søgt  at  hindre  Indførelsen  af  denne  Institution, 
der  allerede  havde  været  paatænkt  under  Lorenzo,  lod  han 
udvise. 

Selv  følte  han  ingen  Trang  til  den  Magt  og  Indflydelse, 
han  kom  i  Besiddelse  af;  i  sin  Afskedsprædiken,  som  han 
holdt  nogle  Aar  senere,  sagde  han  saaledes:  »Mange  Gange, 
naar  jeg  gik  ned  fra  Prædikestolen,  tænkte  jeg  ved  mig 
selv:  jeg  vil  helst  ikke  mere  tale  og  prædike  om  disse  Ting, 
men  holde  mig  rolig  og  lade  Gud  raade.  Men  naar  jeg  saa 
atter  stod  heroppe,  kunde  jeg  ikke  betvinge  mig  selv  og 
handle  anderledes.  Herrens  Ord  bleve  paa  dette  Sted  som 
en  Ild  for  mig,  som  rasede  i  mine  Lemmer  og  i  mit  Hjærte, 
og  som  fortærede  mig.  Jeg  formaar  ikke  at  tilbageholde 
den,  jeg  kan  ikke  overvinde  mig  til  at  lade  være  med  at 
tale,  jeg  føler  hele  mit  Legeme  i  Brand  og  min  Sjæl  op- 
flammet af  Herrens  Aand.«  Saaledes  maa  det  ogsaa  have 
været  med  ham,   han  saa  altfor  alvorligt  og  pessimistisk  paa 

Tingene  til  at  kunne  være  en  Magtstræber.  Da  saaledes 
Folket,  jublende  over  Indførelsen  af  den  ny  Forfatning, 
strømmede  til  hans  Prædiken  og  ventede,  at  han  skulde  prise 
Gud  for  den  gode  Vending,  Tingene  havde  taget,  gav  han 
sine  mørke  Anelser  Luft,  idet  han  skildrede  sig  selv  som  en 
Yngling,  der  var  taget  ud  at  fiske,  men  af  Herren  var  dreven 
ud  paa  det  aabne  Hav;  han  sagde  blandt  andet:  »Herre, 
Herre!  hvor  har  Du  ført  mig!  fordi  jeg  vilde  frelse  Dig  nogle 
Sjæle,  har  Du  ført  mig  hen  paa  et  Sted,  hvorfra  jeg  aldrig 
mere  kan  naa  Rolighedens  Havn.  Hvorfor  har  Du  skabt  mig 
til  et  Hadets  og  Tvedragtens  Menneske  for  den  ganske  Jord? 
Jeg  var  fri,  og  nu  er  jeg  alles  Slave.  Jeg  ser  Krig  og  Tve- 
dragt bryde  ind  over  mig  fra  alle  Sider.  Saa  have  I,  mine 
elskede  og  udvalgte  i  Herren,  I,  som  jeg  er  bekymret  for 
Dag  og  Nat,  i  det  mindste  Medlidenhed  med  mig]!  Giv  mig 
Blomster,  som  Højsangen  siger,  quia  amore  langueo!  Blom- 
sterne ere  de  gode  Gjerninger,  thi  jeg  har  kun  ét  Ønske,  at 
I  maa  behage  Gud  og  frelse  Eders  Sjæle.«  Han  anede  sin 
Martyrdød  og  skildrede  det. 

Folket  blev  stadig  revet  med  af  hans  Tales  voldsomme 
Magt;  Mænd  og  Kvinder  af  enhver  Stand  og  Alder,  ikke  blot 
simple,  men  ogsaa  højtdannede,  Digtere  og  Filosoffer, 
rystedes,  saa  de  sank  hen  i  Hulken,  naar  hans  Tale,  baaren 
af  Øjeblikkets  dybe  Bevægelse,  som  et  mægtigt  Uvejr  gik 
hen  over  dem,  med  vældig  Vrede  straffende  Tidens  Synder 
og  dunkelt  aabenbarende  fremtidige  Skæbner. 

Florens  skiftede  Udseende,  Kvinderne  aflagde  deres 
pragtfulde  Klædninger  og  klædte  sig  enkelt  og  ærbart,  den 
mandlige  Ungdom  blev  alvorlig,   yndede   Folkefester  afskaf- 

fedes,  og  Kirkerne  fyldtes.  I  1496  fejredes  Karnevalet  ikke 
paa  den  gængse  Maade;  i  Steden  for  de  sædvanlige  Sange 
blev  der  sunget  Salmer,  paa  Gadehjørnerne  var  der  opstillet 
smaa  Altre,  ved  hvilke  Børn  indsamlede  Gaver  til  Laane- 
kassen.  Det  følgende  Aar  fik  Karnevalet  et  endnu  alvor- 
ligere Præg,  idet  Savonarolas  Tilhængere  gik  omkring  i  Hu- 
sene og  indsamlede  alle  de  slette  Bøger  og  usædelige  Bil- 
leder, de  kunde  faa  fat  paa,  og  bragte  dem  hen  paa  Torvet, 
hvor  de  bleve  stablede  i  en  vældig  Pyramide  og  brændte, 
Hans  Modstandere  toge  deraf  Anledning  til  at  paastaa,  at 
mange  værdifulde  Bøger,  Haandskrifter  og  Billeder  gik  til 
Grunde  ved  den  Lejlighed,  og  at  han  var  en  Kunst-  og 
Kulturhader.  Det  sidste  var  dog  sikkert  ikke  Tilfældet,  thi  i 
sit  Kloster  søgte  han  at  faa  udviklet  kunstnerisk  Virksomhed, 
og  selv  ejede  han  en  Kristus  paa  Korset,  malet  af  Fra  Ange- 
lico,  som  han  satte  megen  Pris  paa. 

Savonarola  førte  .Florens  frelst  gjennem  farlige  Skær 
som  Krig,  mægtige  Fjender  paaførte  det,  Hungersnød  og 
Pengekriser;  men  den  Strøm,  han  dæmmede  op  imod,  havde 
han  ikke  tilintetgjort  eller  afledet,  dens  Tryk  blev  derfor 
voldsommere  og  voldsommere,  og  det  Øjeblik  maatte  med 
Nødvendighed  komme,  da  den  vilde  vælte  over  ham  og 
skylle  ham  bort.  Antallet  af  hans  Modstandere  voksede 
stærkt,  og  de  støttedes  kraftigt  udefra  af  Fyrsterne,  som  ha- 
dede ham  for  de  heftige  Angreb,  han  rettede  mod  deres 
Tyranni.  Ogsaa  Paven  havde  Savonarola  faaet  mellem  sine 
Fjender,  dels  ved  stedse  bestemtere  og  klarere  at  hævde,  at 
om  Samfundsforholdene  virkelig  skulde  forbedres,  maatte 
først  Kirken  reformeres,   dels   ved  sine  direkte  Angreb  paa 

Pavens  Ryggesløshed,  men  ogsaa  ved  i  en  Prædiken  at  haane 
denne,  fordi  han  havde  søgt  at  stoppe  Munden  paa  ham 
ved  at  tilbyde  ham  Kardinalværdigheden,  og  endelig  maaske 
allermest  ved  paa  det  bestemteste  at  benægte  Pavens  Ufejl- 
barhed, idet  han  sagde,  at  Kirken,  ikke  Paven,  var  ufejl- 
barlig. 

Snart  blev  det  Paven  for  broget,  og  han  stævnede  Savo- 
narola  til  Rom,  for  at  hans  Forhold  kunde  blive  undersøgte; 
men  Savonarola  adlød  ikke.  Der  blev  sendt  ham  en  ny 
Stævning  med  Forbud  mod  at  prædike,  men  han  brød  sig 
om  ingen  af  Delene,  han  blev  i  Florens  og  fortsatte  med  at 
prædike,  hvorfor  Paven  til  sidst  (1497)  satte  ham  i  Kirkens  store 
Band.  Da  hans  Modstandere  kort  forinden  havde  tilrevet  sig 
Magten  i  Byen,  blev  dette  ikke  helt  uden  Virkning;  han 
tabte  en  Del  af  sin  Indflydelse,  og  Florens  fik  i  forbavsende 
kort  Tid  sit  gamle  Ydre  igjen;  men  nogen  lammende  Ind- 
flydelse paa  hans  Virksomhed  kan  man  dog  ikke  sige,  at 
Bullen  havde.  Da  der  samtidig  herskede  en  heftig  Pest  i 
Byen,  fortsatte  han  uforstyrret  med  at  pleje  de  syge,  og  da 
han  et  godt  halvt  Aar  efter  syntes,  at  han  skyldte  sin  Menighed 
at  vejlede  den  ved  sin  Prædiken,  betraadte  han  atter  Prædike- 
stolen, hvorfra  han  hævdede  Ligegyldigheden  af  sin  Ex- 
communication,  talte  mod  den  falske  Autoritet,  som  Paven 
tiltog  sig,  og  sagde,  at  det  var  ham  nok,  at  det  ikke  var 
Kristus,  som  havde  forbandet  ham;  om  han  bad  om  Abso- 
lution for  Pavens  Band,  vilde  han  regne  det  for  en  Døds- 
synd. 

Men  nogen  Tid  derefter  gav  han  sig  en  Blottelse,  som 
skulde  blive  skæbnesvanger  for  ham.     Den  sidste  Karnevals- 

dag  1498  traadte  han  frem  for  Folket  med  Sakramentet  1 
Haanden  og  bad,  at  Gud  vilde  knuse  ham,  dersom  han 
ikke  talte  efter  sin  bedste  Overbevisning  og  hans  Ord  ikke 
kom  fra  oven.  Kort  Tid  efter  optog  nemlig  hans  Modstander, 
Franciscaneren  Francesco  fra  Apulien,  Tanken  om  en  Guds- 
dom  og  opfordrede  ham  til  at  vise  sin  Læres  Sandhed  ved 
at  gaa  gjennem  et  Baal.  Savonarola  afslog  Udfordringen 
som  gudsbespottelig,  men  en  af  hans  Ordensbrødre,  Fra 
Dominico,  optog  den.  Savonarola  søgte  efter  bedste  Evne 
at  hindre  dens  Gjennemførelse,  men  alt  forgjæves;  selv  hans 
Tilhængere  begyndte  at  kræve  den,  og  det  blev  fastslaaet,  at 
Prøven  skulde  finde  Sted  den  7de  April,  Dagen  før  Palme- 
søndag. Paa  Savonarolas  Vegne  skulde  Fra  Dominico  møde; 
for  den  udfordrende  Francesco  skulde  dennes  Ordensbroder, 
Giuliano  Rondinelli,  aflægge  Prøven. 

Dagen  kom,  og  Folket  strømmede  sammen  for  at  over- 
være den  mærkelige  Forestilling,  men  det  blev  skuffet.  Fra 
Dominico  vilde  have  .Sakramentet  med  sig  paa  sin  Gang 
gjennem  Luerne,  men  Modparten  forbød  ham  det;  Dagen 
gik  hen  med  Kævlerier,  der  vedvarede,  indtil  et  vældigt 
Uvejr  om  Aftenen  gjorde  Ende  paa  Striden  og  spredte  For- 
samlingen. Men  det  skuffede  Folk  vendte  sig  i  Raseri  mod 
Savonarola  og  Dominicanerne,  der  kun  med  Nød  slap  til- 
bage til  deres  Kloster.  Den  næste  Dag  blev  S.  Marco 
stormet,  Savonarola  tagen  til  Fange  og  sammen  med  sine  to 
ivrigste  Tilhængere,  Fra  Dominico  og  Fra  Silvestro  Maruffi, 
kastet  i  Fængsel.  Han  og  hans  Fæller  bleve  snart  stillede 
for  en  Domstol,  der  udelukkende  var  sammensat  af  hans 
ivrigste  Fjender.    Trods  at  der  anvendtes  kraftig  Tortur  mod 

den  af  Sygdom  og  Modgang  nedbrudte  Savonarola,  kunde 
der  dog  ikke  presses  en  eneste  betydende  Tilstaaelse  ud  af 
ham.  Ligesaa  lidt  Held  havde  Dommerne  over  for  Fra  Do- 
minico,  hvorimod  de  fik  Fra  Silvestro  til  at  tilstaa  alt,  hvad 
de  ønskede.  Da  dette  dog  ikke  var  tilstrækkeligt  til  at 
domfælde  de  to  andre,  bleve  deres  Tilstaaelser  forfalskede, 
og  paa  Grundlag  af  disse  Forfalskninger  bleve  de  dømte. 
Alle  tre  dømtes  til  først  at  hænges  og  dernæst  at  brændes. 
Den  23de  Maj  1498  fandt  Executionen  Sted  paa  Torvet  i 
Florens,  og  alle  tre  gik  de  i  Døden  med  Værdighed. 

Snart  efter  at  Savonarola  saaledes  var  falden  som  Martyr 
for  Florens'  Frihed  og  Kirkens  Reformation,  blev  han  almin- 
delig anerkjendt  i  den  katolske  Kirke;  mange  af  hans  Skrifter 
ere  den  Dag  i  Dag  hyppig  læste  Opbyggelsesskrifter.  Pave 
Julius  d.  II  fandt  ham  værdig  til  at  canoniseres  og  lod 
Rafael  afbilde  ham  blandt  Kirkefædrene  og  de  store  Theo- 
loger  paa  det  mægtige  Billede  »la  Disputa«. 

S.  Marco  er  nu  gaaet  over  i  Stadens  Eje  og  er  blevet 
et  Slags  Museum  paa  Grund  af  de  mange  Fresker  af  Fra 
Angelico,  som  smykke  dets  Indre.  Savonarolas  to  Celler  ere 
satte  i  Stand  til  Minde  om  ham,  og  i  dem  bevares  Exem- 
plarer  af  de  Bøger,  han  har  skrevet,  og  andre  Relikvier  om 
ham;  det  hele  er  ordnet  af  den  By,  som  brændte  ham,  saa 
over  Indgangen  burde  der  maaske  staa:  »Saaledes  vidne  vi 
med  vore  Fædres  Gjerninger  og  samtykke  dem,  thi  de  sloge 
ham  ihjel,  og  vi  bygge  hans  Grav«. 

Dersom  man  nærmere  vil  karakterisere  Savonarola,  maa 
man  betegne  ham  som  Dommer  og  Profet;  som  saadan 
revsede  han  ubønhørlig  Tidens  Brøst  og  stemmede  mod  den 
af  al  Magt.  Han  saa  Fremtidens  Ulykker  og  brugte  dem 
som  Skræmmebilleder,  han  var  klar  over,  at  Elendigheden 
stammede  fra  Kirken,  og  han  havde  de  redeligste  Hensigter 
til  at  reformere  den,  men  han  saa  ikke  Ulykkens  inderste 
Aarsag.  Han  havde  sin  Opmærksomhed  fæstet  paa  Kirkens 
ydre  Brøst,  og  han  saa  ikke,  at  det  var  Kjærnen,  der  var 
angreben,  at  dens  Lære  efterhaanden  var  bleven  tomme 
Formler,  der  intet  længere  havde  med  Kristendommen  at 
gjøre.  Hvor  meget  dette  Fejlsyn  skyldtes  en  Mangel  hos 
ham  selv,  og  hvor  meget  det  skyldtes  Omstændighederne,  er 
vanskeligt  at  afgjøre.  Havde  han  faaet  mere  Lejlighed  til  i 
Ro  at  tænke  over  Forholdene,  var  han  ikke  saa  stærkt  bleven 
revet  med  af  den  aktive  Politik,  vilde  han  maaske  være 
trængt  dybere  ind  i  Tingene.  Det  er  i  hvert  Fald  næppe 
rigtigt,  naar  man  har  ment,  at  han  i  en  væsentlig  Grad  har 
bygget  og  levet  paa  den  katolske  Kirkes  Madonnadyrkelse, 
Retfærdiggjørelse  ved  gode  Gjerninger  og  Cølibatets  For- 
tjenstlighed  :-:);  han  har  maaske  theoretisk  forsvaret  disse  Lær- 
domme, i  dybere  Forstand  levet  paa  dem  har  han  sandsyn- 
ligvis ikke,  han  er  i  hvert  Fald  ikke  død  paa  dem.  I  sine 
Betragtninger  over  den  51.  og  31.  Salme,  som  han  skrev  i 
Fængslet  kort  før  sin  Død,  og  i  hvilke  han  giver  et  Indblik 
i  sin  Sjæls  Lønkammer,  nævner  han  ikke  Madonna,  og  hvad 
Cølibatet  angaar,  saa  omtaler  han  det  et  Sted  i  følgende 
Forbindelse:  han  taler  om  Herrens  mange  Veje  og  Bud,  som 

*)  Dr.  Fredrik  Nielsen:  Haandbog  i  Kirkens  Historie.  Bind  II.    S.  1080. 

alle  ende  i  én  Vej,  og  denne  ene  er  Kjærligheden,  der  for- 
binder de  troendes  Sjæle  saa  inderligt,  at  de  blive  som  ét 
Hjærte  og  ét  Sind  i  Herren,  om  der  end  er  forskjellige  Veje 
og  Livsbaner,  thi  Præsten  følger  én,  Munken  en  anden, 
Betlere  en  tredje,  gifte  én,  ugifte  og  afholdende  en  anden, 
fromme  Jomfruer  en  tredje,  Fyrster  én,  Lærere  en  anden, 
kort:  hver  Stand  har  sin  Vej,  ad  hvilken  den  vandrer  mod 
sit  himmelske  Fædreland*).  Men  i  dette  er  der  intet  om 
Cølibatets  Fortjenstlighed.  Hvad  endelig  de  gode  Gjer- 
ninger angaar,  saa  træder  netop  dér  hans  Storhed  frem; 
man  føler  nemlig  gjennem  disse  Betragtninger,  at  han  har 
været  en  Mand,  der  af  al  sin  Kraft  har  stræbt  at  være  et 
godt  Menneske,  men  som  har  erkjendt,  at  om  han  nogen 
Gang  har  gjort  noget  godt,  saa  er  det  ikke  hans  Fortjeneste, 
saa  er  det  Guds  Ledelse,  han  kan  takke  derfor;  han  føler 
sig  som  en  elendig  Synder,  som  bygger  sit  Haab  om  Naade 
paa  Kristi  mange  Forsikringer  om  Guds  Barmhjærtighed  mod 
den  angrende.  Hvad  Luther,  Zwingli  og  de  andre  Reforma- 
torer møntede  ud,  det  dæmrede  hos  Savonarola;  men  vel  at 
mærke,  det  kun  dæmrede  hos  ham,  trods  al  hans  mægtige 
Villen  og  Energi  var  han  en  negativ  Natur.  Sammenligner 
man  ham  med  Franciscus,  træder  dette  tydeligt  frem.  Medens 
denne  brød  nye  Baner,  viste  nye  Veje,  talte  for  det  gode 
og  i  Naturen  fandt  Vejen  til  en  dybere  Gudserkjendelse,  saa 
fandt  Savonarola  ikke  de  nye  Veje,  han  talte  mindre  for  det 
gode  end  mod  det  onde,  og  han  frygtede  Naturen,  idet  han 
var  bange  for,  at  den  skulde  lede  hans  Tanke  bort  fra  Gud. 

*)  Savonarolas  Betragtninger  over  den  51.  og  31.  Salme,  ved  M.  Th.  W61- 
dike.  S*  59. 

Medens  Franciscus  derfor  vakte  en  Udkaarelsens  Aand  i 
Folket,  saa  det  frivilligt  higede  mod  Guds  Rige  og  dets 
Retfærdighed,  saa  var  det  i  mangt  og  meget  en  Trældom- 
mens Aand  atter  til  Frygt,  Savonarola  kaldte  til  Live. 
Det  er  derfor  heller  ikke  at  undres  over,  at  han  ikke  fik 
nogen  blivende  Betydning.  I  det  store  og  hele  opskræm- 
medes  og  opildnedes  vel  Folket  af  hans  Tale,  det  fyldtes 
med  hans  Afsky  for  al  Tidens  Slethed  og  med  hans  Længsel 
henimod  noget  større  og  bedre,  men  da  han  ikke  selv  klart 
og  bevidst  ejede  et  Grundlag  at  bygge  paa,  kunde  han 
heller  ikke  meddele  sine  Tilhængere  et  saadant,  hvorfor 
hans  Værk  ogsaa  snart  faldt  sammen  efter  hans  Død. 

Allerede  15 12  kom  Medicæerne  tilbage  til  Florens.  1527 
gjenvandt  Staden  vel  for  nogle  faa  Aar  Friheden,  Savona- 
rolas  Aand  vaagneda atter,  og  Folket  kæmpede  en  sidste 
heltemodig  Kamp  for  sin  Uafhængighed;  men  den  12.  August 
1530  faldt  Byen,  og  den  medicæiske  Slægt  kom  i  endelig 
Besiddelse  af  den. 


Der  har  sikkert  været  mange,  paa  hvis  Liv  og  Ud" 
Savonarola   har   haft   en    gjennemgribende    Indflydelse, 
hvem  hans  dybe  Syn,  hans  Venden  op  og  ned  paa  det  hele, 
hans  Bryden  de  mægtiges  Magt  har  fremkaldt  en  stærk  Gjæring, 
men  ingen  er  der,   som  har  givet  denne  Indflydelse  et  saa 
stort  og  blivende  Udtryk  som  Michelangelo.    Thi  han  hr^de 
den  dybe,  mægtige  Aand,   der  skulde  til   for  ret  at  k 
forstaa  Savonarolas,  tilegne  sig  den  og  tage  Næring  al  J 

han  blev  derfor  i  Kunsten,  som  Savonarola  i  Livet,  en 
Dommer,  en  Profet,  der  gik  sin  egen  Vej. 

Naar  man  betragter  Michelangelos  Værker,  træder  det 
klart  frem  for  En,  at  de  fleste  og  betydeligste  af  dem  ere  de 
store  Tankers  og  Syners  Kunst.  Mennesket  og  det  menne- 
skelige Legeme  har  kun  indirekte  haft  Værd  for  ham,  kun 
for  saa  vidt  de  kunde  være  Midler  til  at  udtrykke  det,  som 
gjærede  i  hans  Fantasi,  i  hans  Sind,  det,  som  han  aandelig 
havde  levet.  Naar  man  undtager  hans  tidligste  Arbejder,  er 
det  ogsaa  paa  en  ganske  anden  Maade  end  Giotto  og  senere 
Rembrandt  og  de  store  hollandske  Mestre,  at  han  har  lært 
af  Livet.  Han  har  ikke  som  de  formaaet  at  finde  i  det  den 
rige  Afglans  af  den  Højestes  Kjærlighed  og  Aandsfylde  og 
derved  Skjønheden  selv  i  det  ringe  og  fattige.  Han  saa 
det  elendige  og  mangelfulde  i  Menneskene,  men  i  sine 
Værker  udstyrede  han  dem  saa  med  de  Egenskaber,  han 
syntes,  de  baade  aandeligt  og  legemligt  manglede,  og  søgte 
at  gjøre  dem  til  de  fuldendte  Kæmper,  han  drømte  om. 
Derved  kom  der  i  de  fleste  af  dem  noget  søgt,  skruet,  ja 
ofte  barokt,  som  uvilkaarlig  virker  frastødende  paa  Til- 
skueren; men  bag  hans  Arbejder  luer  hans  vældige  Energi, 
hans  mægtige  Tanker,  hans  Indignation,  hans  Higen  mod 
det  ædleste  og  bedste,  og  dette  river  En  med,  thi  man 
mærker,  at  de  Følelser  og  Aandsbrydninger,  han  fremstiller, 
har  han  selv  følt  og  oplevet. 

Der  har  været  mange  Kunstnere,  navnlig  efter  ham,  som 
ikke  vare  synderlig  ringere  udstyrede,  hvad  teknisk  Dygtighed 
angaar,  og  som  ligesom  han  have  villet  fremstille  de  stærke 
Lidenskaber  og  store  Følelser;  men  hos  næsten  dem  alle  er 

7* 

det  blevet  en  tom  Deklamation,  som  viser,  at  de  ikke  i 
fjærneste  Maade  have  kjendt  og  have  været  gjennemrystede 
af  de  Lidenskaber  og  Følelser,  de  vovede  sig  til  at  frem- 
stille. De  vare  ikke  som  Michelangelo  i  en  ung  Alder 
blevne  revne  med  af  en  Savonarolas  Prædiken,  de  havde 
ikke  som  han  levet  en  aandelig  og  politisk  Kamptid  med, 
de  vare  derfor  heller  ikke  som  han  blevne  tvungne  til  at 
gjøre  deres  Valg,  om  de  vilde  kæmpe  for  Aand  eller  for 
Materialisme,  og  de  havde  heller  ikke  set  og  oplevet  de  helte- 
modige Bedrifter,  som  havde  opmuntret  ham  og  givet  ham 
Tro  til  Livet,  lige  saa  lidt  som  de  havde  truffet  de  uhygge- 
lige Beviser  paa  Pjaltethed,  som  saa  tit  havde  vakt  hans 
Vrede.  Men  selvfølgeligt,  om  de  ogsaa  havde  oplevet  alt 
dette,  er  det  derfor  ikke  givet,  at  de  havde  haft  hans  varme 
Hjærte  og  hans  rige,  energiske  Aand,  saa  de  som  han  vare 
blevne  ildnede  og  udviklede  af  det  oplevede. 

I  de  betydeligste  af  Michelangelos  Værker  danner  Sa- 
vonarolas Liv  og  Aand  Grundtonen.  Stærkest  træder  det 
maaske  frem  i  to  af  hans  Hovedværker:  Moses  og  David. 

Moses  er  fremstillet  i  det  Øjeblik,  han  er  kommen  ned  af 
Bjærget  med  Lovens  Tavler.  Han  skuer  vidt  ud  i  Fremtiden, 
han  kjender  de  evige  Love,  som  ingen  kan  overtræde,  uden 
at  Straffen  med  Nødvendighed  følger;  hans  Aand  har  været 
til  Møde  med  Almagtens,  men  nu,  da  han  fyldt  med  mæg- 
tige Syner  atter  vender  tilbage  til  Livet,  ser  han  sit  Folk 
ligge  i  Støvet  for  Guldkalven.  Indignationen  og  Væmmelsen 
over  deres  materialistiske  Overtro  skyder  op  i  ham  og  betager 
ham  snart  saa  fuldstændigt,  at  han  glemmer  sig  selv  og  i  Raseri 
knuser  sit  dyreste  Eje,   Lovens  Tavler,   hvis  Tilblivelse  har 


Michelangelo:    Moses. 

fyldt  ham  med  saa  ren  en  Glæde,  at  hans  Ansigt  »skinnede«. 
Naar  man  lægger  Mærke  til,  hvor  træffende  det  Udtryk  af 
Kraft  og  Væmmelse,  som  præger  Moses'  Skikkelse,  er  givet, 
kan  man  ikke  frigjøre  sig  for  den  Tanke,  at  der  ligger  noget 
selvset  og  selvoplevet  til  Grund  for  hans  Fremstilling,  at 
det  maa  være  en  Apotheose  over  de  Følelser,  han  havde 
lært  at  kjende  hos  Savonarola,  og  som  han  selv  havde 
delt,  den  vidtskuende  Mands  Væmmelse  over  Folkets  lav- 
pandede Given  sig  under  Medicæernes  Styrelse  i  Steden  for 
Guds  og  Afskyen  for  hele  dets  slaviske  Synken  ned  i  mate- 
rielle Nydelser. 

Ser  man  paa  det  andet  af  Michelangelos  Storværker, 
paa  hans  David,  saa  er  Grundtonen  her  den  samme,  om  det 
end  er  et  andet  Moment,  han  har  valgt.  Der  er  ogsaa  i 
David  udtrykt  Væmmelse  ved  det  store  aandløse,  der  ved 
sin  Masse  vil  ødelægge  alt  ædelt  og  godt;  men  medens  han 
ved  Moses  særlig  dvælede  ved  den  Indignation  og  Vrede, 
denne  Følelse  affødte,  saa  lyser  Michelangelos  eget  Ung- 
domsmod  og  Haab  ud  af  David.  Denne  ser  Filister-Jætten, 
men  frygter  ham  ikke,  han  stoler  paa  sin  Gud  og  sin  gode 
Sag„  han  anspænder  sine  Evner,  Aanden  kommer  over  ham, 
og  han  er  vis  paa,  at  han  skal  sejre  over  det  Kjødbjærg,  han 
kæmper  imod. 

Michelangelos  Kunst  er  som  ovenfor  sagt  de  store  Tankers 
og  de  stærke  Følelsers  Kunst;  som  dette  præger  disse  to 
Figurer,  saa  præger  det  de  fleste  af  hans  Værker.  Men  af 
alle  de  mange  Følelser,  der  besjælede  ham,  var  der  maaske 
ingen,  som  havde  saa  dybe  Rødder  i  ham  som  Friheds- 
følelsen;   der   er   saaledes   sikkert  ingen  af  Verdens  mange 


Michelangelo:    David. 

Statuer  af  Friheden,  der  udtrykker  en  saadan  Lovprisning  af 
dens  Værd  som  Michelangelos  bagbundne  Slave.  Denne 
bøjer  sig  forover,  Baandet  strammer  ham  og  holder  ham; 
han  presser  kun  svagt  imod,  han  har  vel  forlængst  erfaret, 
at  han  ikke  formaar  at  sprænge  det;  Hovedet  har  han  bøjet 
tilbage,  han  stirrer  op  mod  Lyset  og  Friheden,  og  alt,  hvad 
der  kan  bo  i  et  Menneske  af  Haab,  af  smertefuld  Længsel, 
er  udtrykt  i  hans  Blik. 

Der  er  træffende  sagt  om  denne  Figur  *),  at  den  er 
Udtryk  for  en  Grundstemning  hos  Michelangelo  selv:  »en 
Følelse  af  Livet  som  et  Fangenskab  og  en  Higen,  en  Sukken 
efter  Frihed«.  Denne  Grundstemning  er  sikkert  ikke  ud- 
sprungen af  taaget  Almindelighed,  den  har  haft  sine  bestemte 
Aarsager,  først  og  fremmest  vel  en  rent  personlig.  Han  har 
følt  sig  som  Slave  af  sine  Udtryksmidler;  Tankerne  og  Ideerne 
have  jaget  gjennem  hans  Hjærne,  men  hvor  dristigt  han  end 
har  behandlet  sine  Midler,  Menneskeskikkelsen,  Mejslen  og 
Penslen,  altid  maa  han  have  mærket  dem  som  Baand  for 
sin  frie  Tankeflugt.  Men  foruden  den  rent  personlige  Aarsag 
har  denne  hans  Grundstemning  nok  ogsaa  haft  en  politisk, 
som  maaske  endda  har  været  den  mest  afgjørende  ved  Sta- 
tuens Tilblivelse:  Slaven  har  for  ham  været  det  bastede  og 
bundne  Florens,  paa  hvis  Vegne  han  har  kæmpet  for  Fri- 
heden; thi  det  har  været  klart  for  ham,  at  naaede  det  ikke 
atter  til  Friheden,  vilde  det  aandelig  dø.  Han  har  derfor 
længtes  og  haabet  paa  Friheden,  men  han  har  ogsaa  tvivlet 
om  den.  I  en  anden  Slave  har  han  udtrykt  sin  Tvivl ;  denne 
staar  nemlig  hensunken  i  en  Søvn,  der  synes  at  skulle  blive 

*)  Jul.  Lange:  Renaissance-Sculptur. 


Michelangelo:    Slave. 


Michelangelo:    Slave. 

evig.  I  Drømme  leger  han  med  sine  Baand,  hans  Legeme  er 
kvindeligt,  yppigt  og  blottet  for  enhver  Gnist  af  Manddoms 
Kraft. 

Disse  to  Slaver  høre  fra  Michelangelos  Haand  sammen 
og  vare  tilligemed  Moses  bestemte  til  at  smykke  et  mægtigt 
Gravmæle  over  Pave  Julius  II,  der  i  Aandsretning  stod  Sa- 
vonarola  nær.  Naar  man  ser  disse  tre  Figurer  sammen  og 
tænker  paa  det  bevægede  Liv,  de  ere  baarne  af,  saa  føler 
man,  hvilket  Væld  af  underlige  Tanker,  der  ligge  bag  dem: 
Profeten,  der  væmmes  ved  Folket,  men  dog  ofrer  sig  for 
det,  for  det  slavebundne  Folk,  baade  for  den  Del,  i  hvilken 
Haabet  og  Længslen  efter  Friheden  endnu  lever,  og  for 
den  Del,  over  hvilken  Døden  synes  at  sejre.  Som  faa  andre 
Statuer  egne  disse  tre  sig  til  et  Gravmæle,  dog  ikke  over 
en  Pave,  men  over  Florens  og  de  Mænd,  der  som  Savona- 
rola  og  Michelangelo  kæmpede  en  sidste  heltemodig  Kamp 
for  dets  Frihed. 

Men  Florens  mistede  Friheden,  og  det  store  Aandsliv, 
det  gode  Borgerliv  og  Kunsten  døde  dér  som  i  hele  Italien. 
Dog  døde  de  ikke  for  stedse.  Norden  for  Alperne,  i  Schweiz, 
Skotland  og  Holland  vaagnede  der  atter  en  praktisk,  op- 
byggelig Kristendom,  der  lige  som  Franciscus'  satte  saa  god 
en  Frugt  i  saa  »herligt  et  Borgerliv«  og  i  det  sidste  Land 
tillige  i  saa  god  en  Kunst. 

